### NN 28/2025 (19.2.2025.), Rješenje Agencije za zaštitu tržišnog natjecanja klasa: UP/I 034-03/21-01/029, urbroj: 580-10/141-2024-205 od 23. prosinca 2024.

Agencija za zaštitu tržišnog natjecanja

287

Agencija za zaštitu tržišnog natjecanja, OIB: 54882480048, na temelju članka 30. točke 2., članka 31. i članka 58. stavka 1. točke 4. Zakona o zaštiti tržišnog natjecanja (»Narodne novine«, br. 79/09., 80/13., 41/21. i 155/23.), u upravnom postupku utvrđivanja narušavanja tržišnog natjecanja zlouporabom vladajućeg položaja, pokrenutom po službenoj dužnosti protiv poduzetnika Hrvatski lovački savez, sa sjedištem u Zagrebu, Ulica Vladimira Nazora 63, OIB: 28817560444, kojeg zastupaju opunomoćenici […] i […], na temelju odluke Vijeća za zaštitu tržišnog natjecanja u sastavu: dr. sc. Mirta Kapural, dipl. iur., predsjednica Vijeća, mr. sc. Branimira Kovačević, dipl. oec., zamjenica predsjednice Vijeća, te Sandra Mikinac, dipl. iur., Hrvoje Šeremet dipl. iur. i Denis Matić, dipl. iur., članovi Vijeća, sa sjednice Vijeća 51/2024., održane 23. prosinca 2024., donosi sljedeće

RJEŠENJE

I. Utvrđuje se da je poduzetnik Hrvatski lovački savez, sa sjedištem u Zagrebu, Ulica Vladimira Nazora 63, u razdoblju od 1. siječnja 2022. do 31. ožujka 2024., narušio tržišno natjecanje na mjerodavnom tržištu pružanja usluge osposobljavanja za lovca na teritoriju Republike Hrvatske, izravnim ili neizravnim nametanjem nepravednih kupovnih ili prodajnih cijena, odnosno drugih nepravednih trgovinskih uvjeta i to primjenom predatorske cijene za uslugu osposobljavanja za lovca u iznosu od 400,00 kuna bez PDV-a odnosno 500,00 kuna s PDV-om, što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a odnosno 66,36 EUR s PDV-om, koja je niža od troškova pružanja navedene usluge, kako bi istisnuo s navedenog tržišta ili došao u vjerojatnu poziciju da istisne s istog tržišta jednog ili više konkurenata u cilju jačanja svoje tržišne snage, čime je u smislu članka 13. točke 1. Zakona o zaštititi tržišnog natjecanja (»Narodne novine«, br. 79/09., 80/13., 41/21. i 155/23.) počinio zlouporabu svojeg vladajućeg položaja na kojemu se nalazi na skupini povezanih susjednih tržišta na kojima temeljem posebnih propisa jedini pruža usluge koje su stoga zaštićene zakonskim monopolom, koristeći dobit iz tih tržišta kako bi na mjerodavnom tržištu pružanja usluge osposobljavanja za lovca na teritoriju Republike Hrvatske na kojemu nije u vladajućem položaju, unakrsno financirao svoje aktivnosti sredstvima ili resursima različitima od onih koja uređuju uobičajeno tržišno natjecanje.

II. Zabranjuje se poduzetniku Hrvatski lovački savez, sa sjedištem u Zagrebu, Ulica Vladimira Nazora 63, svako daljnje postupanje opisano u točki I. izreke ovog rješenja.

III. Poduzetniku Hrvatski lovački savez, sa sjedištem u Zagrebu, Ulica Vladimira Nazora 63, izriče se novčana kazna u iznosu od 89.935,20 EUR.

Rok izvršenja: 15 (petnaest) dana od dana pravomoćnosti ovog rješenja, uračunavajući u iznos novčane kazne i zakonske zatezne kamate od dana pravomoćnosti rješenja do dana plaćanja.

IV. Nalaže se poduzetniku Hrvatski lovački savez, sa sjedištem u Zagrebu, Ulica Vladimira Nazora 63, uspostaviti odvojeno knjigovodstvo troškova na način da računovodstveno razdvoji troškove ostvarene na tržištu pružanja usluge osposobljavanja za lovca od troškova ostvarenih na tržištima na kojima jedini pruža usluge koje su stoga zaštićene zakonskim monopolom, te zasebnim pravnim poslom sklopljenim s njegovim članicama koje na bilo koji način sudjeluju u provedbi programa osposobljavanja za lovca koji taj poduzetnik provodi, ustrojiti transparentan sustav transfernih cijena svih pojedinačnih usluga u stvarnim količinama koje pri provedbi toga programa koristi od svojih članica kao dobavljača, koje cijene odgovaraju tržišnim cijenama koje bi zaračunali trećima, odnosno konkurentima Hrvatskog lovačkog saveza ili barem stvarnim inkrementalnim troškovima proizvodnje predmetnih usluga, pod prijetnjom izricanja dnevne novčane kazne, sukladno odredbama članka 63.a u vezi s člankom 14. stavak 1. točka 3. Zakona o zaštititi tržišnog natjecanja (»Narodne novine«, br. 79/09., 80/13., 41/21. i 155/23.).

Rok izvršenja: 4 (četiri) mjeseca od dana dostave ovog rješenja.

V. Ovo rješenje bit će objavljeno u »Narodnim novinama« i na internetskoj stranici Agencije za zaštitu tržišnog natjecanja.

Obrazloženje

1. POKRETANJE POSTUPKA

Agencija za zaštitu tržišnog natjecanja (dalje u tekstu: AZTN) je zaključkom, klasa: UP/I 034-03/21-01/029, urbroj: 580-10/65-2022-014 od 3. lipnja 2022., po službenoj dužnosti, pokrenula postupak protiv poduzetnika Hrvatski lovački savez, sa sjedištem u Zagrebu, Ulica Vladimira Nazora 63, kojeg zastupaju opunomoćenici […] i […] (dalje u tekstu: stranka i/ili HLS) i Lovačko učilište – ustanova za obrazovanje kadrova u lovstvu Hrvatskog lovačkog saveza, sa sjedištem u Zagrebu, Ulica Vladimira Nazora 63 (dalje u tekstu: Lovačko učilište), radi utvrđivanja predstavlja li cijena osposobljavanja za lovca u iznosu od 400,00 kuna bez PDV-a odnosno 500,00 kuna s PDV-om predatorsku cijenu kojom rečeni poduzetnici zlouporabljuju vladajući položaj na tržištu pružanja usluga osposobljavanja za lovca na teritoriju Republike Hrvatske, u smislu članka 13. točke 1. Zakona o zaštititi tržišnog natjecanja (»Narodne novine«, br. 79/09., 80/13. i 41/21.).

Povod za pokretanje predmetnog postupka bila je inicijativa osobe sa zaštićenim identitetom (dalje u tekstu: podnositelj inicijative), u kojoj se navodi kako iza odluke rečenih poduzetnika da agresivnim snižavanjem cijene na tržištu vezano uz obrazovanje i osposobljavanje kadrova u lovstvu, odnosno osposobljavanja za lovce, s 2.700,00 na 500,00 kuna, koju odluku imenovani poduzetnici opravdavaju željom za pomlađivanjem članstva i povećanja sigurnosti u lovu, zapravo krije pokušaj uništavanja konkurencije odnosno svih poduzetnika kojima je Ministarstvo poljoprivrede (sada Ministarstvo poljoprivrede, šumarstva i ribarstva; dalje u tekstu: Ministarstvo poljoprivrede ili Ministarstvo) odobrilo provođenje programa osposobljavanja za lovce.

Podnositelj inicijative navodi kako su uvjeti i način izvođenja programa osposobljavanja lovaca i usavršavanja lovaca za obavljanje poslova lovočuvara i ocjenjivača trofeja propisani, te da je svako učilište izradilo svoj program u skladu s propisima, koji je odobren od strane Ministarstva poljoprivrede, a što znači da se programi HLS-a i ostalih učilišta bitno ne razlikuju te svi pružaju uslugu osposobljavanja za lovce koje je sukladno propisima. Slijedom navedenog, podnositelj inicijative zaključuje kako se u konkretnom slučaju ne radi ni o kakvom povećanju sigurnosti u lovu, kako to nastoje prikazati imenovani poduzetnici, budući je riječ o programima koji zadovoljavaju jednake zakonske okvire, već je riječ o privlačenju budućih polaznika koji će za isti program, odnosno uslugu platiti i do šest puta manju cijenu od tržišne.

Slijedom navedenog, prema tvrdnji podnositelja inicijative, ovakvo drastično sniženje cijene za provođenje programa osposobljavanja za lovce s 2.700,00 na 500,00 kuna, dovelo je do stopostotnog pada upisa novih polaznika kod privatnih učilišta.

1.1. Nenajavljena pretraga

Na temelju naloga sadržanog u rješenju Visokog upravnog suda Republike Hrvatske, posl. broj: Usll-159/22-2 od 30. lipnja 2022., AZTN je 7. srpnja 2022. proveo nenajavljenu pretragu poslovnih prostorija poduzetnika HLS, sukladno članku 42. stavku 1. Zakona o zaštititi tržišnog natjecanja (»Narodne novine«, br. 79/09., 80/13. i 41/21.), prije provođenja koje pretrage je imenovanom poduzetniku uručen zaključak o pokretanju postupka od 3. lipnja 2022., kao i, po provedenoj pretrazi, zapisnik o provođenju nenajavljene pretrage zajedno s četiri priloga koji čine sastavni dio tog zapisnika.

1.2. Obustava postupka u odnosu na Lovačko učilište

Predmetni je postupak, osim protiv HLS-a, bio pokrenut i protiv Lovačkog učilišta, čija povezanost s HLS-om proizlazi iz podataka sudskog registra Trgovačkog suda u Zagrebu, prema kojima je HLS osnivač Lovačkog učilišta, a osoba ovlaštena za zastupanje Lovačkog učilišta – ravnatelj, ujedno je i predsjednik HLS-a, slijedom čega navedeni povezani poduzetnici predstavljaju jedan gospodarski subjekt.

Međutim, tijekom predmetnog postupka je utvrđeno da, iako je u konkretnom slučaju riječ o povezanim poduzetnicima koji predstavljaju jedan gospodarski subjekt, Lovačko učilište na mjerodavnom tržištu nikada nije djelovalo, što proizlazi i iz popisa osoba ovlaštenih za provođenje programa osposobljavanja za lovce nadležnoga ministarstva, slijedom čega je rješenjem AZTN-a, klasa: UP/I 034-03/21-01/029, urbroj: 580-10/141-2023-172 od 28. prosinca 2023., postupak protiv poduzetnika Lovačko učilište obustavljen, zbog nepostojanja zakonskih pretpostavki za daljnje vođenje postupka.

2. STRANKA U POSTUPKU

Hrvatski lovački savez, OIB: 28817560444, sa sjedištem u Zagrebu, Nazorova 63, upisan je 7. srpnja 1998. u Registar udruga Republike Hrvatske pod registarskim brojem 00000948, te pri Registru neprofitnih udruga pod brojem 0121782, kao savez udruga.

Gradski ured za opću upravu Grada Zagreba je rješenjem klasa: UP/I-230-02/2015-02/1518, urbroj: 501-07-11-15-2 od 15. 10. 2015. g. ovjerio Statut HLS-a koji je Skupština rečenog saveza donijela 29. svibnja 2015. (dalje u tekstu: Statut).

Sukladno članku 10. stavku 1. Zakona o lovstvu (»Narodne novine«, br. 99/18., 32/19. i 32/20.), HLS je dobrovoljna nacionalna udruga koju čine lovački savezi županije i Grada Zagreba, lovačke udruge i lovci. Slijedom navedenog, HLS djeluje preko županijskih lovačkih saveza (lovački savezi 20 županija) i Lovačkog saveza grada Zagreba. Stavci 2. i 3. istog članka Zakona propisuju da HLS predstavlja svoje članove u promicanju lovstva u Republici Hrvatskoj i inozemstvu odnosno da obavlja poslove u provedbi projekata osiguranja šteta u lovištima te ostale poslove koji su mu kao javne ovlasti povjerene Zakonom.

Člankom 7. Statuta određeni su ciljevi HLS-a, a rečeni je poduzetnik registriran za obavljanje čitavog niza djelatnosti, dok su, s druge strane, Zakonom o lovstvu HLS-u dodijeljene određene javne ovlasti poput izdavanja lovačkih iskaznica, uvjerenja o položenom lovačkom ispitu osobama koje su tijekom višeg ili visokoškolskog obrazovanja završile odgovarajući nastavni plan iz lovstva i dr.

3. PRIMIJENJENI PROPISI I POREDBENA PRAKSA

AZTN je u predmetnom postupku primijenio odredbe Zakona o zaštititi tržišnog natjecanja (»Narodne novine«, br. 79/09., 80/13., 41/21. i 155/23.; dalje u tekstu: ZZTN), Zakona o općem upravnom postupku (»Narodne novine«, br. 47/09. i 110/21.; dalje u tekstu: ZUP) u vezi s odredbom članka 35. stavak 1. ZZTN-a, Uredbe o načinu utvrđivanja mjerodavnog tržišta (»Narodne novine«, br. 9/11.; dalje u tekstu: Uredba o mjerodavnom tržištu), te Uredbe o kriterijima za izricanje upravno-kaznene mjere (»Narodne novine«, br. 129/10. i 23/15.).

Uz navedeno, AZTN je izvršio uvid i u odredbe zakona odnosno na temelju zakona donesenih propisa koji uređuju predmetnu materiju, kako slijedi:

– Zakon o lovstvu (»Narodne novine«, br. 99/18., 32/19. i 32/20.; dalje u tekstu: Zakon o lovstvu ili ZOL);

– Pravilnik o osposobljavanju kadrova u lovstvu (»Narodne novine«, br. 78/06., 92/08. i 99/18.; dalje u tekstu: Pravilnik);

– Pravilnik o uvjetima i načinu lova (»Narodne novine«, br. 48/22.).

Također, tijekom prethodnog ispitivanja stanja na mjerodavnom tržištu na odgovarajući način su primjenjivani kriteriji iz pravne stečevine Europske unije (dalje u tekstu: EU), koja služi kao interpretativni instrument za primjenu odredbi ZZTN-a, a osobito u slučaju pravnih praznina ili dvojbi pri tumačenju propisa, u skladu s člankom 1. Ugovora o pristupanju Republike Hrvatske Europskoj uniji (»Narodne novine – Međunarodni ugovori«, br. 2/12.), a kako je to propisano člankom 74. ZZTN-a.

Stoga je tijekom postupka i prilikom izrade pravne i ekonomske analize u ovom predmetu, izvršen uvid u kriterije iz pravne stečevine EU-a, i to u Ugovor o funkcioniranju Europske unije (SL C 115 od 9. 5. 2008.; dalje u tekstu: UFEU), Priopćenje Komisije – Uputa o provedbenim prioritetima Komisije u primjeni članka 82. Ugovora o EZ-u na postupanja poduzetnika u vladajućem položaju koja za posljedicu mogu imati zlouporabu u smislu isključivanja konkurenata s tržišta (Tekst od važnosti za EGP; Službeni list C 045, 24. veljače 2009.; dalje u tekstu: Smjernice o isključujućim postupanjima), točka 63.

U skladu s navedenim, izvršen je uvid u primjere iz pravne stečevine EU-a i to u:

– Presudu Općeg suda od 6. 10. 1994. u predmetu Tetra Pak II protiv Komisije, T-83/91, ECLI:EU:T:1994:246, točke 115. i 122. (dalje u tekstu: Tetra Pak II);

– Presudu Suda EU od 3. srpnja 1991. u predmetu AKZO Chemie BV protiv Komisije, C-62/86, ECLI:EU:C:1991:286, točke 60. i 69. (dalje u tekstu: AKZO);

– Presudu Suda od 27. ožujka 2012. u predmetu Post Danmark A/S protiv Konkurrencerådet, C‑209/10, ECLI:EU:C:2012:172, točke 31-34 (dalje u tekstu: Post Danmark),

– Presudu Općeg suda od 17. 12. 2003. u predmetu British Airways plc protiv Komisije, T-219/99, ECLI:EU:T:2003:343, točke 297. i 298. (dalje u tekstu: British Airways);

– Presuda Suda od 21. 2. 1973. u predmetu Europemballage Corporation i Continental Can Company Inc. protiv Komisije, Case 6-72, ECLI:EU:C:1973:22, točka 26. (dalje u tekstu: Continental Can);

– Presuda Suda od 17. 2. 2011. u predmetu Konkurrensverket protiv TeliaSonera Sverige, C-52/09, ECLI:EU:C:2011:83, točka 26. (dalje u tekstu: TeliaSonera);

– Predmet COMP/35.141 – Deutsche Post AG, od 20. ožujka 2001., točke 18. do 22. (dalje u tekstu: Deutsche Post).

Odredbama članka 10. stavka 1., 2. i 3. ZOL-a propisano je da je HLS dobrovoljna nacionalna udruga koju čine lovački savezi županija i Grada Zagreba, lovačke udruge i lovci. HLS predstavlja svoje članove u promicanju lovstva u Republici Hrvatskoj i u inozemstvu. HLS u smislu ZOL-a obavlja poslove u provedbi projekata osiguranja šteta u lovištima te ostale poslove koji su mu kao javne ovlasti povjerene ZOL-om.

Ovlasti koje su HLS-u povjerene odredbama ZOL-a čine:

– Osposobljavanje lovnika (članak 59. stavak 4.),

– Izdavanje iskaznice lovnika (članak 59. stavak 2.),

– Izdavanje lovačke iskaznice (članak 67. stavak 4.),

– Čuvanje vrhunskih trofeja divljači u lovačkom muzeju HLS-a (članak 72. stavak 2.),

– Predlaganje sastava i članova nacionalnog povjerenstva za ocjenu trofeja i izložbe (članak 72. stavak 4.),

– Izdavanje uvjerenja o položenom lovačkom ispitu osobama koje su tijekom višeg ili visokog obrazovanja završile odgovarajući studijski program iz lovstva (članak 73. stavak 3.).

Odredbama članka 5. stavka 1. Pravilnika propisano je da programe osposobljavanja za lovca mogu izvoditi HLS i druge pravne osobe koje za to ovlasti ministarstvo nadležno za poslove lovstva.

Člankom 5. stavkom 2. Pravilnika propisano je da će Ministarstvo dati ovlaštenje HLS-u i osobama koje za to ovlasti Ministarstvo, ako imaju: program osposobljavanja donesen prema članku 2. rečenog Pravilnika; potreban broj nastavnika za izvođenje programa; stručno-pedagoškog voditelja programa; financijska sredstva za izvođenje programa i odgovarajući prostor i opremu za izvođenje programa.

Člankom 10. stavcima 1., 3. i 4. Pravilnika propisano je da programi osposobljavanja za lovca, lovočuvara i ocjenjivača trofeja obuhvaćaju predavanja, praktičnu nastavu i vježbe; da se programi osposobljavanja izvode u učionici i drugim prostorima koji moraju udovoljavati posebnim propisima o tehničkoj opremljenosti, zaštiti na radu, zaštiti u unapređenju čovjekova okoliša i zaštiti od buke, te da se praktična nastava u okviru programa osposobljavanja provodi u lovištu i na strelištu.

Sukladno članku 11. rečenog Pravilnika osposobljenost za lovca, lovočuvara i ocjenjivača trofeja divljači stječe se polaganjem ispita koji se sastoji od pismenog i usmenog dijela, a polaže se pred ispitnim povjerenstvom kojeg čini predsjednik i ispitivači za pojedino ispitno područje. Predsjednika i članove ispitnog povjerenstva imenuje stručno tijelo osobe koja izvodi programe osposobljavanja, s time da nadležno ministarstvo može imenovati Komisiju koje će vršiti nadzor nad radom ispitnog povjerenstva.

Člankom 12. Pravilnika propisano je da se ispitaniku koji je položio ispit izdaje uvjerenje o osposobljenosti, a obrazac uvjerenja tiska i izdaje HLS.

4. MJERODAVNO TRŽIŠTE

Mjerodavno tržište, u smislu članka 7. ZZTN-a, određuje se kao tržište određene robe i/ili usluga koje su predmet obavljanja djelatnosti poduzetnika na određenom zemljopisnom području.

Sukladno članku 3. stavku 2. Uredbe, svrha utvrđivanja mjerodavnog tržišta određivanje je robe i/ili usluga s kojima se poduzetnici tržišno natječu te zemljopisnog područja na kojem se natječu.

Mjerodavno tržište, sukladno odredbi članka 4. Uredbe o mjerodavnom tržištu, utvrđuje se na način da se utvrdi njegova proizvodna dimenzija (mjerodavno tržište u proizvodnom smislu) i zemljopisna dimenzija (mjerodavno tržište u zemljopisnom smislu).

4.1. Mjerodavno tržište u proizvodnom smislu

Sukladno članku 5. Uredbe o mjerodavnom tržištu, mjerodavno tržište u proizvodnom smislu obuhvaća sve proizvode za koje potrošači smatraju da su međusobno zamjenjivi s obzirom na njihove bitne značajke, cijenu ili način uporabe, odnosno navike potrošača.

U konkretnom slučaju, a uzimajući u obzir navode iz inicijative s jedne strane te ovlasti koje su HLS-u povjerene odredbama ZOL-a, u proizvodnom smislu moguće je identificirati sljedeća mjerodavna tržišta:

– tržište pružanja usluga osposobljavanja za lovca,

te s njim povezanu skupinu tržišta na kojima temeljem zakonskih i podzakonskih propisa poslove obavlja isključivo HLS, te koja kao takva predstavljaju monopolska tržišta, a koje čine:

– tržište usluga osposobljavanja za lovnika,

– tržište usluga osposobljavanja za ispitivača mesa divljači,

– tržište prodaje roba prema ZOL (blokovi obrazaca, trofejnih listova, uvjerenja), te

– tržište usluga prema ZOL (izdavanje lovačkih i lovočuvarskih iskaznica).

Neovisno o broju monopolskih tržišta koja bi se mogla utvrditi kao zasebna tržišta u smislu ZZTN-a, u konkretnom slučaju dovoljno ih je skupno nazvati monopolskim tržištima, te je od preciznog utvrđivanja njihovog broja važnije utvrditi prihode HLS-a koje isti ostvaruje u uvjetima nenatjecanja s konkurencijom (u uvjetima zakonskog monopola), odnosno prihode koje HLS ostvaruje obavljajući povjerene mu javne ovlasti na temelju ZOL-a.

4.2. Mjerodavno tržište u zemljopisnom smislu

Sukladno odredbi članka 6. Uredbe o mjerodavnom tržištu, mjerodavno tržište u zemljopisnom smislu obuhvaća zemljopisno područje na kojem poduzetnici sudjeluju u ponudi ili nabavi proizvoda.

Budući da gore identificirane mjerodavne proizvode i/ili usluge HLS pruža na cijelom teritoriju Republike Hrvatske, u bitnome pod jednakim uvjetima, mjerodavno tržište u zemljopisnom smislu moguće je odrediti područje Republike Hrvatske.

5. POSTUPAK UTVRĐIVANJA NARUŠAVANJA
 TRŽIŠNOG NATJECANJA

Kako bi se utvrdilo činjenično stanje u ovoj upravnoj stvari te ocijenilo zlouporabljuje li HLS, određivanjem i naplatom cijene usluge osposobljavanja za lovce u iznosu od 400,00 kuna bez PDV-a odnosno 500,00 kuna s PDV-om, u razdoblju od 1. siječnja 2022. nadalje, na teritoriju Republike Hrvatske, vladajući položaj na mjerodavnom tržištu u smislu članka 13. ZZTN-a i to prvenstveno nametanjem nepravednih cijena u smislu članka 13. stavka 1. ZZTN-a, AZTN je u više navrata i to dopisima od 24. siječnja 2022., 1. ožujka 2022., zaključkom o pokretanju postupka od 3. lipnja 2022., te dopisima od 6. ožujka 2023. i 21. listopada 2024., tražio od HLS-a dostavu očitovanja, podataka i dokumentacije.

Također, stručna pomoć je zatražena od Ministarstva poljoprivrede, a osim od HLS-a, očitovanja, podatci i relevantna dokumentacija je zatražena i od ostalih poduzetnika ovlaštenih za djelovanje na predmetnom tržištu, dobavljača HLS-a […], 21 članice HLS-a, te lovačke udruge »Zec« iz Zagvozda.

U razdoblju od 7. veljače 2022. do 6. studenog 2024., AZTN je zaprimio naprijed zatražena očitovanja.

Pored navedenog, AZTN je u razdoblju od 20. ožujka 2023. do 23. ožujka 2023., sukladno odredbi članka 41.a stavak 1. ZZTN-a, proveo obvezne razgovore s predstavnicima ukupno 5 poduzetnika koji sudjeluju na predmetnom mjerodavnom tržištu i to […], ravnateljem Učilišta Eustahije, […], ravnateljem Pučkog otvorenog učilišta Capreolus, […], voditeljem nastavnog programa Pučkog otvorenog učilišta Capreolus, […], ravnateljem Učilišta Šoić, te […], ravnateljem Pučkog otvorenog učilišta Argali, s obzirom da se radi o osobama koje su po ocjeni AZTN-a mogle imati informacije od značenja za primjenu odredbi ZZTN-a. Povodom provedenih obveznih razgovora s predstavnicima imenovanih poduzetnika sastavljeni su zapisnici, sukladno odredbi članka 41.a stavka 3. ZZTN-a.

Sukladno odredbi članka 50. stavak 1. ZZTN-a, u predmetnom je postupku dana 11. prosinca 2023. održana i dovršena usmena rasprava.

Zaključkom AZTN-a, klasa: UP/I 034-03/21-01/029, urbroj: 580-10/141-2024-178 od 12. ožujka 2024., navedena usmena rasprava je preotvorena u svrhu izvođenja dokaza koje je stranka predložila, te kako bi se stranci dala mogućnost za iznošenje obrane.

Na usmenim raspravama održanim 9. travnja 2024. i 16. svibnja 2024., na prijedlog stranke su saslušani naprijed imenovani predstavnici navedenih poduzetnika u svojstvu svjedoka.

5.1. Očitovanja HLS-a
 zaprimljena 7. veljače 2022. i 16. veljače 2022.

Podneskom zaprimljenim 7. veljače 2022. HLS se najprije očitovao na navode inicijative.

U bitnome, HLS navodi kako ustanova Lovačko učilište, čiji je osnivač HLS, više od 15 godina ne obavlja registriranu djelatnost osposobljavanja za lovca, a da program osposobljavanja za lovca provodi HLS sukladno Pravilniku, osporavajući pritom navod iz inicijative da je HLS u vladajućem položaju u smislu članka 12. ZZTN-a odnosno da isti položaj zlouporabljuje u smislu članka 13. ZZTN-a.

Vezano uz očitovanje podnositelja inicijative o javnim ovlastima koje HLS ima, imenovani se poduzetnik očitovao kako je tiskanje Obrasca »Uvjerenje o osposobljenosti« kao obveza propisana HLS-u od strane Ministarstva te da HLS nema diskrecijsko pravo odlučivati o tome hoće li predmetni obrazac nekome prodati ili neće. Pritom pojašnjava kako rečeni obrazac HLS samo tiska i prodaje dok ga u cijelosti ispunjava i potvrđuje pravna osoba kod koje je kandidat položio lovački ispit.

Također navodi da HLS jedini izdaje lovačke iskaznice, no to čini u vršenju javnih ovlasti prema propisanim uvjetima i po propisanoj proceduri bez diskrecijskog prava u odlučivanju o tome hoće li nekome izdati lovačku iskaznicu, odnosno lovačka iskaznica se izdaje svakoj osobi koja ispuni propisane uvjete, neovisno o tome kod koga je položila lovački ispit.

Nadalje, isti navodi kako HLS u vršenju javnih ovlasti jedini izdaje godišnje markice, ali smatra kako ta činjenica ne predstavlja ovisnost o HLS-u jer lovačke markice kupuju svi bez obzira gdje su položili lovački ispit.

Slijedom navedenog, ističe kako opisane javne ovlast HLS-a ne predstavljaju ovisnost privatnih učilišta o HLS-u ili vladajući položaj HLS-a.

Vezano uz navod podnositelja inicijative o tome da HLS izdaje knjigu »Osnove lovstva« koja se može kupiti jedino u HLS-u, a na temelju koje se provodi nastava, odnosno edukacija budućih lovaca, HLS se očitovao da nigdje nije propisano da bi se edukacija lovaca morala provoditi po toj knjizi. No HLS navodi da bi čak i kad bi to i bio uvjet navedeno ne bi predstavljalo zlouporabu vladajućeg položaja.

HLS naglašava kako je do sniženja cijene usluge osposobljavanja za lovca došlo isključivo kao rezultat nastojanja da se smanje troškovi usluge osposobljavanja za lovca. Pritom dodaje da su se značajne uštede postigle organiziranjem programa osposobljavanja online putem platforme na način koji predstavlja inovaciju na sadašnjem tržištu pružanja rečene usluge.

Ujedno je HLS naglasio kako je dobna struktura članstva u HLS-u preko 60 godina te da HLS želi pomladiti članstvo, a sniženje cijene osposobljavanja za lovca jedan je od načina kojima se nastoje privući mladi članovi čineći im lov dostupnijim.

HLS se očitovao da cijenu lovačkog ispita, odnosno programa osposobljavanja za lovca, kao i sve druge cjenike donosi Izvršni odbor HLS-a. S tim u vezi, navodi da je cijena lovačkog ispita do 31. prosinca 2021. bila 2,500.00 kuna.

Vezano uz prihode HLS očitovao se kako ostvaruje prihode od članarine te od prodaje roba i usluga sukladno Statutu i Zakonu o lovstvu kao javne ovlasti.

Navedenim se podneskom nadalje navodi kako lovac ne mora biti član lovačkog društva/udruge kako bi mogao loviti u lovištu određenog lovoovlaštenika, već mora imati dopuštenje za lov izdano od strane lovačkog društva/udruge tj. lovoovlaštenika, a sve sukladno Zakonu o lovstvu. Osim toga se navodi kako nema pravne norme koja bi obvezivala lovačke udruge odnosno lovačka društva da budu članovi županijskog lovačkog saveza odnosno članovi HLS-a.

Glede programa osposobljavanja za lovca HLS navodi kako je isto propisano Pravilnikom o osposobljavanju kadrova u lovstvu, te da HLS postupa sukladno Pravilniku pa tako i program osposobljavanja za lovca provodi multimedijski kako je to predviđeno rečenim programom.

Nadalje, HLS navodi kako je njegov Izvršni odbor na prijedlog predsjednika HLS-a (zakonskog zastupnika) donio odluku o sniženju cijene ispita za lovce s 2.500,00 kn na 500,00 kn. Pritom dodaje da je obrazloženje prijedloga odluke bilo usmeno, a da je oportunost/svrsishodnost predmetnog sniženja cijene obrazložena potrebom pomlađivanja članstva HLS-a, približavanja lovstva mlađoj populaciji, čineći lovstvo kao društveno korisnu djelatnost dostupnijim.

U privitku podneska dostavljene su Bilance prihoda od prodaje roba i usluga 2019. – 2021., Bilanca prihoda ukupnu 2019. – 2021., te Kalkulacija cijene lovačkog ispita.

Podneskom HLS-a zaprimljenim u AZTN-u 16. ožujka 2022., HLS navodi kako ustraje kod naprijed iznesenih navoda te se posebno očitovao na upite AZTN-a u pogledu uvjeta, ovlaštenja i dopuštenja da bi lovac mogao loviti u lovištu određenog lovoovlaštenika, obveze članstva lovačkih udruga/društava kod županijskog lovačkog saveza i HLS-a, okolnosti u pogledu donošenja odluke o snižavanju cijene za program osposobljavanja za lovca, te prihoda ostvarenih iz Državnog proračuna. Istim je podneskom, također, navedeno kako je »detaljna« kalkulacija odnosno prikaz troškova osposobljavanja za lovca AZTN-u već dostavljena, zajedno s Bilancama prihoda od prodaje roba i usluga 2019. – 2021. kao i ukupnom Bilancom 2019. – 2021., te da su sva propisana financijska izvješća dostavljena Ministarstvu financija koje na iste nije imalo nikakvih primjedbi.

Zaključno, prema saznanjima HLS-a, i druge su pravne osobe ovlaštene za provođenje programa osposobljavanja za lovca snizile cijenu lovačkog ispita, što smatra da ukazuje na to da je prostora za sniženje cijene bilo.

5.2. Očitovanje Ministarstva poljoprivrede

Ministarstvo se na traženje AZTN-a podneskom od 23. ožujka 2022. očitovalo kako je sukladno odredbama članka 3. Pravilnika propisano da se programi osposobljavanja mogu izvoditi, između ostaloga, i multimedijski. Stoga, kako je pojasnilo Ministarstvo, nije potrebno posebnim aktima dopuštati pravnim osobama izvođenje dijela nastave na daljinu koristeći pri tome različite sustave prijenosa i predstavljanja gradiva.

Ministarstvo se očitovalo da je odredbama članka 10. Pravilnika propisano da programi osposobljavanja obuhvaćaju predavanja, praktičnu nastavu i vježbe. Praktična nastava se u okviru programa osposobljavanja provodi u lovištu i na strelištu. U Prilogu 1. Pravilnika određen je Nastavni plan i program osposobljavanja za lovca, a Izvedbenim planom određena je minimalna satnica za svako pojedino područje i to posebna satnica za teorijsku nastavu, a posebno za vježbe.

Nadalje navodi da, u smislu rečenog Pravilnika, nije nedvojbeno jasno određeno koliko točno satnice mora biti provedeno u praktičnoj nastavi, ali je određeno da se polaznika mora praktično upoznati s nastavnom cjelinom 3. Gospodarenje lovištem i s divljači, načini lova, običaji, etika, pravila ponašanja u lovu, snalaženje u prirodi, prva pomoć u lovu u lovištu; 4. Lovna kinologija u odgovarajućem okruženju i nastavnom cjelinom i 5. Lovačko oružje i balistika na streljani/strelištu.

U prilogu 1. podneska Ministarstvo je dostavilo Program HLS-a za osposobljavanje lovca koji je HLS predao prilikom podnošenja zahtjeva za odobrenje izvođenja programa, a koje datira iz 2006.

Ministarstvo se na upit AZTN-a očitovalo da nije odobravalo niti ocjenjivalo cijene programa, ni za HLS, niti za bilo koju drugu pravnu osobu.

Vezano na upit AZTN-a o tome može li se za iznos cijene programa HLS-a u iznosu od 500,00 kuna kandidat osposobiti za lovca prema odobrenom programu osposobljavanja, Ministarstvo se očitovalo da ono nije ovlašteno potvrditi je li taj iznos dovoljan ili ne, no očitovalo se da se, uzevši u obzir minimalnu satnicu predavača od 125 sati (90 sati teorija i 35 sati vježbe), praktičnu nastavu na streljani i u lovištu, literaturu, uvjerenja, režijske troškove, poreze i slično, može zaključiti da taj iznos dugoročno nije održiv te da ne može osigurati pravnim osobama financijsku sigurnost, a posebno ne uvjete za bilo kakvu isplativost provedbe programa.

Ministarstvo se očitovalo da lovac može i smije loviti i ako nije član nekog lovačkog društva/udruge. Kako navodi, zakonskim i podzakonskim propisima iz lovstva propisani su uvjeti za bavljenjem lovom i lov, no članstvo u bilo kojem obliku udruženja nije propisano kao uvjet.

Nadalje se očitovalo da lovačko društvo odnosno udruga ne mora biti član županijskog lovačkog saveza odnosno HLS-a. Zakonskim i podzakonskim propisima iz lovstva nije propisana obveza učlanjenja lovoovlaštenika lovačke udruge/društva u bilo koji oblik udruživanja. Međutim, Ministarstvo se očitovalo da su Statutom HLS-a, koji je javno dostupan, propisani, između ostaloga, i uvjeti članstva u savezu i obveza plaćanja članarine HLS-u.

5.3. Očitovanje HLS-a zaprimljeno 3. kolovoza 2022.

Podneskom od 3. kolovoza 2022. HLS se očitovao na zaključak o pokretanju predmetnog postupka od 3. lipnja 2022. HLS ustraje na svim do sada iznesenim navodima te smatra kako je iz ranije dostavljenih očitovanja, dostavljene dokumentacije, javno dostupnih podataka te pozitivnih pravnih propisa razvidno da nema bilo kakvog vladajućeg položaja HLS-a odnosno zlouporabe.

Nastavno, HLS smatra kako je pogrešan zaključak AZTN-a da je postupanje HLS-a moguće promatrati isključivo u kontekstu eventualne zlouporabe vladajućeg položaja primjenom predatorskih cijena u smislu članka 13. točke 1. ZZTN-a, kojim se nastoji istisnuti konkurente s mjerodavnog tržišta, a s namjerom kasnijeg podizanja cijena na razinu iznad tržišnih.

HLS ističe kako snižavanjem cijene ni u kojem slučaju ne nastoji istisnuti konkurente s mjerodavnog tržišta, a niti je istome namjera kasnije podići cijene iznad tržišnih s ciljem stjecanja veće dobiti od one koja bi se ostvarivala da do sniženja cijene nije došlo, a niti da za to postoje bilo kakvi dokazi, već je cilj smanjenja cijene nastojanje da se privuku mladi članovi čineći lov/lovstvo u startu dostupnijim nego što je to bio slučaj do sada.

HLS ponovno naglašava da je do sniženja cijene usluge osposobljavanja za lovca došlo isključivo kao rezultat nastojanja da se smanje troškovi usluge osposobljavanja za lovca. Dodaje da su se značajne uštede postigle organiziranjem programa osposobljavanja on line, putem platforme, na način koji predstavlja inovaciju na sadašnjem tržištu pružanja rečene usluge te da se konkurenti na mjerodavnom tržištu trebaju prilagoditi tržišnim uvjetima i dosezima HLS-a u pružanju usluge. Uz to naglašava kako je provođenje osposobljavanja on line u vrijeme pandemije uzrokovane virusom SARS-CoV-2 oportuno i društveno odgovorno pa bi se i iz navedenog razloga konkurencija trebala prilagoditi promijenjenim okolnostima, a suprotno tvrdnji AZTN-a, nije.

Nadalje, HLS ističe kako cijena osposobljavanja za lovca od 500,00 kn (s PDV-om) ne predstavlja predatorsku cijenu budući da ista pokriva sve troškove. Pa je tako cijena od 500,00 kn (s PDV-om) postavljena iznad prosječnih varijabilnih troškova te iznad prosječnih ukupnih troškova. Posebno se ističe kako nema bilo kakvog plana odnosno nastojanja da se konkurenti uklone s tržišta. Smatra kako posljedično, ni praksa Suda EU na koju se AZTN poziva (str. 9.) in concreto nije primjenjiva.

Također, napominje da bilo kakav gubitak koji bi nastao sniženjem cijene osposobljavanja za lovca – nije ostvaren. Naprotiv, cijenom od 500 kn (s PDV-om) ostvaruje se dobit. Stoga navodi kako nema unakrsnog financiranja gubitka u pružanju usluge programa osposobljavanja za lovca, budući da gubitka – nema.

Nastavno, HLS ukazuje kako je sniženjem cijene osposobljavanja za lovca uspio u proklamiranom cilju pomlađivanja članstva, te da je sniženje cijene bilo opravdano. Pa je tako, u 2022. program osposobljavanja za lovca po novom modelu te po novoj/pristupačnijoj cijeni upisalo ukupno […] polaznika.

Nadalje, HLS je dostavio nastavni plan pojašnjavajući kako se nastavni plan sastoji od 6 nastavnih cjelina koje ukupno predviđaju 125 sati nastave od čega se 90 sati odnosi na teoriju, a 35 sati na vježbe, odnosno praktični dio, te dodaje kako se prema propisanim pravilima Program osposobljavanja može izvoditi: 1. redovnom nastavom 2. konzultativno-instruktivno 3. dopisno konzultativno 4. multimedijski, s time da je način izvođenja Programa osposobljavanja kombinirani, s obzirom da se ne izvodi isključivo multimedijski i obuhvaća tri nastavne metode – verbalnu, vizualnu i praktičnu.

HLS navodi kako se program osposobljavanja izvodi minimalno (cca) tri tjedna na više, što ovisi o broju kandidata koji su ispunili uvjete za pristupanje završnom usmenom ispitu. Programi osposobljavanja obuhvaćaju predavanja i praktičnu nastavu, a ispit se sastoji od pismenog i usmenog dijela.

Program izvode ovlašteni predavači – ispitivači Hrvatskog lovačkog saveza u učionici i drugim prostorima (prostor županijskih lovačkih saveza, odgovarajući lovački domovi, lovačkom muzeju i sl.), a u praktičnoj nastavi koja se izvodi na strelištu (u lovištu), streljani i lovačkom muzeju, koriste se sva potrebna didaktička sredstva i pomagala.

Nadalje, HLS je dostavio kalkulaciju troškova provedbe programa osposobljavanja za lovca temeljenu na pretpostavci da grupa broji […] polaznika programa osposobljavanja, te je dostavio kalkulaciju temeljenu na stvarnom broju polaznika zabilježenom od početka 2022. do 10. srpnja 2022.

Prema HLS-ovoj Kalkulaciji troškova osposobljavanja za lovca / […] polaznika po turnusu proizlazi da

[…].

S druge strane, Kalkulacija troškova osposobljavanja za lovca temeljena na stvarnom broju polaznika zabilježenom u razdoblju od početka 2022. do 10. srpnja 2022., prema HLS-u iznosi

ukupno […] kn po kandidatu.

5.4. Očitovanje HLS-a zaprimljeno 20. ožujka 2023.

Na zahtjev AZTN-a, HLS je 20. ožujka 2023. dostavio dodatne podatke i očitovanje.

Naime, s obzirom na protek vremena, te da je na sastanku Izvršnog odbora Lovačke udruge »Zec« Zagvozd održanom 25. veljače 2023., Izvršni odbor ove udruge odredio da su članovi koji su lovački ispit polagali u školi izvan HLS-a, dužni HLS-u uplatiti 100,00 EUR upisnine prilikom upisa u Lovačku udrugu »Zec«, AZTN je od HLS-a dodatno zatražio:

– očitovanje o tome koliko je polaznika programa osposobljavanja za lovca upisano i koliko je kandidata položilo ispit za lovca pri HLS-u u 2022. godini po cijeni od 400,00 kuna bez PDV-a odnosno 500,00 kuna s PDV-om;

– odluku prema kojoj su osobe koje su položile ispit za lovca pri nekoj drugoj osobi ovlaštenoj za provođenje programa osposobljavanja za lovca različitoj od HLS-a ili članice HLS-a, u obvezi uplatiti HLS-u iznos od 100,00 EUR upisnine za prijem u koju od njegovih članica;

– detaljno očitovanje o razlozima donošenja takve Odluke s obrazloženjem zbog kojeg je razloga određen navedeni iznos upisnine i za koju su svrhu ta novčana sredstva namijenjena;

– podatak o tome koliko je osoba uplatilo HLS-u iznos od 100,00 EUR upisnine od stupanja na snagu predmetne Odluke;

– financijski rezultat lovačkih ispita od 1. siječnja 2022. do 31. prosinca 2022., odnosno tablicu koju je HLS dostavio na stranici 22 i 23 odgovora na Zaključak o pokretanju postupka AZTN-a, dopunjenu podacima za ostatak 2022. godine, te za ispite održane od 4. do 5. veljače i 25. do 27. veljače u Karlovačkoj županiji ugovore s predavačima i ispitivačima te obračun naknada za provedbu ispita, te provedbu praktične nastave;

HLS je u podnesku kojeg je AZTN zaprimio 20. ožujka 2023. naveo da je u 2022. ukupno upisano […] polaznika programa osposobljavanja za lovca, od čega su […] kandidata položili ispit za lovca u 2022. Pri tome, HLS je napomenuo kako je od ukupnog broja upisanih polaznika programa osposobljavanja za lovca u 2022., njih […] program upisalo/ispit položilo po »starom« modelu i po ranijoj cijeni osposobljavanja od […] kn (+PDV), i to u terminima: […]. Nastavno, s tzv. on line modelom se započelo […].

Nadalje, naveo je da ne postoji odluka prema kojoj su osobe koje su položile ispit za lovca pri nekoj drugoj osobi ovlaštenoj za provođenje programa osposobljavanja za lovca različitoj od HLS-a ili članice HLS-a, u obvezi uplatiti HLS-u iznos od 100,00 EUR upisnine za prijem u koju od njegovih članica.

HLS je dostavio financijski rezultat lovačkih ispita za cijelu 2022. godinu, prema kojemu je HLS provođenjem programa osposobljavanja za lovca ukupno uprihodovao […] kn (bez PDV-a), pa kada se od navedenog iznosa oduzmu troškovi provedbe toga programa u iznosu od […] kn, višak prihoda koji je pri HLS-u ostvaren provedbom programa osposobljavanja za lovca iznosi […] kn.

Nastavno na navedeno HLS dodatno ističe i daje prikaz troškova koji se odnose na kandidate koji su osposobljavanje za lovca proveli u HLS-u, navodeći da trošak ispita, trošak praktičnog dijela te naknada u iznosu od […], predstavlja tzv. projicirani trošak tj. trošak koji nije ostvaren odnosno nije nastao i nije isplaćen.

5.5. Očitovanja poduzetnika koji djeluju na predmetnom mjerodavnom tržištu

Kako na traženje AZTN-a HLS tijekom postupka nije dostavio ključne činjenice i okolnosti bitne za utvrđivanje pravog stanja stvari, prvenstveno u smislu detaljnih kalkulacija troškova specifičnih za provedbu programa osposobljavanja za lovce, AZTN je bio primoran proizvodno specifične troškove utvrđivati posrednim putem.

Stoga, kako bi dobio što realniju sliku koji su proizvodno specifični troškovi nužno obuhvaćeni provedbom programa osposobljavanja za lovce sukladno Pravilniku, te stanja na mjerodavnom tržištu općenito, AZTN je zatražio očitovanja, podatke i dokumentaciju svih poduzetnika koji su od strane Ministarstva poljoprivrede ovlašteni za provedbu programa osposobljavanja za lovce, a s ukupno 5 poduzetnika koji djeluju na mjerodavnom tržištu su, sukladno odredbi članka 41.a stavak 1. ZZTN-a, provedeni i obvezni razgovori, te su isti u kasnijoj fazi postupka na usmenim raspravama saslušani u svojstvu svjedoka.

AZTN je od navedenih poduzetnika tražio očitovanje na okolnosti što je sve potrebno za provođenje predmetnog programa s detaljnom kalkulacijom odnosno prikazom troškova osposobljavanja za lovca koji obuhvaćaju sve kadrovske, materijalne i druge troškove nužne da bi se predmetni program proveo, provode li program osposobljavanja kadrova u lovstvu odnosno osposobljavanja lovaca i po kojoj cijeni, broja prijavljenih i osposobljenih kandidata za lovca u 2020., 2021. i 2022. godini, broja prijavljenih i osposobljenih kandidata po jednom organiziranom turnusu, ciklusu (odnosno ispitu) u 2020., 2021. i 2022., provođenja online nastave, te troška vezano za istu, je li snižavanje cijene programa osposobljavanja za lovca od strane HLS-a utjecalo na broj upisa novih polaznika i je li predmetno sniženje cijene opravdano, te ukoliko je do prestanka provođenja toga programa došlo ili isti nikada nije niti bio provođen, koji je tome razlog.

Od ukupno 23 poduzetnika od kojih su podaci i očitovanja zatražena, očitovalo se ukupno 20 poduzetnika, od kojih se njih 13 koji su praktično djelovali i još uvijek djeluju na mjerodavnom tržištu, očitovalo što sve troškove provedbe programa osposobljavanja za lovce čini, kao i da su ti troškovi znatno viši od 400,00 kn bez PDV-a po kandidatu. Također, proizlazi da najveći dio poduzetnika koji na mjerodavnom tržištu djeluju u 2022. bilježi pad broja kandidata za lovca u odnosu na 2021., izuzev trojice poduzetnika, te da nitko od ovih poduzetnika snižavanje cijene ne smatra opravdanim.

Učilište Apis smatra da snižavanje cijene apsolutno nije opravdano već je usmjereno ka uništavanju kvalitetnije konkurencije, jer svi troškovi rastu i cilj je podizanje kvalitete osposobljavanja, što nije moguće sa snižavanjem cijene. Pretpostavlja da je snižavanje cijene HLS-a na 400,00 kn rezultiralo i time da u 2022. godini nije upisan niti jedan polaznik u program osposobljavanja za lovca, te je naveo da razmišlja o zatvaranju Učilišta.

Poduzetnik LAS d.o.o. se očitovao da se u njegovu dosadašnjem radu i postupanju nije nikada bavio konkurencijom ili drugim pravnim osobama koje izvode program za lovca, jer najveći dio kandidata koji se kod njega prijavljuju su vezani uz streljanu kao korisnici toga poduzetnika, članovi su streljačkog kluba i žele polagati lovački ispit. Postupak HLS-a u svezi suzbijanja konkurencije javno su opravdali sami dužnosnici HLS da za njih to predstavlja gubitak od cca 3000 polaznika godišnje. Iz podataka u svezi provedbe programa osposobljavanja za lovca LAS d.o.o. navodi da nije uočio poseban pad zainteresiranosti kandidata, ali je naveo da je pojedinačno imao više slučajeva odustajanja i prelaska u školu HLS-a, zbog razlike u cijeni.

LAS d.o.o. je dostavio podatak o broju kandidata osposobljenih za lovca u 2022., te naveo da za provođenje programa koristi prostor na lokaciji […] što podrazumijeva učionicu i civilno strelište. Prostor je u najmu ugovornim odnosom sa […] na višegodišnji rok. Veličina prostora je 235 m, i sastoji se od dvije cjeline: učionice kapaciteta 35 polaznika, veličine 65 m i civilnog strelišta za kratko i dugo vatreno oružje veličine 100 m/kvadratnih. U prilogu je dostavio presliku Ugovora o zakupu poslovnog prostora […], presliku računa za najam poslovnog prostora za 2022. g., te presliku računa za troškove održavanja prostora za 2022. g. Također, dostavio je i presliku Ugovora o poslovno tehničkoj suradnji na provođenju programa osposobljavanja za lovce, lovočuvare i ocjenjivače trofeja divljači sklopljenog s LD […].

Nadalje, očitovao se da je program obuke za lovce provođen u dvije obrazovne grupe u trajanju 60 radnih dana. Za troškove programa osposobljavanja kadrova u lovstvu od ukupnih troškova određen je iznos od [20-30] % ukupnih troškova. Ukupni iznos troškova poslovanja LAS d.o.o. za 2022. g. iznosi […] kn što za provedbu programa osposobljavanja kadrova u lovstvu iznosi […] kn.

Naveo je da se u programu koristi kratko vatreno oružje u vlasništvu civilnog strelišta: HS/HS-9 Revolver.38 i.357 Magnum. Gađanje u praktičnom dijelu se provodi u streljani:

– s […] hitaca iz pištolja x […] – […] kn

– s […] hitaca iz revolvera x […] – […] kn

– s […] hitaca iz puške […] x […] – […] kn

– cijena pojedinačne mete iznosi […] kn.

U prilogu je dostavio preslike računa o cijeni streljiva te presliku računa za mete. Naveo je da se troškovi gađanja odnose na polaznika pojedinačno što iznosi: […] kn. Naveo je da se kao literatura koristi knjiga Osnove lovstva, izdanje HLS, koje nabavlja po cijeni […] kn i daje polaznicima u okviru cijene programa. Nastava se odvija direktnom nastavom i djelomično instruktivno-konzultativnom nastavom putem video projekcije nastavnih materijala svakog predavača osobno, Upisna i ispitna dokumentacija su: upisnica, prijavnica za ispit i pismeni test za ispit.

Učilište Eustahije se očitovalo da je prvi govor oko snižavanja cijene lovačkog ispita sa 2.700,00 kn na 500,00 kn bio u rujnu 2021. i već je tada krenulo nepovjerenje upisanih polaznika koji su se odlučili da će iskoristiti priliku i pričekati dok se službeno izglasa u prosincu odluka da se snižava cijena lovačkog ispita zbog toga da se »privuku mladi budući lovci«. Nakon što je odluka bila izglasana u prosincu 2021. i javno objavljena u siječnju 2022., upisi u učilište Eustahije su jednostavno stali, te se ljudi nisu javljali otprilike 15ak dana, ali nakon toga u drugoj polovici siječnja 2022. zainteresirani su se opet krenuli upisivati iz razloga što HLS još nije imao razvijen on-line sustav te ljudi na terenu nisu znali kako bi program provodili. U ožujku 2022. su razvili on-line platformu te krenuli s tečajevima. Navodi kako se HLS, kao udruga lovaca u RH, financira od 55000 domaćih lovaca koji svake godinu plaćaju 250,00 kn lovačku markicu koja se lijepi sa zadnje strane lovačke iskaznice, te 10000 stranih lovaca koji plaćaju 500,00 kn godišnju lovačku iskaznicu za stranca. Također, HLS ima u vlasništvu hotel Mohinsky koji se nalazi odmah pored sjedišta HLS-a u Zagrebu, V. Nazora 63, hotel Villu Garić koja se nalazi u Podgariću, dok su također vlasnici 2 najbolja lovišta u RH koje im je država dodijelila po minimalnim godišnjim cijenama zakupa gdje iz svega navedenog ostvaruju ekstremne prihode iz kojih se može financirati »dumpinška« cijena lovačkih ispita od 500,00 kn dokle god imaju javne ovlasti od RH, a glavni cilj svega toga je uništavanje konkurencije, da se ovlaštena učilišta zatvore, te da HLS preuzme monopol na tržištu isto kao što slučaj s programom za Lovnika.

Nadalje, učilište Eustahije navodi da se Program za lovnika sastoji od istih nastavnih cjelina kao za lovca, a prema Zakonu o lovstvu samo HLS može održavati tečaj za lovnika u RH, kojem je cijena, 2.000,00 kn i tečaj traje samo 2 dana i održava se u Villi Garić u Podgariću. S obzirom na sve navedeno, učilište Eustahije smatra da je snižavanje cijene uvelike utjecalo na njegovo poslovanje te psihološko stanje njegovih profesora i zaposlenika. Smatra da je neopravdano snižavanje cijene osposobljavanja za lovca na 500,00 kn, pogotovo u ovim vremenima kada su svima životni troškovi te troškovi poslovanja nenormalno porasli.

Učilište Eustahije detaljno se očitovalo i putem odgovorne osobe koja je nazočila obveznom razgovoru u prostorijama AZTN-a 20. ožujka 2023. Učilište je, sukladno zahtjevu AZTN-a dostavilo dokumentaciju za 2022. godinu i to: podatke o broju osposobljenih kandidata, dokumentaciju koja se odnosi na materijalna ulaganja u prostor koji koristi Učilište, ugovore o radu za zaposlenike, autorske ugovore s predavačima, odnosno ispitivačima, račune za predavanje Prve pomoći, cijene municije, odluke o donaciji lovačkom društvu […], ugovore o provođenju edukativnog lova te dokumentaciju o ostalim materijalnim troškovima u vezi provođenja programa osposobljavanja za lovca.

Učilište Eustahije provodi isključivo program osposobljavanja za lovce, lovočuvare i ocjenjivače trofeja divljači s najvećim brojem stručno osposobljenih predavača za svako pojedino područje. Osposobljavanje vrši, osim u Samoboru, i u Poreču i Osijeku. Trošak autorskih ugovora predavača pokriva cijeli iznos troška i honorara kako za predavanje, tako i za izradu prezentacija kojima se ažuriraju podaci iz literature koju osigurava svojim kandidatima, a riječ je o knjizi »Osnove lovstva«, u izdanju Hrvatskog lovačkog saveza. Što se tiče materijalnih troškova provođenja programa, Učilište Eustahije izvršilo je ulaganje u poslovni prostor kako bi isto osposobilo za provođenje programa i predavanja, a osim materijalnih ulaganja za predmetni prostor Učilište plaća godišnji zakup prema ugovoru kojeg je dostavio. Učilište provodi redovnu i online nastavu s time da se svaka od tih nastava provodi uživo i to na način da svaki kandidat dobije pristupne podatke temeljem kojih se ulogirava u sustav i tada može pratiti nastavu sukladno propisanom rasporedu sati. Učilište formalno ima zaposlene dvije osobe i to ravnatelja i zaposlenicu u svojstvu tajnika administratora, dok se predavači i ispitivači angažiraju temeljem autorskih ugovora. Najveći trošak Učilišta otpada na marketing.

Nadalje, učilište Eustahije je naveo da HLS djeluje monopolski i kada su krajem 2021. godine najavili sniženje cijena u svom Lovačkom vjesniku, pri Učilištu Eustahije, kao i u ostalim učilištima daljnji su upisi kompletno zaustavljeni. Nakon umanjenja cijene od strane HLS-a počele su stizati i anonimne prijave, najprije protiv kandidata koji su osposobljeni u privatnim učilištima u 2022. godini, a zatim i protiv ravnatelja ustanova koje se bave osposobljavanjem za lovce, kao i profesora koji program osposobljavanja provode neposredno. Dodaje kako kandidatima i predavačima osigurava hranu i piće na terenskoj nastavi, te napominje kako HLS nema takav trošak jer svojim kandidatima to ne osiguravaju. Osim toga navodi da koliko je poznato, HLS nastavu održava online kao i ispite, s time da su pitanja na ispitima unaprijed obuhvaćena predavanjem pa je kandidatu unaprijed poznato koja će biti pitanja na ispitu, a osim toga ispit online može polagati bilo tko za kandidata jer HLS ne provodi ni na koji način provjeru tko je pismeni dio ispita doista i polagao.

Učilište Eustahije je naglasilo kako HLS razliku cijene između ranije cijene i snižene cijene kakvu primjenjuje danas nadomješta cijenom lovačkih iskaznica koje izdaje strancima, i to u iznosu od 70,00 € mjesečno, odnosno 300,00 € godišnje, a koja godišnja iskaznica je ranije iznosila svega 500,00 kn. Godišnje HLS izda između 10000 i 12000 iskaznica strancima. Lovci od prihoda HLS-a kojeg ostvaruje izdavanjem iskaznice strancima ili na drugi način nemaju ništa i HLS ni na koji način ne ulaže sredstva u samo lovstvo i lovce.

Također je navelo da mu je poznato kako se u Primorsko-goranskoj županiji i Istarskoj županiji kandidatima koji nisu osposobljeni pri HLS-u nameće obveza plaćanja dodatne upisnine u županijske lovačke saveze tih županija u iznosu od 1.200,00 kn, dok kandidati HLS-a plaćaju upisninu u navedene županijske lovačke saveze u iznosu od svega 30,00 €. Vezano za zakup zemljišta od strane lovačkih društava, navodi da lovačka društva lovišta zakupljuju bilo od države ili županije te se takva lovišta ne smiju davati u podzakupe, pa učilišta plaćaju donacije lovačkim društvima za korištenje njihovih lovišta u svrhu provođenja edukacije kandidata za lovce.

Nadalje, Učilište Eustahije posebno je napomenulo kako pri HLS-u program osposobljavanja za ocjenjivača trofeja divljači košta 2.125,00 kuna (282,04 €), a traje svega 60-ak sati predavanja, dok pri Učilištu Eustahije taj program se provodi za iznos od […] kuna, dok program osposobljavanja za lovočuvara pri HLS-u košta 1.375,00 kn, dok u Učilištu Eustahije košta […] kuna. Nadalje, posebno skreće pozornost na činjenicu kako je program osposobljavanja lovnika ovlašten provoditi isključivo HLS, te se on provodi u Vili Garić za iznos od 2.000,00 kn, a traje sveukupno 1 dan, odnosno svega 12 sati. Smatra kako je ovo bitno iz razloga što svako lovačko društvo dužno imati lovnika te za svaki lov je nužno imati minimalno jednog lovnika koji vodi lov. Dakle, svako društvo treba imati 2-3 lovnika kako bi moglo normalno funkcionirati, a u Hrvatskoj imamo oko 1100 lovišta. Na poseban upit napominje kako je iznosima donacija koje je Učilište Eustahije platilo lovačkom društvu […], obuhvaćena naknada za korištenje streljane – mjesta za provjeru ispravnosti oružja, glinenih golubova i meta.

Vezano za trošak municije, pojašnjava kako njegovi kandidati prolaze obuku za korištenje sve 4 vrste vatrenog oružja koje se u lovu koristi, a to su: lovačka puška sa užljebljenim cijevima, lovačka puška glatkih cijevi, lovački pištolj i lovački revolver. S tim u vezi pojašnjava kako municiju za navedeno oružje može nabaviti isključivo osoba koja posjeduje valjani oružani list i to za onu vrstu oružja koje je upisano u tom oružanom listu. Slijedom toga, municiju za kandidate Učilišta nabavlja ravnatelj privatno kao osoba koja ima valjano izdan oružani list, te svaki kandidat ispaljuje […] hica iz svake vrste oružja. Trošak municije uprosječeno po kandidatu iznosu između […] i […] kuna. Vezano za marketinške troškove navodi kako se radi o najvećem trošku Učilišta, a obuhvaća angažman više marketinških agencija koje se bave lovstvom, i to na način da Učilište plaća agenciji iznos između […] i […] kuna po svakom kandidatu kojega Učilištu dovede angažirana agencija.

Pučko otvoreno učilište »Fazan« se kratko očitovalo da je sniženje cijene HLS-a na 500,00 kn za njega neodrživo. Podneskom zaprimljenim 20. ožujka 20213., dostavilo je podatke o broju osposobljenih kandidata u 2023., te preslike Ugovora sklopljenog sa streljačkim klubom […], te sa Lovačkom udrugom […]. Prema Ugovoru sa Lovačkom udrugom […] za provedbu dijela nastave iz programa »osposobljavanja lovaca i osposobljavanja lovaca za obavljanje poslova lovočuvara i ocjenjivača trofeja divljači« u zajedničkom lovištu […], POU Fazan Split će svake godine u dogovoru s predsjednikom udruge i osobom za provedbu LGO, u zajedničko lovište […]. Također, dostavio je i preslike računa za najam poslovnog prostora prema kojima se najam plaća u iznosu od […] kn mjesečno bez PDV-a.

Tehničko učilište Vinkovci se očitovalo da, s obzirom na troškove koje ima za provođenje programa osposobljavanja za lovca, cijena od 500,00 kn nije opravdana. Podneskom zaprimljenim 15. ožujka 2023. dostavilo je podatke o broju osposobljenih kandidata za lovca u 2022. godini, presliku ugovora o najmu prostora za održavanje nastave, vježbe i ispita polaznika, presliku ugovora o korištenju streljane […], presliku ugovora s […] za korištenje lovišta, presliku ugovora za korištenje prostora za izložbe, smotre i dresure pasa sklopljen s […], te podatke o troškovima streljiva i meta utrošenih u 2022. za osposobljavanje lovaca.

Pučko otvoreno učilište Capreolus navelo je da je ponašanje i tržišno nekorektan i neprihvatljiv postupak HLS-a u vidu neopravdanog sniženja cijene negativno utjecao na poslovanje Učilišta. Navodi kako utvrđivanje »predatorskog iznosa« osposobljavanja u visini od 500,00 za posljedicu ima smanjenje broja upisa novih polaznika, što Učilište, kao i ostale pravne osobe registrirane za osposobljavanje odnosno provođenje program osposobljavanja za lovce, dovodi u poslovno nezavidan i rizičan položaj što u konačnici može rezultirati negativnim poslovanjem pojedinog subjekta.

Učilište Capreolus Split se putem odgovorne osobe koja je nazočila obveznom razgovoru u prostorijama AZTN-a 21. ožujka 2023., očitovalo kako je uvođenjem predatorske cijene za provođenje programa osposobljavanja za lovce od strane HLS-a u iznosu od 400,00 kuna bez PDV-a, došlo do potpune devastacije tržišta osposobljavanja za lovce jer je inače provođenje takvog programa izrazito skupo, te dostavilo podatke o broju prijavljenih i osposobljenih kandidata za lovce, troškove literature, troškove zakupa poslovnog prostora, troškove praktične obuke osposobljavanja lovaca, troškove predavača temeljem ugovora o djelu, te ostale materijalne troškove izravno utrošene u vezi programa osposobljavanja za lovce.

Nadalje, navelo je da prije početka provođenja programa nastoji animirati kandidate za lovce za koje napominje da su vrlo zahtjevna i osjetljiva kategorija potrošača, a animirati ih se nastoji putem medija i na druge načine pa tako i putem web-portala učilišta. Učilište Capreolus program provodi isključivo u skladu s odredbama Pravilnika o osposobljavanju kadrova u lovstvu te je u učilištu bila komisija koja je utvrdila postojanje svih uvjeta propisanih za provođenje toga programa. Nastavu ne provodi online, iako ju je ranije provodio na takav način, ali ju je ukinuo jer smatra kako je provođenje nastave na takav način teško provoditi na kvalitetan i propisani način te je Upravno vijeće Učilišta takav način provođenja nastave smatralo neprimjerenim. Napominje da iz tog razloga smatra kako je online način provođenja programa kako ga vodi HLS nepravilan jer se istima samo prikazuje nasnimljeni sadržaj bez mogućnosti interakcije kandidata s predavačem. Program provodi kada se skupi dovoljan broj kandidata, a to je otprilike veličine […] osoba, pri čemu satnicu za provođenje nastave prilagođava kandidatima. Nakon polaganja pismenog ispita komisija postavlja pitanja kandidatu na završnom usmenom ispitu. Nakon polaganja lovačkog ispita svaki kandidat potpisuje ugovor kojim se obvezuje na 6 mjeseci biti lovac – novak. Pojašnjava da to znači da kandidat koji je položio ispit za lovca stječe mogućnost ishođenja oružanog lista za držanje i nošenje oružja temeljem kojeg, zajedno s lovačkom iskaznicom, stječe mogućnost produžetka praktičnog dijela programa nastave u skupnom lovu na divlje svinje, u vježbi gađanja i u izgradnji lovno gospodarskih i lovno tehničkih objekata. Vezano za troškove provođenja programa osposobljavanja za lovce, a za koje je priložio dokumentaciju, navodi kako najveći dio troškova učilišta otpada na honorare predavača, autorske honorare za knjige i ostalu literaturu i troškove zakupa poslovnog prostora. Navodi kako se bavi isključivo izobrazbom kadrova za lovce, lovočuvara i ocjenjivače trofeja, međutim na polaznike odnosno kandidate za lovce otpada minimalno [90-100] %.

Nadalje pojašnjava kako svaki kandidat dobije u vlasništvo knjige u izdanju učilišta, te s tim u svezi pojašnjava kako se autorski honorar za koje je dostavio podatke odnosi upravo na tu literaturu. Od troškova još snosi i zakup poslovnog prostora koji se koristi isključivo za izobrazbu lovaca koju provodi. Također navodi da još ima i troškove lovišta i strelišta u […], s time da je u troškove koje plaća za lovište društvu […], uključen i trošak strelišta u […], a svaki kandidat ispali po […] metaka iz malokalibarske puške pri čemu svaki metak košta oko […] kuna. Navodi kako troškove meta nema, odnosno da su zanemarivi. Naposljetku navodi da hranu i piće kandidati organiziraju sami, tako da učilište nema takvih troškova.

Pučko otvoreno učilište Argali navelo je da snižena cijena od strane HLS-a na 500,00 kn nije održiva ni opravdana cijena za provođenje programa osposobljavanja za lovca što se i vidi iz prikazanih troškova. Ističe kako izjava bivšeg predsjednika da će troškove predavača i ispitivača snositi sam HLS iz svoje imovine koju HLS stječe na temelju javnih ovlasti (članarina svih lovaca i novčanih sredstava iz državnog proračuna i proračuna jedinica lokalne i područne (regionalne) samouprave) samo potvrđuje da je ova cijena neopravdana i neodrživa. Kako se HLS financira iz drugih izvora i tim sredstvima financira razliku u cijeni lovačkog ispita, učilište Argali kao i ostale pravne osobe koje su ovlaštene za školovanje lovaca nemaju takve izvore financiranja i ne može spustiti cijenu lovačkog ispita kako bi bili konkurentni na tržištu. Broj upisa smanjio se cca 20 %, a troškovi najma, energenata i ostalog potrošnog materijala rastu iz dana u dan te još više čine ovu cijenu od 500,00 kn neodrživom i neopravdanom.

Pučko otvoreno učilište Argali se, također, očitovalo i putem odgovorne osobe koja je nazočila obveznom razgovoru u prostorijama AZTN-a 23. ožujka 2023., kojom prilikom je pojašnjeno da se ovo Učilište isključivo bavi osposobljavanjem kadrova za lovca, lovočuvara i ocjenjivača trofeja divljači. Program osposobljavanja za lovca učilište Argali provodi sukladno propisanom Pravilniku o osposobljavanju kadrova u lovstvu te se dio predavanja provodi online, dok se ostala predavanja, a posebice predavanja iz lovačkog oružja, streljiva i balistike provode uživo.

Nadalje, unatoč drastičnom sniženju cijene provođenja programa osposobljavanja za lovca od strane HLS-a u 2022., učilište se uspjelo održati na tržištu, a po prijavi HLS-a je provedena kriminalistička istraga nad učilištem iako isto posluje po zakonu i sukladno navedenom pravilniku. Učilište Argali je navelo da je u 2022. godini osposobilo ukupno […] kandidata za lovce, […] za lovočuvare i […] za ocjenjivače trofeja divljači. U vezi postupanja HLS-a, učilište naglašava da, osim neosnovanim sniženjem cijene provođenja programa osposobljavanja za lovca, HLS na tržištu nastoji istisnuti sve konkurente, ne samo u području provođenja programa edukacije (za lovce, lovočuvare i ocjenjivače trofeja divljači), već i u svakom drugom području u vezi s lovstvom pa tako i u provođenju lovnog gospodarskih osnova gdje su za izradu lovno gospodarske osnove, a radi se o vrlo ozbiljnom i studioznom dokumentu koji se sastoji od cca 300 stranica i za čiju izradu je potrebno otprilike do 45 dana, postavili cijenu koja je ispod svake tržišne cijene i cijene troškova koje je potrebno u izradu iste uložiti.

Vezano za troškove provođenja programa osposobljavanja za lovce, Učilište Argali navodi kako najveći troškovi čine najam prostora, streljane i lovišta te oni iznose po ciklusu oko […] kuna, što za ukupno […] ciklusa godišnje iznosi oko […] kuna te troškovi predavača koje se plaća temeljem autorskih ugovora od cca […] kuna po ciklusu, što za ukupno […] ciklusa godišnje iznosi oko […] kuna. Nadalje navodi da podatke o materijalnim troškovima, troškovima obuke na streljani, troškovima izrade diplome i uvjerenja, hrane i pića te ostalim troškovima, te troškovi literature koja ostaje svakom kandidatu u vlasništvo, a koje je dostavio uz dopis koji je zaprimljen u Agenciji 10. listopada 2022. godine, odnose se na svakog pojedinog kandidata.

Vezano za troškove online nastave, napominje da su oni obuhvaćeni autorskim honorarom predavača, a radi se ili o nasnimljenim materijalima ili o praćenju nastave koja se provodi uživo. Vezano za materijalne troškove, navodi kako je svakom kandidatu nužno osigurati […]. Vezano za troškove streljane navodi da svaki kandidat ispali između […] i […] metaka čija vrijednost ukupno iznosi oko […] kuna po svakom kandidatu.

Vezano za postupanje HLS-a, navodi da se Savez vrlo često prema ostalim učilištima odnosi vrlo nekorektno na način da često ne žele prodati literaturu ili uvjerenja o položenom ispitu koja se mogu nabaviti isključivo pri HLS-u, s obrazloženjem kako trenutno time ne raspolažu, a za to vrijeme kandidati koji su uredno u ostalim učilištima položili ispit moraju čekati na svoja uvjerenja. Također navodi da mu je poznato da mnogi županijski lovački savezi i lovačka društva primjenjuju različite cijene pri upisu, tako da oni kandidati koji nisu položili pri HLS-u moraju plaćati skuplje upisnine u odnosu na one koji su položili pri HLS-u. Sve to upućuje na šikaniranje privatnih učilišta i njihovih kandidata od strane HLS-a i njegovih članova, s obzirom na javne ovlasti koje su dodijeljene HLS-u i na koje je ovlašten isključivo HLS.

Ustanova za obrazovanje odraslih Verto navela je da je snižavanje cijene programa osposobljavanja za lovca od strane HLS-a na 500,00 kn utjecalo na upis novih polaznika i ne smatra ga opravdanim.

BILO-LOV d.o.o. je naveo da smatra da spuštanje cijene izobrazbe za lovce na 500,00 kn koje je napravio HLS nije ništa drugo nego planirana akcija uništenja konkurencije kako bi kasnije mogli monopolski odrediti cijenu i 7.000,00 kn. Podneskom zaprimljenim 16. ožujka 2023., naveo je koliko je kandidata za lovca osposobio u 2022., te je dostavio presliku ugovora o zakupu poslovnog prostora (najam prostora za provedbu nastave i ispita za lovce), račune plaćene za najam poslovnog prostora u 2022., preslike ugovora o korištenju trap streljane lovačkog društva […], presliku ugovora o korištenju lovišta […] za potrebe pokaznih vježbi. Nadalje se očitovao da račune za korištenje streljane i lovišta ne posjeduje jer je u članku 7. ugovora o korištenju istih usuglašeno da će se […]. Također je naveo da […]. Nadalje, budući da kandidati tek idu na osposobljavanje lovaca pa temeljem zakona o oružju ne smiju koristiti vatreno oružje, te ne posjeduju valjani oružni list za držanje i nošenje lovačkog oružja, Bilo-lov navodi da im nisu dozvolili gađanje iz lovačkog oružja, već su im članovi lovačke udruge prezentirali gađanje.

Učilište Ferdinand se očitovalo da je snižavanje cijene na 500,00 kn utjecalo na pad upisa kandidata za lovca te smatra to neopravdanim, s obzirom na današnju situaciju gdje su realni životni troškovi porasli u pravilu preko 100 %. Nadalje, učilište Ferdinand je navelo da je nakon predmetnog sniženja cijena uslijedio kompletan pad upisa polaznika, povrat novaca upisanih ljudi, prestanak uplata, pad naplate do kraja, te na kraju kompletan prestanak upisa i početak kraja učilišta. Nakon savjetovanja sa stručnjacima, pokrenuta je likvidacija učilišta Ferdinand.

Učilište Ferdinand se detaljno očitovalo putem odgovorne osobe koja je nazočila obveznom razgovoru u prostorijama AZTN-a 20. ožujka 2023., kojom prilikom je predana i zatražena dokumentacija za 2021. godinu i to: troškovi za literaturu, troškovi učionice, odluka o donacijama lovačkom društvu, troškovi municije, ugovor o radu za jedinu zaposlenu osobu i dodatak ugovora o radu, autorski ugovori, ugovori za praktičnu nastavu i materijalne troškove, te ostali troškove. Osim dostavljene dokumentacije, Učilište Ferdinand je navelo da je u likvidaciji te da u 2022. godini više nije provodilo program osposobljavanja za lovca, uslijed primjene snižene cijene za provođenje programa od strane HLS-a, te više nije imalo interes za provođenje programa.

Učilište Šoić se očitovalo da je snižavanje cijene programa osposobljavanja za lovca od strane HLS-a na 500,00 kn, utjecalo na broj upisa novih polaznika te ga smatra neopravdanim jer cijena programa od 500,00 kn ne pokriva troškove programa.

Putem odgovorne osobe koja je nazočila obveznom razgovoru u prostorijama AZTN-a 22. ožujka 2023., Učilište Šoić je dostavilo podatke o broju prijavljenih i osposobljenih kandidata u 2022., ugovor o zakupu, dokumentaciju vezanu za izvođenje praktične nastave, ugovor o poslovnoj suradnji i dokumentaciju u vezi provođenja predavanja prve pomoći, autorske ugovore sa predavačima i dokumentaciju o isplati dohotka, dokumentaciju u vezi troškova knjigovodstva i ostalu dokumentaciju u vezi materijalnih rashoda. Učilište se istom prilikom očitovalo da je osnovano 2019. godine od strane društva […], sa sjedištem u […] te se bavi isključivo obrazovanjem kadrova za lovce, lovočuvare i ocjenjivače trofeja divljači, s time da mu obrazovanje kadrova za lovce čini [90-100] % polaznika, dok je preostalih [0-10] % za lovočuvare i ocjenjivače trofeja divljači. Prilikom upisa programa svaki kandidat dobiva lozinku za prijavu u sustav Učilišta, a predavanja se provode uživo i online, s time da se online nastava sastoji od nešto nasnimljenih materijala kao i od mogućnosti praćenja nastave koja se provodi uživo. Vezano za zakup prostora kojeg koristi Učilište, napominje da se zakup plaća društvu […] te je cijena zakupa koja je ranije dostavljena iskazana s PDV-om i ona obuhvaća i naknadu za korištenje online sustava za provođenje edukacija, s obzirom da je vlasnik tog sustava također imenovano društvo. Nadalje je navedeno da se program osposobljavanja za lovce vrši sukladno Pravilniku o osposobljavanju kadrova u lovstvu, da se program provodi nakon što se skupi dovoljan broj kandidata, a to je između […] i […] polaznika, da potencijalne kandidate nastoji privući putem […], te animiranjem od strane svih predavača s učilišta i članova upravnog vijeća, a osim toga mnogi kandidati dolaze i po preporuci poznanika ili ranijih polaznika programa.

U odnosu na trošak zakupa poslovnog prostora kojeg koristi učilište, napominje kako je on u 2022. godini u dogovoru sa zakupodavcem smanjen na iznos od […] kuna godišnje s obzirom na pad prometa i broja polaznika pri učilištu uslijed sniženja cijene za provođenje programa od strane HLS-a. Vezano za literaturu, pojašnjava kako učilište koristi knjige HLS-a i to »Osnove lovstva«, ali su predavači učilišta i autori mnogih skripti i drugih materijala koje se koriste u provođenju programa. Sve materijale koji se koriste pri provođenju edukacije ostaju polaznicima u vlasništvu. Nadalje pojašnjava kako svaki polaznik pri izvođenju balističkih vježbi ispali po […] s time da oružje osigurava profesor balistike, a ponekad i samo učilište, a trošak municije je […]. Što se tiče hrane i pića, kandidati si sami osiguravaju hranu i piće pa Učilište Šoić taj trošak ne snosi.

Učilište BM Lovstvo očitovalo se da nije u mogućnosti parirati megalomanskom formiranju cijena i poslovanju HLS-a koji kao krovna lovačka organizacija pokriva cijelu Republiku Hrvatsku i organizira lovačke ispite u svim svojim županijskim savezima. Učilištu je upitna i činjenica da HLS program osposobljavanja za lovce/lovkinje u trajanju od 125 sati naplaćuju 500,00 kuna, program osposobljavanja za lovočuvare u trajanju od 40 sati 1.375,00 kuna, program osposobljavanja za ocjenjivače trofeja divljači u trajanju od 60 sati 2.125,00 kuna, a program osposobljavanja za lovnike koji prema zakonu mogu provoditi jedino oni u Republici Hrvatskoj i koji traje dan i pol naplaćuju 2.000,00 kuna. Nadalje oni uz provođenje programa osposobljavanja kadrova u lovstvu imaju i brojne druge djelatnosti i prihode te ih to dovodi u poziciju da mogu na neki način uvjetovati ostale, male poduzetnike.

Podneskom zaprimljenim 21. ožujka 2023., Učilište BM Lovstvo je dostavilo broj osposobljenih kandidata u 2022., te se očitovalo da mu je […]. Zbog nesigurnosti odnosno smanjene mogućnosti planiranja poslovanja uzrokovanih pojavom Covid krize 2020. godine i njene eskalacije tijekom 2021. godine, za troškove korištenja prostora ranije spomenuto lovačko društvo nije ispostavljalo račune. U svrhu očuvanja i unapređenja uspostavljenih dobrih poslovnih odnosa na relaciji Učilište BM Lovstvo i […], navelo je Učilište BM Lovstvo.

Nadalje, očitovalo se da u svrhu provođenja praktičnog dijela programa osposobljavanja za lovce koje se odvija u lovištu, Učilište BM lovstvo ima ugovorene odnose s Lovačkim društvom […] i Lovačkim društvom […]. Navodi kako će se, radi unapređenja lovstva u lokalnoj zajednici kao još uvijek nedovoljno razvijene grane djelatnosti u poljoprivredi i prvenstveno iz solidarnosti s ustanovom zbog još jedne krize u poslovanju ovaj put izazvane neopravdanim snižavanjem cijena osposobljavanja za lovce u 2022. godini od strane HLS-a, […]. Provođenje praktičnog dijela osposobljavanja za lovce koje se izvodi na streljani regulirano je poslovnom suradnjom sa Streljačkim klubom […]. U prilogu je Učilište BM Lovstvo dostavilo preslike računa za najam streljane u 2022. godini.

Na kraju Učilište BM Lovstvo se očitovalo da temeljem Zakona o nabavi i posjedovanju oružja ne može samo kupiti streljivo i mete već za njega to osigurava streljački klub s kojim surađuje. Zbog iznimne važnosti i sigurnosti u lovnim aktivnostima koje su izravni slijed rukovanja i upotrebe lovačkog oružja kod svih, a prvenstveno kod mladih odnosno novo osposobljenih lovaca, te zbog snižavanja cijene izobrazbe za lovce na koju su bili prisiljeni u 2022. godini, streljački klub je […].

5.6. Očitovanje […]

Vezano uz troškove izrade edukacijskog portala HLS-EDU temeljem kojeg HLS provodi on line nastavu za teorijski dio programa osposobljavanja za lovca, AZTN je 21. studenog 2022. zaprimio očitovanje

[…].

5.7. Očitovanja županijskih lovačkih saveza i
 Lovačke udruge »Zec« Zagvozd

AZTN je, u razdoblju od 19. prosinca 2022. do 17. travnja 2023., zaprimio zatražena očitovanja županijskih lovačkih saveza i Lovačke udruge »Zec« iz Zagvozda, dok se Lovački savez Međimurske županije i Lovački savez Požeško-slavonske županije nisu očitovali.

Županijski lovački savezi potvrdili su održavanje ispita koje je naveo HLS te su naveli da se, sukladno ugovoru o djelu između naručitelja (Hrvatski lovački savez) i izvršitelja (predavači, ispitivači), HLS obvezao

[…]

[…].

Također, županijski savezi su se očitovali da HLS, sukladno odluci Izvršnog odbora od 7. srpnja 2022., isplaćuje […] u svrhu […].

Glede percepcije troškova najma prostora za održavanje praktične nastave, uporabe strelišta, lovišta, utrošene energije (režijski troškovi), potrošene municije, te hrane i pića, u nastavku se iznose detaljnija očitovanja županijskih lovačkih saveza.

Lovački savez Splitsko-dalmatinske županije se očitovao da je prije održavanja svakog od ispita proveden praktični dio nastave. Predavanja (praktična nastava, vježbe) za II i IV ispitno područje (Prirodoslovlje i bolesti divljači; Lovna Kinologija) održani su u prostorijama Lovačkog saveza ŽSD. Za III ispitno područje (Gospodarenje lovištem i divljači, načini lova, lovačka etika i lovački običaji, snalaženje u prirodi, prva pomoć u lovu) nastava je održana u zajedničkom otvorenom lovištu XVIl/Klis. Za V ispitno područje (Lovačko oružje, streljivo i lovna balistika) nastava je održana na strelištu Streljačkog kluba Voljak-Solin.

Lovački savez Ličko-senjske županije očitovao se da je prije održavanja ispita sa kandidatima održan praktični dio nastave za II, III, IV i V ispitno područje. Praktični dio nastave održan je u otvorenom državnom lovištu »RISOVAC« i na području zajedničkog lovišta »LIČKI OSIK«, gdje Lovački savez ima vlastitu streljanu gađanja glinenih meta, discipline lovački »Trap«, lovački »Parkur« i stazu rov za gađanje srnjaka na 100 metara iz lovačkog karabina. Ovaj savez navodi da ima svoj vlastiti lovački dom i u njemu se odvijaju lovački ispiti u zakazano vrijeme. Posjeduje vlastitu olimpijsku streljanu, godišnje kupi veću količinu glinenih meta i streljivo, jer se održava takmičenje u lovnom streljaštvu između lovačkih društava čiji je pokrovitelj Lovački savez Županije. Na streljani su lovni pripravnici gađali glinene mete seriju od 5 letećih meta na disciplini »lovački trap« i »lovački parkur« ukupno 10 meta, 20 komada streljiva. Dodatno navodi da korištenje doma, potrošnju struje, korištenje streljane ne naplaćuje, jer su lovačka društva sudjelovala u izgradnji doma i lovačke streljane. […].

Lovački savez županije Vukovarsko-srijemske očitovao se da je za svih 5 grupa polaznika organiziran praktični dio nastave redovnom nastavom na terenu odnosno u lovištu i na strelištu te u vidu konzultativno-instruktivnog i dopisno konzultativnog načina izvođenja programa osposobljavanja. Sama terenska nastava je održavana u lovištu i na strelištu Novih Jankovaca. Svi ispiti su održani u zgradi Lovačkog saveza u Vinkovcima, ul. Bana Jelačića 82. Lovački savez županije Vukovarsko-srijemske je imao troškova […].

Lovački savez Bjelovarsko-bilogorske županije očitovao se da su predavanja praktičnog dijela i usmenog dijela ispita organizirana u prostorijama Lovačkog saveza Bjelovarsko-bilogorske županije u Bjelovaru, na adresi Trg kralja Tomislava 5. Predavači odnosno ispitivači su u prostorijama lovačkog saveza potpisali unaprijed dostavljene Ugovore od strane Hrvatskog lovačkog saveza djelatnicima Lovačkog saveza Bjelovarsko-bilogorske županije. Ugovori su nakon toga proslijeđeni natrag HLS-u. Lovački savez Bjelovarsko-bilogorske županije navodi da kao neprofitna organizacija po statutu

[…]

Lovački savez navodi da je visinu tog iznosa po kandidatu odredio HLS kao nositelj izobrazbe, te da je tim iznosom […].

Lovački savez Zadarske županije očitovao se da je tijekom 2022. provedeno ukupno 4 lovačka ispita za lovce pripravnike te su održani u službenim prostorijama Lovačko saveza Zadarske županije (I. Mažuranića 32a, Zadar). Za pristupanje na ispit osnovni uvjet svakog lovca pripravnika je da prisustvuje praktičnom dijelu nastave koja uključuje (praktični dio iz lovnog gospodarenja koji se odvijao na području lovišta XIII/115 Blatski gaj te praktični dio na strelištu SK Lovac Zadar gdje se prolazi osnovne mjere sigurne uporabe lovačkog oružja). Praktični dio ispita je proveden u terenskom obliku te je provođen sukladno odredbama Pravilnika o izobrazbi kadrova u lovstvu, te svaki kandidat je ponaosob imao mogućnost upita i nejasnoća kontaktirati LS Zadarske županije u svrhu instruktivno konzultativne nastave.

Lovački savez Istarske županije se podneskom zaprimljenim 23. prosinca 2022. očitovao da su u toku 2022. održana dva usmena ispita za lovce, oba u Poreču, u lovačkom domu lovačkog društva »Zec« Poreč, St. Kaligari 50. Za oba ispitna roka, kroz konzultativno-instruktivno izvođenje programa s ispitivačimapredavačima održan je praktični dio nastave. Za II, III i IV područje u lovištu »Mirna« br. XVIII / 108 kojim gospodari lovačko društvo »Mirna« iz Buzeta, a za V područje na civilnom strelištu »Ritoša Target« u mjestu Ritošin Brig kraj Vižinade. Odlukom Izvršnog odbora HLS-a isplaćuje se […]. Rečenim iznosom od […] podmireni su

[…].

Na posebno traženje AZTN-a, isti je lovački savez uz očitovanje zaprimljeno 14. travnja 2023., dostavio presliku Zapisnika sa sjednice izvještajno-izborne Skupštine Lovačkog saveza Istarske županije održane 18. kolovoza 2019. godine. Na toj sjednici donijeta je, između ostaloga, i odluka prema kojoj se upisnina u Lovački savez Istarske županije za sve novoprimljene članove koji lovački ispit nisu položili po programu HLS-a određuje u iznosu od 1.200,00 kuna, dok se upisnina za one koji su ispit položili po programu HLS-a u Lovačkom savezu Istarske županije određuje u visini od 200,00 kuna, a za one koji su položili izvan Lovačkog saveza Istarske županije u iznosu od 400,00 kuna. Nadalje, u zapisniku je navedeno cit: »Ovakva odluka je donesena nakon rasprave koja se vodila na temu polaganja lovačkog ispita koji se olako polaže u pojedinim školama i nedovoljnom znanju tih novopečenih lovaca. Izvršni odbor Lovačkog saveza Istarske županije, razmatrajući tu problematiku predložio je Skupštini da se upisnina za te lovce poveća sa 800,00 na 1.200,00 kuna, te da se zbog sigurnosti u lovu primjenjuje već donesena odluka o obveznom stažiranju za te lovce, bez obzira na položen lovački ispit, jer nedovoljno znanje pogotovo rukovanjem oružjem utječe na sigurnost u lovu.«

Nadalje, Lovački savez Istarske županije se očitovao da je primjenom upisnine od 1.200,00 kn u primljeno 2020. godine 44 lovca, u 2021. godini 75 lovaca, te u 2022. godini 70 lovaca. Primjenom upisnine od 400,00 kn u Lovački savez Istarske županije primljeno je 2020. godine 4 lovca, 2021. godine 11 lovaca, a 2022. godine 6 lovaca.

Prema navodima toga saveza, sredstva prikupljena od upisnina (i članarina) korištena su za sve aktivnosti u provođenju Financijskog plana Lovačkog saveza Istarske županije sa posebnim osvrtom na provođenje programa »Siguran lov« i programa za unapređenje i razvoj lovstva. Od prikupljenih sredstava upisnina (i članarina), Hrvatskom lovačkom savezu nisu uplaćena sredstva.

Županijska udruga lovaca Panonija iz Koprivnice očitovala se da je prije pismenog dijela ispita održan praktičan dio nastave za sva tri ispita. Za prvo i drugo ispitno područje, praktičan dio nastave održan je u lovačkom domu i na streljani LD »Srnjak« Sveti Petar Čvrstec, Gornje Selo 124, Trema, a za treći ispit u lovačkom domu i na streljani LU »Fazan« Drnje, Botovo. Troškovi Lovačkog saveza se odnose na […]. Radi se o

[…].

Lovački savez Dubrovačko-neretvanske županije očitovao se da su održana dva ispita za lovca u lovačkom domu »Rudine« – Slano. Prije održavanja ispita provedena je instruktivno konzultativna nastava i korištenje streljane »Visočani«. Sve naknade podmiruje HLS, a na temelju odluke I.O. HLS-a uplaćeno je […]. Navodi da je trošak […].

Lovački savez Krapinsko-zagorske županije očitovao se da su tijekom 2022. održana četiri lovačka ispita od kojih dva u Kraljevcu na Sutli u lovačkoj kući LU »Fazan«, a po jedan u Krapinskim Toplicama u lovačkoj kući LD »Fazan« i u Gornjem Jesenju u lovačkoj kući LD »Kuna«. Praktični dio nastave održan je u lovištu 11/107 Kraljevec na Sutli kojim gospodari LU »Fazan« Kraljevec na Sutli, lovačkoj kući i streljani na leteće mete, zatim u lovištu 11/114 Krapinske Toplice kojim gospodari LD »Fazan" Krapinske Toplice i njihovoj lovačkoj kući, a na streljani za leteće mete LD »Kuna" Pregrada održana je praktična nastava iz V ispitnog područja (Lovačko oružje i balistika), te u lovištu 11/109 Gornje Jesenje kojim gospodari LD »Kuna« Gornje Jesenje, lovačkoj kući i streljani na leteće mete. Sukladno odluci Izvršnog odbora HLS-a od 7. srpnja 2022., HLS isplaćuje […]. Lovački savez KZŽ slijedom te odluke je donio odluku da se

[…].

Lovački savez Brodsko-posavske županije očitovao se da je u 2022. provedeno 5 lovačkih ispita u Lovačkom domu, Strossmayerova 15, Slavonski Brod. Naknade

[…].

Drugim podacima i dokumentacijom, navedeni savez ne raspolaže.

Lovački savez Sisačko-moslavačke županije očitovao se da je u 2022. provedeno 4 lovačka ispita. Mjesto održavanja praktične nastave; lovište 111/19 -LONJA, u zakupu LU »Lonjsko polje« Mužilovčica koje posjeduje streljanu kod lovačke kuće na adresi Mužilovčica 83. Troškovi ovog saveza za održavanje praktične nastave:

[…].

Lovački savez Varaždinske županije očitovao se da je u 2022. proveo lovačke ispite za jednu grupu polaznika u lovačkoj kući u Zelendvoru. Praktični dio nastave proveden je terenski po područjima te konzultativno putem telefona za svako pojedino područje, a kako je regulirano Pravilnikom o osposobljavanju kadrova u lovstvu.

[…].

Lovački savez Grada Zagreba očitovao se da je održao tri ispita u 2022., u prostorijama HLS-a u ulici Vladimira Nazora 63, Zagreb. Prvi dio praktične nastave održanje 19. travnja 2022. u muzeju HLS-a u trajanju od 6 školskih sati. Drugi dio praktične nastave održan je u lovištu XXI/108 Belovar – Moravče i na streljani Kozjača 23. travnja 2022., u trajanju 10 školskih sati. Na sjednici IO HLS-a održanoj 7. srpnja 2022., odlučeno je da

[…].

Lovački savez Primorsko-goranske županije očitovao se da su tijekom 2022., provedena 4 lovačka ispita za lovce pripravnike, koji su održani u dvorani Lovačkog saveza Primorsko-goranske županije, Franje Račkog 1 u Rijeci. Osnovni uvjet svakog lovačkog pripravnika za pristupanje na pismeni i usmeni dio ispita je obavezno prisustvovanje na praktičnoj nastavi koja uključuje praktični dio iz lovnog gospodarenja koji se odvijao u lovištima VIII/125 – »Krasica« i VIII/128 – »Ponikve – Gradina« te na strelištu SK »Kvarner« Kukuljanovo sa licenciranim voditeljem na kojem su svi kandidati prošli osnove mjere sigurne uporabe lovačkog oružja. Praktični dio u obliku terenske nastave proveden je sukladno Pravilniku o izobrazbi kadrova u lovstvu. Svaki kandidat imao je mogućnost kontaktirati Lovački savez Primorsko-goranske županije u svrhu instruktivno konzultativne nastave te licenciranih predavača/ispitivača Hrvatskog lovačkog saveza.

[…].

Lovački savez Osječko-baranjske županije očitovao se da su lovački ispiti u Osječko-baranjskoj županiji održani u 6 termina. Praktična nastava održana je deset puta. Obilazak lovišta, prezentacija lovačkih pasa, lovno tehničkih i lovnogospodarskih objekata, sastavljanje i rasklapanje oružja, pucanje iz pušaka glatkih i užljebljenih cijevi te iz pištolja bili su dio svih 10 termina praktične nastave. Ostatak praktične nastave održavao se i putem internetskih i telefonskih konzultacija kandidata sa predavačima. Na svim praktičnim nastavama bili su svi predavači, jer se radilo u manjim skupinama tako da su svi predavači sudjelovali u obuci pripravnika kako bi se izbjeglo duže čekanje na gađanje. […]. Svaki kandidat je na praktičnom dijelu prošao vježbe rukovanja oružjem i gađanja, a okvirni troškovi su:

|  |  |  |
| --- | --- | --- |
| Pištolj […] metaka | Prosječna cijena metka […] kn | […] kn |
| MK puška […] metaka | Prosječna cijena metka […] kn | […] kn |
| Trap kal […] metaka | Prosječna cijena metka […] kn | […] kn |
| Glineni golubovi […] | Prosječna cijena […] kn | […] kn |
| Mete, naljepnice i sl. | […] kn | […] kn |
|  | UKUPNO | […] kn |

Iznos od […]. Troškove streljane, najma, režija i sl. nema jer su gađanja održavana u Lovačkim domovima »Mursa« Osijek i »Jelen« Đakovo koje su članice navedenog saveza i koje prostore ustupaju bez naknade.

[…]

S tim u svezi navodi da se ta gađanja sukladno potpisanom Ugovoru održavaju već nekoliko godina jer studenti koji polože kolegij Lovstvo imaju po završetku školovanja pravo na priznavanje lovačkog ispita, a takvi kadrovi potrebni su zbog svog znanja potrebni u društvima.

[…].

Ističe kako je interes privući mlade ljude u lovačka društva kako bi podigli članstvo Saveza, ali i pomladili lovačka društva jer je trenutno prosjek godina u društvima vrlo nepovoljan za budućnost društava. Ujedno vježbama gađanja se privlači ljude da se zainteresiraju za lovno streljaštvo u kojem već godinama nema dobrih rezultata na državnoj razini.

Lovački savez Virovitičko-podravske županije očitovao se da su tijekom 2022. imali dva lovačka ispita koja su se održala u prostorijama Autoškole Champion u Slatini. Prije održavanja svakog od ispita proveden je praktični dio nastave koji je održan u prostorijama Autoškole Champion.

[…].

Lovački savez Šibensko-kninske županije očitovao se da su u 2022. održali jedan ispit u Drnišu, te tri ispita u Šibeniku. Praktični dio održan je kombinirano kroz konzultativni dio dogovorno (putem e-mailova i telefona) i terenski (Bogočin) po područjima kako je regulirano Pravilnikom o osposobljavanju kadrova u lovstvu. […].

Lovački savez Zagrebačke županije očitovao se da je tijekom 2022. imao 5 ispita za lovce koji su se održali u prostorijama Lovačkog saveza Zagrebačke županije. Prije održavanja svakog ispita održan je praktični dio nastave. U prostorijama Lovačkog muzeja (Hrvatski lovački savez, Nazorova 63, Zagreb), te u prostorijama lovačkog doma LD »Zec« Oborovo i na streljani lovačkog društva »Zec« Oborovo u Oborovu, te u zajedničkom otvorenom lovištu 1/146 Komine Turentaks (lovištem gospodari LD »Zec« Oborovo) održan je praktični dio nastave. Sukladno odluci IO HLS-a od 7. srpnja 2022., HLS isplaćuje

[…].

Lovački savez Karlovačke županije očitovao se da je tijekom 2022. održano šest ispita u prostorijama lovačkog saveza Karlovačke županije na adresi Ul. I. Mažuranića 11 u Karlovcu. Praktični dio nastave održan je u praktikumu koji se nalazi na navedenoj adresi. Lovački savez Karlovačke županije ima učionicu i praktikum na istoj adresi, opremljene prema pedagoškim standardima u vlasništvu. Praktična nastava iz 5. ispitnog područja vježbovno gađanje provedena je na civilnom strelištu Jamadol, u Karlovcu. S obzirom da je sukladno Pravilniku o izobrazbi kadrova u lovstvu omogućeno konzultativno-instruktivno izvođenje nastave, svi kandidati su obaviješteni na nastavi da mogu kontaktirati predavače-ispitivače u radno vrijeme saveza od 07 do 15 h ili osobno doći u prostorije saveza.

[…].

HLS na temelju odluke izvršnog odbora […].

Na posebno traženje AZTN-a, Lovačka udruga »Zec« iz Zagvozda se podneskom zaprimljenim 17. travnja 2023. očitovala da je Izvršni odbor na sjednici održanoj 25. veljače 2023. godine donio Odluku o prijemu novih članova u udrugu, s tim da je u točki 3 zapisnika sa sjednice greškom upisano HLS umjesto Lovačkog saveza županije Splitsko-dalmatinske (LSŽSD). Odlukom o članarini i upisnini za lovnu godinu 2023/24 u koju je uključena članarina HLS-a Izvršnog odbora LSŽSD-a od 21. 11. 2022. godine lovci koji su lovački ispit polagali izvan HLS-a plaćaju upisninu u LSŽSD u iznosu od 100,00 eura.

Nadalje udruga se očitovala da novčana sredstva od upisnine ne pripadaju HLS-u, već LSŽSD-u, te da LU ZEC-Zagvozd ne uplaćuje nikakva sredstva HLS-u. U privitku očitovanja dostavljena je i preslika Odluke o članarini i upisnini LSŽSD-a za lovnu godinu 2023/24, te Zapisnik sa sjednice IO-a LU »ZEC« – Zagvozd.

Iz Odluke o članarini i upisnini LSŽSD-a za lovnu godinu 2023/24. u koju je uključena članarina HLS-a i koja je donijeta 21. studenoga 2022., razvidno je da upisnina lovca koji su polagali lovački ispit pri HLS-u (upisninu plaćaju lovci koji po prvi put postaju članovi HLS-a i LSZSD-a ili su imali prekid u članstvu) iznosi 27,00 eura, dok Upisnina lovca koji su polagali lovački ispit izvan HLS-a (upisninu plaćaju lovci koji po prvi put postaju članovi HLS-a i LSŽSD-a ili su imali prekid u članstvu) iznosi 100,00 eura.

5.8. Obavijest o preliminarno utvrđenim
 činjenicama u postupku

Sukladno odredbi članka 48. stavka 1. ZZTN-a, AZTN je 3. listopada 2023. dostavio stranci u postupku Obavijest o preliminarno utvrđenim činjenicama u postupku, klasa: UP/I 034-03/21-01/029, urbroj: 580-10/141-2023-152 od 15. rujna 2023. (dalje u tekstu: Obavijest), u kojoj su podaci koji predstavljaju poslovnu tajnu, sukladno članku 53. ZZTN-a, izuzeti od objavljivanja na način da su označeni s […] odnosno korišteni su postoci u rasponu, a sve kako bi se stranci osigurala mogućnost izjašnjavanja o svim preliminarno utvrđenim činjenicama i okolnostima u predmetnom postupku.

Vezano na navedeno, AZTN je na temelju do tada provedenog postupka preliminarno utvrdio kako je iz utvrđenih činjenica izvjesno da poduzetnik HLS na mjerodavnom tržištu usluga osposobljavanja za lovca ostvaruje gubitke s obzirom da iz provedene analize proizlazi da trošak osposobljavanja za lovca iznosi najmanje […] kn po osposobljenom kandidatu, koji gubitak HLS unakrsno financira sredstvima županijskih saveza i drugih članica ili svojim sredstvima stečenim u uvjetima monopola, da djeluje s jasnom namjerom eliminiranja konkurentnih poduzetnika s toga tržišta, te realnom mogućnošću da primjenom predatorskih cijena na tržištu pružanja usluga osposobljavanja za lovca istisne konkurente.

Slijedom navedenog, AZTN je u navedenoj Obavijesti pozvao HLS da u propisanom roku od mjesec dana od primitka iste, dostavi u pisanom obliku svoje primjedbe, kao i da predloži eventualno saslušanje dodatnih svjedoka i izvođenje dodatnih dokaza.

5.9. Uvidi u spis

Na temelju odobrenja AZTN-a, sukladno članku 47. stavku 5. ZZTN-a, stranka je 20. listopada 2023. i 29. listopada 2024., izvršila uvid u spis predmeta, Klasa: UP/I 034-03/21-01/029.

5.10. Očitovanja HLS-a zaprimljena 3. studenoga 2023. i
 4. prosinca 2023.

Podneskom od 3. studenoga 2023., HLS je u cijelosti osporio Obavijest kao neosnovanu i to kako u procesno-formalnom tako i u materijalno-pravnom smislu, osporavajući i da bi HLS imao vladajući položaj na bilo kojem mjerodavnom tržištu, te da bi počinio bilo kakvu povredu prava tržišnog natjecanja.

Istim podneskom stranka ukazuje, prema njegovu mišljenju, na grube procesne propuste AZTN-a u dosadašnjem tijeku postupka uslijed kojih je, prema mišljenju imenovanog opunomoćenika, HLS onemogućen u ostvarivanju svojih ustavnih i zakonskih prava na očitovanje i obranu u predmetnom postupku, ističući kako rok za očitovanje na zaprimljenu Obavijest još ne može početi teći. Također, istim podneskom HLS dostavlja određena preliminarna očitovanja na zaprimljenu Obavijest, pridržavajući si pravo detaljnije se očitovati u nastavku postupka, nakon što AZTN otkloni, prema mišljenju imenovanog opunomoćenika, počinjene procesne propuste i nedostatke Obavijesti.

Konkretno, predmetnim se podneskom traži da se HLS-u otkriju identiteti podnositelja inicijative, podnositelja svih očitovanja osoba koje sudjeluju na predmetnom mjerodavnom tržištu, a koji su na traženje AZTN-a u spis predmeta dostavili svoja očitovanja i podatke, te svih osoba s kojima su obavljeni obvezni razgovori u dosadašnjem tijeku postupka, da se HLS-u dostave svi dokumenti koji su u spisu predmeta urudžbirani pod brojevima 02, 04, 08, 21, svi nedostajući dokumenti od urudžbenog broja 1-51, 59-60, 64, 73, 75-95, 109-110, 118-119, 120-128, 129-132, 137, 140, te 146-148, te otkriju svi podaci, očitovanja i dokumenti drugih poduzetnika koja je AZTN samoinicijativno redaktirao, uključujući i redaktirane dijelove zapisnika o obveznim razgovorima, izuzev onih informacija koje su sami poduzetnici doista označili poslovnom tajnom i dostavili AZTN-u podneske bez navedenih poslovnih tajni, ukoliko ti podaci doista predstavljaju poslovnu tajnu u smislu članka 53. ZZTN-a. Ujedno se traži da se HLS-u dostavi dopunjena Obavijest u kojoj su u potpunosti sadržani svi dijelovi teksta koji su u postojećoj verziji HLS-u bili nezakonito uskraćeni po bilo kojem temelju, a da dijelovi koji su doista poslovna tajna u smislu odredbi ZZTN-a budu prikazani u sažetom, ali smislenom obliku, a svaki brojčani podatak u razumnom rasponu. Istim je podneskom predloženo da se sve osobe s kojima je AZTN u dosadašnjem tijeku postupka proveo obvezne razgovore saslušaju u postupku u svojstvu svjedoka, sukladno odredbama iz članka 64. ZUP-a.

AZTN je zahtjevima HLS-a iz podneska od 3. studenog 2023. djelomično udovoljio na način da je stranci otkriven identitet svih poduzetnika koji sudjeluju na mjerodavnom tržištu, a koji su se na traženje AZTN-a očitovali u predmetnom postupku i dostavili traženu dokumentaciju, na način da je imenovanim opunomoćenicima HLS-a 24. studenog 2023. ponovno dostavljena Obavijest, ali s vidljivim identitetom navedenih poduzetnika.

Također, AZTN je opunomoćenicima HLS-a 1. prosinca 2023. dostavio i dokumentaciju s vidljivim identitetom podnositelja očitovanja i osoba s kojima su provedeni obvezni razgovori, te dokumentaciju za koju je stranka tvrdila da joj nije poznato o čemu se radi, a koja dokumentacija je u spisu predmeta AZTN-a urudžbirana pod brojevima 006, 007, 009-065, 067, 069-073, 075-095,109,110 te 120-148, s time da su iz dijela dostavljene dokumentacije određeni dijelovi izdvojeni, sukladno članku 47. stavku 4., te članku 53. stavci 1. i 3. ZZTN-a.

Nakon što je zaključkom, klasa: UP/I 034-03/21-01/029, urbroj: 580-10/141-2023-164 od 1. prosinca 2023., zakazano održavanje usmene rasprave u predmetnom postupku, HLS je podneskom od 4. prosinca 2023. predložio da AZTN bez odgode odluči o preostalim prigovorima i prijedlozima iz njegovog podneska od 3. studenog 2023., ukazujući na navodne daljnje procesne povrede AZTN-a, te na izostanak zakonskih uvjeta za zakazivanje usmene rasprave, uslijed čega je predložena odgoda zakazane usmene rasprave, a u slučaju odbijanja njegovih prijedloga da čelniku AZTN-a podnosi prigovor, sukladno članku 122. i članku 156. ZUP-a.

5.11. Usmena rasprava održana
 11. prosinca 2023.

Kako bi se stranci dala mogućnost za iznošenje obrane, te u svrhu izvođenja dokaza radi utvrđivanja predmetne povrede ZZTN-a i utvrđivanja postojanja uvjeta za izricanje novčane kazne, odnosno olakotnih i otegotnih okolnosti kao kriterija za određivanje visine novčane kazne propisane odredbama ZZTN-a, pred AZTN-om je 11. prosinca 2023. održana usmena rasprava.

Ostajući kod svih navoda iz podnesaka od 3. studenog 2023. i 4. prosinca 2023., opunomoćenik HLS-a je ponovio je da je Obavijest koja je HLS-u dostavljena 3. listopada 2023., iako ista, sadržajno izmijenjena onom koja je HLS-u dostavljena 24. studenoga 2023., te da je na istoj označeno da HLS ima mjesec dana za pisano očitovanje na istu, davanje obrane, predlaganje dokaza i drugo, slijedom čega da zakonski rok od mjesec dana nije protekao pa da je zakazana usmena rasprava preuranjena. Tome je opunomoćenik HLS-a dodao kako je prijedlog za odgodu predmetne rasprave stavljen pravovremeno, odmah po primitku poziva za istu, te da stoga ne vidi razloga zašto o prijedlogu nije moglo biti odlučeno ranije, nego tek na usmenoj raspravi. Pored toga je imenovani opunomoćenik HLS-a istaknuo i kako AZTN do dana održavanja usmene rasprave nije odlučio o prigovorima procesne naravi koje je HLS iznio u podnescima od 3. studenog i 4. prosinca 2023., a nije odlučio ni o pravovremenom prigovoru čelniku, za kakvo postupanje HLS ne vidi razloga jer se time protivno odredbama ZZTN-a grubo vrijeđa i kompromitira HLS-ova zajamčena prava na obranu u predmetnom postupku, ustrajući kod svih dotad podnesenih procesnih prigovora te prijedloga da AZTN o istima meritorno odluči u najkraćem roku.

Istom je prilikom opunomoćenik stranke predao u spis predmeta podnesak od 11. prosinca 2023., iznoseći u bitnome njegov sadržaj.

Potonjim su podneskom stavljeni i dokazni prijedlozi za provođenje dokaza saslušanjem svjedoka […], ravnatelja Učilišta Eustahije, […], ravnatelja Pučkog otvorenog učilišta Capreolus, […], voditelja nastavnog programa Pučkog otvorenog učilišta Capreolus, […], ravnatelja Učilišta Šoić, […], ravnatelja Pučkog otvorenog učilišta Argali, a na upit voditelja postupka da se HLS izjasni na koje okolnosti je saslušanje imenovanih svjedoka predloženo, opunomoćenik HLS-a se očitovao da je njihovo saslušanje predloženo sukladno načelu kontradiktornosti, kako bi HLS imao priliku postavljati pitanja, sve s obzirom na, prema mišljenju HLS-a, netočne i neistinite tvrdnje koje su iznesene s njihove strane, te kako bi HLS imao mogućnost postavljati pitanja svjedocima glede »činjenica« njihova poslovanja, glede njihovih iskaza u odnosu na HLS i drugo.

Istim je podneskom ujedno predložena provedba knjigovodstveno-financijskog vještačenja, u slučaju da AZTN ustraje na intervencijama u HLS-ovu kalkulaciju troškova, a kako bi se dokazala ispravnost HLS-ove kalkulacije.

Zaključno, HLS je na usmenoj raspravi predložio da AZTN donese rješenje kojim se utvrđuje da HLS nije počinio povredu koja mu se stavlja na teret u ovom postupku, budući da dosad izneseni dokazi i argumenti tijekom postupka nedvojbeno pokazuju navedeno, a u slučaju potrebe za provedbom daljnjeg postupka i provedbe predloženih dokaza, odgodu usmene rasprave i zakazivanje nove. K tome je dodano da, iako HLS smatra da već sada postoje svi temelji za oslobađajuću odluku, ukoliko AZTN i nakon razmatranja navoda i prigovora HLS-a iznesenih u podnesku od 11. prosinca 2023. i na usmenoj raspravi, smatra da i dalje postoje indicije da bi HLS počinio povredu koja mu se stavlja na teret, da je AZTN dužan donijeti novu Obavijest, kako bi omogućio HLS-u da se očituje na takve nove stavove AZTN-a.

5.12. Očitovanje HLS-a od 11. prosinca 2023.

Podneskom od 11. prosinca 2023., HLS i dalje osporava Obavijest kao neosnovanu u cijelosti, u procesno-formalnom i materijalno-pravnom smislu, kao i da bi HLS imao vladajući položaj na bilo kojem mjerodavnom tržištu, te počinio bilo kakvu povredu prava tržišnog natjecanja, ponavljajući sve procesne prigovore iz podnesaka od 3. studenog 2023. i 4. prosinca 2023.

Pozivajući se na načelo »in dubio pro reo«, HLS navodi da se u Obavijesti iznose određene neosnovane primjedbe na HLS-ovu kalkulaciju troškova, smatrajući da AZTN, protivno LRAIC metodologiji i »in dubio pro reo« načelu, potpuno neobjašnjivo i nedopustivo dodaje, povećava, pa čak i izmišlja određene HLS-ove troškove, mada HLS iste ni u kojem slučaju nema.

U tom smislu, HLS ne prihvaća da AZTN u LRAIC za pružanje predmetne usluge HLS-u uključi ukupnu maloprodajnu cijenu njegove knjige »Osnove lovstva« u iznosu od 100,00 kn, smatrajući isto apsurdnim i protivnim LRAIC metodologiji i načelu »in dubio pro reo«, obrazlažući kako propisima o lovstvu navedena knjiga nije propisana kao obvezna literatura za osposobljavanje lovaca, te da ista ne predstavlja nužni input za druge škole. K tome, HLS dodaje da je predmetna knjiga dostupna i za posudbu u knjižnicama, te da HLS u okviru njegovog novog sustava osposobljavanja lovaca putem Platforme po sniženoj cijeni od 400,00 kn bez PDV-a koji je u primjeni od ožujka 2022., svojim kandidatima navedenu knjigu (niti bilo kakvu stručnu literaturu) ne daje u fizičkom obliku, već im putem Platforme omogućava online pristup istoj.

Slijedom toga, HLS u tom segmentu nema troškova tiskanja, uvezivanja ili bilo kakvog drugog troška proizvodnje fizičke knjige, a trošak

[…].

U odnosu na utvrđenje AZTN-a da dio troškova koje u provedbi programa osposobljavanja za lovca snose županijski lovački savezi, a koji nisu iskazani, a koje HLS

[…].

U tom smislu, za potrebe računanja HLS-ovih troškova za dio osposobljavanja za lovca koji provode županijski lovački savezi, HLS smatra da se smije maksimalno uzeti u obzir samo onaj trošak koji HLS doista ima, a to je iznos od […], te da bi dodavanje bilo kojeg iznosa po ovoj osnovi bio protivan LRAIC metodologiji i načelu »in dubio pro reo«.

Vezano za troškove ispitivača i predavača koji su zaposlenici HLS-a, ovaj poduzetnik drži kako isti ne mogu ulaziti u LRAIC za predmetnu uslugu osposobljavanja za lovca s obrazloženjem da HLS, pored osposobljavanja lovaca, obavlja i vrlo širok niz javnih ovlasti i drugih djelatnosti, budući da bi HLS-ovi troškovi osoblja ostali isti, u slučaju da HLS prestane obavljati bilo koju svoju sadašnju pojedinačnu djelatnost, pa tako i uslugu osposobljavanja za lovca, te da sudjelovanje njegovih zaposlenika u predavanju/ispitivanju kandidata za lovca predstavlja tek zanemariv dio ukupnih poslova koje obavljaju za HLS.

HLS, nadalje, posebno osporava utvrđenja iz Obavijesti u pogledu troškova praktičnog dijela nastave, navodeći kako […]. Ujedno se posebno osporava zaključak AZTN-a da je HLS »prepolovio razinu usluge«, navodeći kako HLS nipošto nije prepolovio razinu usluge, nego je (kao i neke druge škole) u okviru svojih zakonskih mogućnosti tek modificirao uslugu na način da se dio predavanja vrši online putem Platforme, a dio nastave vrši konzultativno, što je, ponavlja HLS, potpuno dopušteno propisima o lovstvu. Stoga je, prema mišljenju HLS-a, AZTN u LRAIC za predmetnu uslugu dužan uključiti jedino stvarne iznose koje HLS plaća predavačima sukladno sklopljenim ugovorima o djelu, te iste ne smije povećavati ni na koji način, a svako povećanje navedenih stvarnih troškova predstavljalo bi grubu povredu ZZTN-u i LRAIC metodologije, kao i načela »in dubio pro reo«.

Nastavno, HLS navodi da se naknada za ispit isplaćuje

[…].

U nastavku podneska, HLS uspoređuje AZTN-ovu kalkulaciju iz Obavijesti za 2022. godinu sa svojom kalkulacijom, zaključujući kako trošak HLS-a po kandidatu u 2022. godini iznosi […], što je značajno niže od cijene (400,00 kn bez PDV-a)

Ujedno se osporava namjera HLS-a za isključenje konkurencije primjenom predatorskih cijena koja proizlazi iz izuzetih audio snimki sjednica Skupštine i Izvršnog odbora HLS-a pribavljenih nenajavljenom pretragom, objašnjavajući da gotovo svaki poduzetnik u bilo kojoj industriji na svijetu želi isključiti, eliminirati, izbaciti, pobijediti ili otjerati u stečaj sve svoje konkurente, pa sama činjenica da bilo koji (pa i vladajući) poduzetnik izjavi da želi istisnuti ili eliminirati svoju konkurenciju sama po sebi nije i ne može biti sporna, kao i da iz predmetnih snimki ne proizlazi konstitutivni element koji mora uključivati namjeru vladajućeg poduzetnika da svjesno snizi cijene ispod vlastitog troška, te da svjesno trpi gubitke (a ne samo smanjenu dobit) u cilju isključivanja konkurencije s tržišta.

Naposljetku, HLS zaključuje kako svojom sniženom cijenom za moderniziranu uslugu osposobljavanja za lovca nije proizveo isključujući učinak na tržištu, navodeći kako je u promatranom trogodišnjem razdoblju 2020. – 2022. ukupno tržište naraslo za [40-50] %, a ukupan tržišni udjel HLS-ovih konkurenata je narastao za značajnih [20-30] %, što znači da snažno raste i ukupno tržište i HLS-ovi konkurenti.

5.13. Očitovanje HLS-a od 24. siječnja 2024.

Podneskom zaprimljenim 24. siječnja 2024., HLS navodi kako ostaje kod navoda iznesenih u dosadašnjem tijeku postupka, te navodi da je USKOK donio rješenje o provođenju istrage protiv 41 hrvatskog državljanina, zbog osnovane sumnje na počinjenje kaznenih djela primanja i davanja mita, to jest zbog osnovane sumnje da su u razdoblju od veljače 2022. do 20. 1. 2023. u […], […] kao ravnatelj Učilišta […], troje predavača i ispitivača Učilišta […], te još četvero okrivljenika, od preostalih okrivljenika tražili najmanje 750,00 kuna po osobi kako bi im ishodili uvjerenja o osposobljenosti za lovca bez obzira na to ispunjavaju li sve propisane uvjete za izdavanje tog uvjerenja.

HLS nadalje navodi da ove nove činjenice bacaju dodatno svjetlo na neosnovanost AZTN-ovog zaključka o postojanju HLS-ove namjere da navodnim, a stvarno nepostojećim, predatorskim cijenama isključi svoje konkurente s tržišta, koji zaključak AZTN temelji na vađenju iz konteksta i proizvoljnoj, te grubo pogrešnoj interpretaciji određenih navoda sa sjednica AZTN-ovih tijela.

HLS ističe kako navodi u kojima se spominje potreba eliminiranja drugih škola, nipošto nisu motivirani ekonomskim razlozima, već upravo neformalnim saznanjima o nezakonitoj »prodaji lovačkih uvjerenja« od strane nekih škola, te razumljivim i opravdanim interesom HLS-a kao zakonom imenovanog »čuvara lovstva« u Republici Hrvatskoj da se ove nezakonite prakse dokinu svim zakonom dopuštenim sredstvima.

Nadalje, HLS navodi da gornja istraga USKOK-a nedvojbeno potvrđuje da ovo nisu samo paušalne tvrdnje, već stvarne nezakonite radnje nekih konkurentskih škola koje nadležne institucije trebaju utvrditi i sankcionirati sukladno primjenjivim propisima. Stoga je jasno da se ovakvi navodi sa sjednica HLS-ovih tijela ne mogu tumačiti kao HLS-ova namjera da predatorskim cijenama isključi konkurente s tržišta, jer se u kontekstu svih relevantnih okolnosti »eliminacija" evidentno odnosi na dokidanje nezakonite prakse prodaje lovačkih uvjerenja osobama koje nisu prošle osposobljavanje i položile ispit.

5.14. Usmene rasprave održane 9. travnja 2024. i
 16. svibnja 2024.

Zaključkom AZTN-a, klasa: UP/I 034-03/21-01/029, urbroj: 580-10/141-2024-178 od 12. ožujka 2024., preotvorena je usmena rasprava okončana raspravnim zaključkom AZTN-a, Klasa: UP/I 034-03/21-01/029, Urbroj: 580-10/141-2023-169 od 11. prosinca 2023., kako bi se stranci dala mogućnost za iznošenje obrane, te u svrhu izvođenja dokaza predloženih od strane HLS-a i to saslušanjem […], ravnatelja Učilišta Eustahije, […], ravnatelja Pučkog otvorenog učilišta Capreolus, […], voditelja nastavnog programa Pučkog otvorenog učilišta Capreolus, […], ravnatelja Učilišta Šoić, te […], ravnatelja Pučkog otvorenog učilišta Argali, radi utvrđivanja predmetne povrede ZZTN-a i utvrđivanja postojanja uvjeta za izricanje novčane kazne, odnosno olakotnih i otegotnih okolnosti kao kriterija za određivanje visine novčane kazne propisane odredbama ZZTN-a.

Slijedom toga, pred AZTN-om su 9. travnja 2024. i 16. svibnja 2024. održane usmene rasprave, na kojima je stranci omogućeno ispitivanje imenovanih svjedoka, predloženih od strane same stranke.

Na raspravi održanoj 9. travnja 2024. sudjelovali su zakonski zastupnik stranke […], predsjednik HLS-a, opunomoćenici stranke, te svjedoci […], […], […], […] i […], a odvjetnicima stranke je omogućeno postavljanje pitanja svjedocima.

Svjedok […] naveo je da je on ravnatelj i odgovorna osoba pravne osobe Pučko otvoreno učilište Capreolus, koja ustanova se isključivo bavi provođenjem programa osposobljavanja za lovca, lovočuvara i ocjenjivača trofeja divljači, te kako su svi relevantni podaci o učilištu i provedbi programa, pa tako i cjenik, objavljeni na web stranicama učilišta. Cijene njihovog učilišta prilagođavale stanju na tržištu, o čemu je odluku donosilo upravno vijeće učilišta.

Nadalje, naveo je da je nakon sniženja cijene provedbe programa osposobljavanja za lovca od strane HLS-a njegovo učilište također snizilo cijenu za isti program, ali se svjedok na samoj raspravi nije mogao točno očitovati na koji točno iznos i koliko puta. Svjedok je pojasnio da je cijena osposobljavanja za lovca prije 2022. godine u njegovom učilištu iznosila 2.700,00 kuna.

Nadalje, svjedok je naveo da Capreolus nije podnositelj inicijative te da njegovo učilište ima izuzetno korektan odnos s HLS-om kao krovnom organizacijom. Naveo je kako smatra da nakon ovoliko vremena trajanja postupka isti više nema smisla.

Svjedok je nadalje naveo kako se kandidati u posljednje vrijeme ponašaju kao da cijene od 500,00 kuna više nema pa učilište Capreolus nema više toliki pad broja polaznika, ali to ovisi o vremenu i kraju od kuda kandidati dolaze i gdje se osposobljavaju. Pojašnjava kako posljednji financijski rezultati njegovog učilišta upućuju na postupno stabiliziranje tržišta, te da je u 2023. godini ostvario […].

Nadalje, svjedok je iskazao kako učilište nema zaposlenih, a što nije niti propisana obaveza te se za sva predavanja i ispite predavačima i ispitivačima plaća naknada sukladno ugovorima o djelu, a prema broju određenih sati odnosno po područjima. Na poseban upit o visini naknade za predavače ispitivače, svjedok je napomenuo da je taj podatak poslovna tajna.

Svjedok je iskazao da se praktični dio nastave provodi na lovištu koje njihovo učilište ima u zakupu, dok se strelište koristi u […], čija je cijena […] € po svakom kandidatu. Posebno je napomenuo da u sklopu provedbe programa imaju organizirana predavanja i osposobljavanje iz Prve pomoći koje područje im pokriva doktorica i vještakinja sudske medicine, a svaki polaznik dobiva pakete prve pomoći koje je njegovo učilište nabavilo iz Njemačke. Svjedok je dodatno napomenuo kako njegovo učilište raspolaže vlastitom literaturom i to s tri knjige, koje je svjedok dostavio u spis predmeta, a koje njegovi polaznici dobivaju u vlasništvo.

U vezi zakupa lovišta imenovani je svjedok dodatno pojasnio kako je zakupnik predmetnog lovišta društvo […]. Na kraju je svjedok naveo da njegovo učilište osposobljavanje ne provodi online jer smatra da osposobljavanje zahtijeva aktivnu interakciju polaznika i predavača, pojašnjavajući kako je u vrijeme korone učilište provodilo konzultativno instruktivnu nastavu na način da je prilikom upisa kandidatima bila podijeljena literatura koju su kandidati obradili, a nakon čega je te materijale kandidata pregledala njihova voditeljica nastave koja bi tada odobrila ili ne bi odobrila pristupanje polaganju ispita od strane kandidata.

Svjedok […] je naveo da je voditelj nastavnog programa i jedan od trojice osnivača Pučkog otvorenog učilišta Capreolus iz Splita. Svjedok se nije mogao točno očitovati da li je cjenik njegovog učilišta objavljen na njihovom webu, pojašnjavajući da on svakog potencijalnog kandidata pojedinačno obavještava o cijeni koja varira od slučaja do slučaja. Nadalje je pojasnio da sniženje cijene od strane HLS-a za njega osobno nije predstavljalo osobiti problem te se njegovo učilište nosi sa tržišnim izazovima prema svojim mogućnostima, ali se pad prihoda ipak osjetio. Pri tome je pojasnio da njihovo učilište nema nekakvih posebnih zahtjeva u financijskom smislu te značajnih troškova s obzirom da su i on i ravnatelj učilišta u mirovini.

O financijskom stanju u 2022. i 2023. godini svjedok nije imao saznanja, s obzirom da je za njega ovo usputna djelatnost. Naveo je da učilište raspolaže svojom literaturom koju čine dvije do tri knjige i knjiga Prve pomoći, koju literaturu zajedno s paketom Prve pomoći učilište daje u vlasništvo kandidatima. Svjedok je iskazao kako se praktični dio nastave provodi u lovištu u […] čiji je zakupnik društvo […], a osim toga praktični dio nastave se organizira na strelištu u […]. Svjedok je posebno iskazao da su se u posljednje vrijeme više orijentirali na […]. Na poseban upit opunomoćenika stranke, svjedok je iskazao da se predavačima ispitivačima naknada isplaćuje […], ali o tome nema detaljnijih saznanja s obzirom da o tom dijelu odlučuje […]. Svjedok je ujedno iskazao da je i on plaćen […].

Svjedok […] je iskazao da je bio ravnatelj Učilišta Šoić nad kojim je pokrenut postupak likvidacije, djelatnost učilišta je obrazovanje odraslih, a do pokretanja postupka likvidacije učilište se bavilo provedbom programa osposobljavanja za lovce, lovočuvare i ocjenjivače trofeja divljači. Nadalje, svjedok je naveo da je […].

[…]

[…]. Svjedok je, nadalje, pojasnio da su učilišta Eustahije i Ferdinand u vlasništvu […], koji je brat imenovanog svjedoka, ali da potonja društva nisu ni u kakvom odnosu.

Nadalje, svjedok je odgovorio da je cijena provedbe programa njegovog učilišta iznosila 2.000,00 kuna što preračunato po fiksnom tečaju konverzije iznosi 265,45 € i takva cijena je objavljena na web-stranici učilišta. Učilište više ne provodi program osposobljavanja za lovca, a odluka o pokretanju postupka likvidacije je donesena prije otprilike mjesec dana. Svjedok je iskazao da je prije cijene od 2.000,00 kuna, cijena bila niža, ali ne može točno reći koliko, s time da bi određenim kandidatima odobravali popust ukoliko bi se zajedno više prijavilo više od jednog, a provedbom programa počeli su se baviti u jesen 2020. godine.

Na poseban upit opunomoćenika stranke, svjedok je odgovorio da od 2021. do 2023. godine učilište nije imalo zaposlenih te nema saznanja o točnom broju kandidata koje je učilište osposobilo za lovce, ali moglo bi se raditi o brojci od cca […] kandidata godišnje. Svjedok je pojasnio da su provedbu programa osposobljavanja provodili predavači i ispitivači koji svi su bili plaćeni temeljem […]. Svjedok je iskazao da se praktični dio nastave provodio u […], čiji je korisnik koliko se svjedok sjeća, lovačko društvo […] kojemu se naknada plaćala temeljem ugovora, a na istom lovištu se koristilo i strelište.

Nadalje, svjedok je odgovorio da je do poslovne odluke otvaranja postupka likvidacije učilišta došlo uslijed pada interesa kandidata koji bi se prvo upisivali pa ispisivali, a što je sve posljedica konkurentnih cijena i posljednjih događanja o kojima je bilo napisa i informacija u javnosti u vezi prodavanja ispita koje je navodno provodio stanoviti gospodin na E čijeg se imena svjedok ne sjeća. U vezi cijene, svjedok je pojasnio da je naprijed navedena cijena bez PDV-a, s obzirom da učilišta nisu u sustavu PDV-a, a kao učilište su bili podložni plaćanju poreza na dobit. Svjedok je iskazao da su zadnje kandidate osposobili u 9. ili 10. mjesecu 2023. godine, koliko se sjećao u trenutku davanja iskaza. Na poseban upit opunomoćenika stranke, svjedok je odgovorio da su u cijeni kandidati dobivali literaturu i to knjigu »Osnove lovstva« u izdanju HLS-a, Prve pomoći, ali i nešto literature samog učilišta u vidu skripti, a u toj cijeni je bio uključen i trošak predavača i terenske nastave. Svjedok ujedno iskazuje da oni kao učilište nikada nisu imali bilo kakvih problema u vezi poslovanja s HLS-om.

Svjedok […] je iskazao da je voditelj programa i vlasnik odnosno osnivač Učilišta Eustahije. Na poseban upit opunomoćenika stranke, svjedok je naveo da je […] koji su u vezi s društvom […] i Učilištem Šoić, pri čemu pojašnjava da je osnivač Učilišta Ferdinand bilo društvo […] koje je prebacilo poslovne udjele navedenog učilišta na imenovanog svjedoka. Svjedok je 2019. osnovao Učilište Eustahije iz razloga

[…].

Imenovani svjedok je naveo kako razumije kompletnu situaciju i da svi rade sve zbog novca i iz financijskih interesa te da nije ni u kakvoj vezi s iniciranjem pokretanja predmetnog postupka te da sa HLS-om ima vrlo korektnu poslovnu suradnju.

Svjedok je pojasnio da cjenik njegovog učilišta

[…]

[…].

[…]

Učilište Eustahije ima dvoje zaposlenih i to svjedoka i njegovu suprugu, a angažiraju i 10-ak stručnjaka predavača ispitivača kojima se naknada isplaćuje

[…].

Svjedok je posebno pojasnio da je njihova poslovna politika zadržati trenutačnu cijenu unatoč velikom inflatornom pritisku kojem su svi podvrgnuti, ali smatra da je osim povećanja cijena došlo i do povećanja primitaka građana te da građani u načelu imaju novaca. Predavanja se provode redovno, dopisno-konzultativnom nastavom i multimedijski, a od literature se koristi […], vlastite skripte te mjerodavni zakonski i podzakonski tekstovi, koju svu literaturu kandidati dobivaju u vlasništvo.

Svjedok je naveo da sa svojim kandidatima ima

[…].

Svjedok je iskazao kako ima […].

Na poseban upit opunomoćenika stranke, svjedok je naveo kako zbog naprijed opisane poslovne politike njegovog učilišta u zadnje 2 godine imaju tendenciju rasta pogotovo u pogledu broja kandidata, dodatno pojašnjavajući da je do povećanja broja kandidata u njegovom učilištu došlo i uslijed zatvaranja mnogih drugih učilišta zbog manjka posla, što je dovelo i do prelijevanja kandidata i njegovom učilištu, pri tome navodeći da u njihovom području interesa nije poslovanje konkurencije nego njihovo poslovanje.

Na poseban upit opunomoćenika stranke, svjedok je odgovorio da su prosječno u godini osposobili između […] i […] kandidata, međutim, za ostvarenje takvih rezultata je bilo nužno uložiti znatno više truda i troškova. Nastavno je naveo da je u 2023. godini učilište poslovalo pozitivno, pri čemu je istaknuo kako nije zadovoljan ostvarenim s obzirom da bi se uvođenjem reda moglo ostvariti značajno bolja situacija u lovstvu općenito, pri čemu prvenstveno misli na potrebu izmjene postojećeg pravilnika kako bi se spriječila provedba osposobljavanja mimo toga propisa.

Na upit voditelja postupka svjedok je iskazao da je prvi uvjet pridobivanja kandidata cijena usluge te da je najveći broj potencijalnih kandidata njegovog učilišta odustalo od provedbe programa u njegovom učilištu nakon saznanja o visini cijene, pa slijedom toga ocjenjuje da je od ukupno 20 kandidata za njih 19 presudna isključivo cijena, a za samo jednoga je osim cijene presudna i kvaliteta pružene usluge.

Pri tome svjedok navodi kako njegovo učilište ne bi bilo u mogućnosti osposobiti kandidata za lovca za cijenu od 400,00 kuna bez PDV-a, osim u slučaju da godišnje osposobe preko 1500 kandidata što je praktički nemoguće s ovim kapacitetom. Međutim, svjedok pojašnjava da bi to nužno povuklo za sobom i znatno veće troškove provedbe programa zbog ekonomije obujma.

Svjedok dodatno pojašnjava kako njihovom učilištu nije u interesu da se zakupi planinarski dom na jedan dan u kojem određeni konkurenti sve ispredaju i održe ispit i »osposobe" kandidate za lovce.

Na poseban upit opunomoćenika stranke, svjedok je odgovorio da je on osnivač, ravnatelj i voditelj programa u svom učilištu i da je zaposlen na tom radnom mjestu, pa prema tome nije u funkciji niti predavača niti ispitivača u svom učilištu, kao i da značajan dio troškova učilišta […].

Raspravnim zaključkom od 9. travnja 2024., prihvaćen je prijedlog stranke za saslušanje svjedoka […] koji toj usmenoj raspravi nije pristupio, a opunomoćeniku stranke je dodijeljen dodatni rok za očitovanje na dosadašnji tijek postupka i saslušane svjedoke.

Svjedok […] je pristupio usmenoj raspravi održanoj 16. svibnja 2024., kojom prilikom je naveo da je bio ravnatelj Pučkog otvorenog učilišta Argali do 21. siječnja 2024., te da je on jedini osnivač toga učilišta.

Na poseban upit opunomoćenika stranke, svjedok je odgovorio da se Pučko otvoreno učilište Argali bavi provedbom osposobljavanja za lovca, lovočuvara i ocjenjivača trofeja divljači, te da na broj polaznika kandidata za lovca otpada [85-95] % polaznika učilišta. Cjenik usluga njegovog učilišta nije javno objavljen, već bi imenovani svjedok, po postavljenom upitu, dao sve potrebne informacije potencijalnom kandidatu što uključuje i cijenu provedbe samog programa, a vezano za cijenu je naveo kako […].

Na poseban upit opunomoćenika stranke kolika je bila cijena provedbe programa osposobljavanja za lovca u 2021. i 2022. godini, svjedok je odgovorio da je ona do 2022. godine iznosila 2.500,00 kuna, a je da od trenutka smanjenja cijene toga programa od strane HLS-a i njegovo učilište smanjilo cijenu na iznos od 1.500,00 kuna, dok danas ta cijena iznosi 300,00 €.

Na poseban upit opunomoćenika stranke o broju osposobljenih kandidata od strane učilišta Argali, u periodu od 2021. godine pa na ovamo, svjedok je odgovorio da ti podaci predstavljaju poslovnu tajnu, dok je u pogledu prihoda iskazao kako su prihodi učilišta Argali […], te da su svi financijski podaci toga učilišta javno objavljeni i dostupni, pri čemu je dodao da je ovo učilište u 2023. godini ostvarilo pozitivan financijski rezultat.

Na poseban upit opunomoćenika stranke, svjedok je naveo da učilište Argali nema zaposlenih, a da broj ispitivača i predavača je otprilike 10, te su s njima odnosi regulirani autorskim ugovorima, nastava u učilištu Argali se provodi redovno, konzultativno, te multimedijski na način da su kandidatima dostupni nasnimljeni materijali, te da u provedbi osposobljavanja za lovce učilište Argali koristi vlastite skripte i knjigu »Osnove lovstva« u izdanju HLS-a, da kandidati imaju mogućnost kupiti predmetnu literaturu, a određenim kandidatima literatura bude poklonjena od strane učilišta.

Na poseban upit opunomoćenika stranke, svjedok je odgovorio da je teško odgovoriti na koji način učilište Argali privlači svoje kandidate i da kandidati se jednostavno prijave. Na pitanje da li je broj osposobljenih kandidata u 2023. godini bio značajno veći u odnosu na 2022. godinu, svjedok je odgovorio da je bio porast kandidata, ali da ne zna točno u financijskom smislu koliko je to povećanje.

Svjedok je, također, iskazao da je za vođenje predmetnog upravnog postupka saznao prilikom obveznog razgovora na koji je bio pozvan i na koji se uredno odazvao, te da njegovo učilište u svom poslovanju nije imalo negativnih iskustava s HLS-om.

Na kraju rasprave, opunomoćenik stranke se očitovao kako saslušani svjedok […] potvrđuje navode HLS-a da nikakvog isključujućeg učinka nema i da je razvidno da je i nakon cjenovnog snižavanja od strane HLS-a učilište Argali nastavilo pozitivno poslovati, te štoviše ostvarilo i rast broja kandidata. Pored toga razvidno je i da je cjenovno snižavanje od strane HLS-a imalo i dodatan neizravan pozitivan učinak na potrošače jer je dovelo i do sniženja cijena ostalih poduzetnika na tržištu, pa je tako učilište Argali snizilo cijenu s 2.500,00 kuna na 1.500,00 kuna. Potpunosti radi, opunomoćenik je naveo da smatra da svjedok […] nije imao pravo na uskratu podataka o broju osposobljenih kandidata u 2021. i 2022. godini, najvjerojatnije i 2023. godini po osnovi poslovne tajne, budući da se radi o povijesnim podacima, a i takvim podacima koje je moguće razabrati iz broja uvjerenja o položenom ispitu koja su njegovi kandidati zatražili.

Nastavno na sve dosada iznesene argumente i dokaze koji u potpunosti isključuju mogućnost HLS-ovog vladajućeg položaja na mjerodavnom tržištu te počinjenja povrede zbog koje se ovaj postupak vodi, HLS je istaknuo i da je u konkretnim okolnostima ovog mjerodavnog tržišta bilo kakva ideja o cjenovnoj predaciji potpuno lišena razumne ekonomske logike. Naime, poznato je da se cjenovna predacija sastoji od sniženja cijena od strane vladajućeg poduzetnika ispod vlastitog troška s namjerom da se isključi konkurente, te potom podigne cijene i nadoknadi pretrpljeni gubitak. Ekonomska teorija je jasna i konzistentna u zaključku da je ovaj koncept moguć samo tada kada ponovni ulazak isključenih konkurenata ili novih konkurenata na tržište nije lagan, odnosno kada na tržištu postoje značajne barijere za ulazak u vidu potopljenih troškova. Potopljeni troškovi su oni troškovi koje je novi igrač na tržištu dužan poduzeti da bi konkurentno ušao na tržište, a koje ne može povratiti u slučaju brzog izlaska s tržišta, primjerice značajna ulaganja u specifičnu tailor – made opremu ili značajna ulaganja u marketing. Iz svih činjenica u ovome postupku, a posebno iskaza svih saslušanih svjedoka, jasno je da na tržištu osposobljavanja za lovca takvih potopljenih troškova nema, odnosno da su isti beznačajni. Naime, svi saslušani svjedoci potvrdili su da njihova učilišta posluju sa vrlo malim troškovima uopće, a posebno sa vrlo malim fiksnim troškovima. Primjerice, navedena učilišta imaju vrlo mali ili nikakav broj zaposlenih, a sve usluge unajmljuju prema potrebi. Dakle, ulazak na ovo tržište iznimno je lagan što čini potpuno ekonomski besmislenom bilo kakvu ideju o mogućoj cjenovnoj predaciji od strane hipotetskog vladajućeg poduzetnika na tom tržištu. Naime, sasvim je jasno da bi takva strategija u trećoj fazi, kada vladajući poduzetnik treba podignuti cijene da bi nadoknadio gubitke koje je pretrpio zbog predacije, rezultirala povratkom starih i ulaskom novih neefikasnih konkurenata koji bi utjecali na pad cijene na tržištu i time evidentno onemogućili vladajućeg poduzetnika da povrati svoje gubitke.

Opunomoćenik HLS-a tome je dodao kako je HLS-u u ovom postupku otpočetka nametnuta situacija odnosno pozicija da mora dokazivati tzv. negativne činjenice. Pa tako HLS dokazuje i dokazao je da nema vladajući položaj na tržištu, da ne postoji predatorska cijena, da se bilo kakav gubitak ne generira, da nema bilo kakvog unakrsnog financiranja i slično. HLS ukazuje kako bi AZTN trebalo biti »neutralno tijelo« te bilo kakvu odluku ne smije donositi na temelju dojma stečenog na prijavi prijavitelja s zaštićenim identitetom te bilo kakve tvrdnje prijavitelja sa zaštićenim identitetom i drugih ne smije uzeti »zdravo za gotovo«, to tim više što su sve takve tvrdnje demantirane i dokazano je upravo suprotno, a to je da bilo kakvog kršenja prava tržišnog natjecanja in concreto nije bilo.

Na upit voditelja postupka ovlaštena osoba HLS-a, […] naveo je da se pridružuje svim dosad iznesenim navodima opunomoćenika HLS-a te dodaje da HLS nikada nije imao želju niti namjeru utjecati na tržišna zbivanja na mjerodavnom tržištu te kako je uslijed situacije izazvane Covidom 19, HLS uveo inovaciju »HLS-EDU« kojom se značajno olakšao pristup osposobljavanju za lovca što je pridonijelo značajnom pomlađivanju lovačke populacije. Ovlaštena osoba HLS-a izjavio je da nema više što za dodati.

Opunomoćenici HLS-a naveli su da ustraju kod dokaznog prijedloga za provođenje financijsko-knjigovodstvenog vještačenja, te da drugih dokaznih prijedloga nemaju. Na poseban upit, opunomoćenici stranke nisu imali više ništa za dodati te su ostali kod prijedloga da se utvrdi da HLS nije narušio tržišno natjecanje, a podredno da se postupak protiv HLS-a obustavi.

5.15. Očitovanje HLS-a od 9. travnja 2024.

Tijekom usmene rasprave održane 9. travnja 2024., opunomoćenici HLS-a priložili su očitovanje HLS-a, kojim HLS ostaje kod navoda iznesenih u dosadašnjem tijeku postupka, osporavajući:

– dopunjenu Obavijest kao neosnovanu u cijelosti i u procesno-formalnom i u materijalnopravnom smislu;

– da bi imao vladajući položaj na bilo kojem mjerodavnom tržištu;

– da bi počinio bilo kakvu povredu prava tržišnog natjecanja, a posebno onu koja mu se u predmetnom postupku stavlja na teret.

HLS je obavijestio AZTN kako je na sjednici HLS-ovog Izvršnog odbora održanoj 1. ožujka 2024. usvojen novi HLS-ov Cjenik roba i usluga s početkom primjene od 1. travnja 2024. (»Cjenik«). Odluka o usvajanju Cjenika dostavljena je u prilogu toga podneska i označena je kao poslovna tajna. Iz Cjenika (u kojem su usporedno prikazane i stare i nove cijene) je jasno razvidno da je došlo do povećanja cijena svih roba i usluga HLS-a, pa tako i usluge osposobljavanja za lovca čija cijena je povećana s iznosa od 66,36 EUR na iznos od 80,00 EUR (PDV uključen). U obrazloženju HLS-ove odluke o usvajanju novog Cjenika, navodi se da je […]. HLS smatra potrebnim napomenuti da predmetno općenito povećanje HLS ovih cijena (uključujući i cijenu usluge osposobljavanja za lovca) ni na koji način nije motivirano niti povezano s predmetnim postupkom.

Nadalje, osporavajući postojanje vladajućeg položaja na tržištu pružanja usluga osposobljavanja za lovca, HLS ocjenjuje da AZTN svoja pogrešna preliminarna razmatranja o HLS-ovom vladajućem položaju temelji tek na vlastitom paušalnom i neosnovanom zaključku da HLS, uslijed drugih djelatnosti koje sukladno kogentnim propisima o lovstvu obavlja kao jedini pružatelj, automatski ima vladajući položaj i na ovom konkretnom tržištu pružanja usluga osposobljavanja za lovca, što HLS smatra pogrešnim.

HLS u svojem očitovanju navodi da AZTN iz pogrešnog podrazumijevanja da HLS prihodima iz tih drugih djelatnosti unakrsno financira svoju djelatnost osposobljavanja za lovca (tzv. cross-subsidising), retrogradno izvlači zaključak o postojanju vladajućeg položaja HLS-a, što je prema pravu tržišnog natjecanja neprihvatljivo. Navodi da su tijela za zaštitu tržišnog natjecanja dužna najprije utvrditi postojanje vladajućeg položaja, jer je vladajući položaj nužan preduvjet da bi se uopće mogla počiniti zlouporaba vladajućeg položaja, pa je sasvim jasno da je ovakav suprotan slijed zaključivanja koji je ovdje primijenio AZTN i logički i pravno neodrživ.

U tom smislu, HLS navodi da je u dosadašnjem tijeku postupka prije svega dokazao kako ovdje nikakvog unakrsnog financiranja nema, budući da prema primjenjivoj LRAIC metodologiji HLS sve troškove svoje usluge osposobljavanja za lovca pokriva upravo iz prihoda te usluge, te kako sama činjenica da je kogentnim propisima o lovstvu pružanje nekih drugih djelatnosti dodijeljeno HLS-u kao jedinom pružatelju (npr. osposobljavanje za lovnika, ispitivača mesa divljači i dr.), ne znači automatski da HLS eventualne prednosti takvog položaja prelijeva, niti može prelijevati, na ovu uslugu osposobljavanja za lovca.

HLS navodi kako ta »HLS-ova monopolska tržišta«, ne predstavljaju usko povezana tržišta s tržištem pružanja usluge osposobljavanja za lovca, budući da je eventualni vladajući položaj na tim tržištima potpuno irelevantan za tržište pružanja usluge osposobljavanja za lovca.

Istim se podneskom pojašnjava kako HLS-ove javne ovlasti i »monopolske usluge« ni po čemu nisu usko povezana tržišta s tržištem osposobljavanja za lovca, ista nisu mjerodavna tržišta u predmetnom postupku, pa (čak ni eventualni vladajući) položaj HLS-a na tim tržištima nije relevantan za predmetni postupak. Stoga, AZTN-ov preliminarni zaključak da bi HLS u predmetnom postupku bio u vladajućem položaju na mjerodavnom tržištu, HLS u potpunosti smatra neosnovan, a u nedostatku HLS-ovog vladajućeg položaja na mjerodavnom tržištu, nije moguće počiniti zlouporabu istog predatorskim cijenama ni na bilo koji drugi način, pa smatra kako predmetni postupak treba bez odgode obustaviti.

Nadalje, HLS tvrdi da podaci i procjene broja kandidata za osposobljavanje za lovca u 2023. dodatno potvrđuju izostanak bilo kakvog isključujućeg učinka, u vezi čega iznosi podatke da je u 2023. godini HLS osposobio ukupno […]kandidata za lovca, što je […] kandidata koja je osposobio u 2022. godini. Nadalje, na temelju broja prodanih uvjerenja o položenom ispitu u 2022. (3280 uvjerenja) i 2023. (3150 uvjerenja) koji je gotovo jednak, HLS zaključuje da navedeno snažno ukazuje na zaključak da i ukupan broj lovačkih kandidata svih škola u 2023. u odnosu na 2022. stagnira, odnosno u najgoru ruku ne ostvaruje iole relevantan pad.

HLS naglašava da u 2023. godini u kojoj ostvaruje […], ostatak tržišta promatran u cjelini, a i sve aktivne škole promatrane pojedinačno, ne ostvaruju pad (ili u najgoru ruku ostvaruju tek neznatan pad), pri čemu neke od aktivnih škola ostvaruju i značajniji rast, koji podaci dokazuju da je sniženje cijene HLS-a posve legitimno i nije imalo, niti može imati, isključujući učinak na tržištu.

Nadalje se navodi kako je HLS modificiranom uslugom i sniženom cijenom u inicijalnoj fazi zapravo uzrokovao značajno povećanje ukupnog opsega tržišta, privukavši na tržište nove kandidate koji se bez niže cijene možda nikada ne bi odlučili na osposobljavanje za lovca, pa da je svoj početni rast broja kandidata HLS nije ostvario otimanjem kandidata drugim školama, nego privlačenjem novih kandidata, uslijed čega je cijelo tržite značajno naraslo u 2022. Nadalje navodi da podaci, međutim, pokazuju da je ukupno tržište već u 2023. opet ostvarilo značajan pad, […], iz čega HLS zaključuje da ovakvo stanje tržišta u 2023. godini pokazuje da se druge škole itekako natječu i mogu natjecati s HLS-ovom modificiranom uslugom i njenom legitimno sniženom cijenom, što u potpunosti isključuje zaključak da bi HLS-ova cijena ove usluge mogla biti predatorska. Upravo suprotno, HLS sniženu cijenu smatra izrazito prokompetitivnom i korisnom za potrošače.

HLS nadalje tvrdi da prihodi i troškovi HLS-ove usluge osposobljavanja za lovca u 2023. godini dodatno isključuju bilo kakvu mogućnost cjenovne predacije, u koju je svrhu u prilogu podneska dostavio podatke o prihodima i troškovima usluge osposobljavanja za lovca u 2023. godini pripremljene prema pravilima LRAIC metodologije, a sukladno primjenjivoj EU praksi doktrini citiranoj u HLS-ovom podnesku od 11. prosinca 2023. Navodi kako HLS-ove troškove u tablici iz priloga treba […].

U pogledu troška održavanja HLS-ove edukacijske platforme, HLS ističe da je […] […].

Slijedom navedenoga, HLS navodi da kada se sumiraju podaci o HLS-ovim prihodima i troškovima usluge osposobljavanja za lovca u 2022. i 2023. godini, vidljivo je da je HLS u dvogodišnjem razdoblju pružanja predmetne usluge po njenom modificiranom modelu i nižoj cijeni, unatoč značajnom padu kandidata u 2023. u odnosu na 2022., i dalje ovu uslugu pružao profitabilno i ostvarivao vrlo prihvatljivu maržu od […] po kandidatu, pa svaki zaključak o predatornosti HLS-ove cijene smatra neodrživim.

Na kraju podneska se predlaže, s obzirom da prema HLS-u nema dvojbe da nije u vladajućem položaju na bilo kojem mjerodavnom tržištu u ovom postupku, te da nije počinio nikakvu povredu prava tržišnog natjecanja, donijeti rješenje kojim se utvrđuje da HLS nije počinio povredu tržišnog natjecanja koja mu se stavlja na teret, odnosno podredno kojim se obustavlja predmetni postupak jer više ne postoje pravne pretpostavke za njegovo vođenje.

Naposljetku, HLS opreza radi, ako AZTN i dalje smatra da postoje indicije da bi HLS počinio povredu koja mu se stavlja na teret (mada za to nema apsolutno nikakve osnove), navodi da je AZTN svakako dužan donijeti novu obavijest o preliminarno utvrđenim činjenicama u postupku u kojoj će detaljno adresirati prigovore koje je HLS iznio od primitka, kako je HLS naziva, Dopunjene obavijesti, smatrajući kako jedino na taj način AZTN može osigurati HLS-ovo ustavno i zakonsko pravo na izjašnjavanje o svim relevantnim činjenicama, okolnostima i pravnim pitanjima u predmetnom postupku, zajamčeno člankom 30. st. 1. ZUP-a.

5.16. Očitovanje HLS-a od 25. travnja 2024.

Udovoljavajući raspravnom zaključku od 9. travnja 2024., HLS podneskom od 25. travnja 2024. ostaje kod navoda iznesenih u dosadašnjem tijeku postupka.

Prvenstveno, HLS ponavlja da podnositelj inicijative nema pravo na zaštitu identiteta, što da potvrđuju iskazi saslušanih svjedoka, obrazlažući kako niti jedan od saslušanih svjedoka (koji svi redom predstavljaju zastupnike HLS-ovih konkurenata), nije iznio nikakav prigovor na postupanje HLS-a u bilo kojem segmentu, pa ni u segmentu HLS-ovog izvršavanja svojih javnih ovlasti, te da iz iskaza svjedoka proizlazi da HLS nikad ne koristi svoje javne ovlasti na štetu svojih konkurenata, niti bi to uostalom i mogao, s obzirom da u toj sferi postupa kao produžena ruka države te sukladno kogentnim propisima o lovstvu mora tretirati sve osobe na isti način. Slijedom toga, HLS ustraje na prijedlogu da AZTN bez odgode uskrati zaštitu identiteta podnositelju inicijative i obavijesti HLS o njegovom identitetu.

HLS nadalje smatra da iskazi svjedoka potvrđuju procesne povrede AZTN-a u vidu zlouporabe instituta poslovne tajne na koje je HLS upirao tijekom postupka, a posebno u točki 4. podneska od 3. studenog 2023., ponavljajući navode iz toga podneska. Ovo, prema mišljenju HLS-a, potvrđuju i iskazi svjedoka saslušanih na raspravi od 9. travnja 2024., navodeći kako su ti svjedoci u svojem iskazu iznijeli čitav niz informacija koje očito ne smatraju svojom poslovnom tajnom, a koje je sve do tog trenutka AZTN neopravdano uskratio HLS-u. HLS navodi da se radi o informacijama o kojima su iskazivali svi saslušani svjedoci i to u pogledu iznosa cijene usluge osposobljavanja za lovca u njihovim školama, broju kandidata koji su njihove škole osposobile u pojedinoj godini, strelištima i lovištima na kojima provode osposobljavanje, te predavačima i ispitivačima koje koriste.

Slijedom navedenog, HLS ponavlja svoj zahtjev da mu AZTN bez odgode dostavi sve podatke, očitovanja i dokumentaciju u ovom postupku, kako bi se HLS mogao potpuno očitovati na relevantne činjenice u ovom postupku i ostvariti svoje ustavno i zakonsko pravo na obranu.

HLS nastavno daje pojašnjenje tržišnog natjecanja prema zaslugama (eng. competition on the merits) i kriterij jednako učinkovitog poduzetnika (eng. as efficient competitor) u EU praksi, kako bi se, prema njegovu mišljenju, ispravno mogli sagledati i razumjeti ključni zaključci koji proizlaze iz iskaza saslušanih svjedoka.

Ovdje HLS, sumarno iznoseći ključne preduvjete za utvrđivanje predatorskih cijena koji su ustanovljeni u praksi Komisije i EU sudova, u pogledu tzv. kriterija jednako učinkovitog poduzetnika (eng. equally efficient competitor odnosno as efficient competitor, »AEC«), pojašnjava da EU sudska praksa već dugi niz godina potvrđuje da cjenovno ponašanje poduzetnika u vladajućem položaju može biti zlouporabno samo ako se njime može s tržišta isključiti (hipotetski) poduzetnik koji je jednako efikasan kao i sam vladajući poduzetnik. Drugim riječima, postupanje vladajućeg poduzetnika mora biti takvo da ga ni sam vladajući poduzetnik ne bi mogao trpjeti, a posljedično, eventualni izlazak s tržišta ili tržišna marginalizacija onih konkurenata koji su manje efikasni od vladajućeg poduzetnika, nije sporna jer je ona u pravilu normalna posljedica legitimnog tržišnog natjecanja od strane vladajućeg poduzetnika (eng. competition on the merits).

U tom kontekstu, ključnim činjenicama u ovom postupku HLS smatra da je omogućavanjem obavljanja nastave online putem, HLS poduzeo značajnu inovaciju načina pružanja HLS-ove usluge osposobljavanja za lovca, koja da je u pandemijskom i post-pandemijskom razdoblju sama po sebi rezultirala iznimnom i nepobitnom koristi za potrošače, koja korist je još i veća, s obzirom da je ova inovacija rezultirala i značajnim učinkovitostima i uštedama za HLS. Uslijed učinkovitosti i troškovnih ušteda koje su rezultat ove inovacije, HLS je bio u mogućnosti i značajno sniziti cijenu usluge, a takvim značajnim sniženjem cijene je najveći dio vlastitih ušteda prenio upravo na potrošače, što je potaknulo i neke od njegovih konkurenata na sniženje njihovih cijena, što je još i dodatna neizravna korist za potrošače. U tom smislu, pojašnjava HLS, njegovo sniženje cijene je cijelo vrijeme pokrivalo HLS-ov LRAIC navedene usluge uz sasvim prihvatljivu maržu, pa samim time ne može biti predatorsko, odnosno ne može s tržišta isključiti poduzetnika koji je jednako efikasan kao HLS, u prilog čega da je tijekom postupka prezentirao relevantne podatke o stanju na tržištu iz kojih proizlazi da niti jedan značajan HLS-ov konkurent nije izišao s tržišta niti je tržišno marginaliziran ovakvim HLS-ovim postupkom, što potvrđuju i iskazi svjedoka saslušanih na raspravi 9. travnja 2024.

Dakle, prema stavu HLS-a, isključujućeg učinka i štete za potrošače nema (eng. consumer harm), slijedom čega HLS-ovo postupanje koje je predmet ovog postupka, prema njegovu mišljenju, predstavlja savršen primjer pravog i legitimnog tržišnog natjecanja po zaslugama, pri čemu pravo tržišnog natjecanja postoji upravo radi zaštite i promicanja takvog tržišnog natjecanja, a nipošto ne radi ograničavanja i sankcioniranja istog.

U nastavku svog podneska, HLS iznosi svoju ocjenu iskaza svjedoka saslušanih na raspravi 9. travnja 2024., te izvodi činjenice koje on smatra ključnim, a koje, po njegovom mišljenju, iz tih iskaza proizlaze.

Obrazlažući izostanak vladajućeg položaja HLS-a i LRAIC metodologiju u kontekstu EU prakse iz predmeta Deutsche Post, HLS u nastavku podneska navodi kako je Komisija u navedenom predmetu utvrdila da je Deutsche Post imala vladajući položaj i na onim tržištima na kojima je imala zakonski monopol (univerzalna poštanska usluga) i na onim tržištima na kojima je bila izložena natjecanju (dostava paketa), odnosno da je Deutsche Post zlouporabila svoj vladajući položaj na tržištu dostave paketa na kojem je doista i imala vrlo snažan vladajući položaj.

Za razliku od toga, navodi HLS, u predmetnom postupku uopće nije utvrđivano eventualno postojanje vladajućeg položaja HLS-a na tržištu pružanja usluga osposobljavanja za lovca, pa HLS ocjenjuje da AZTN svoja pogrešna preliminarna razmatranja o HLS-ovom vladajućem položaju temelji tek na vlastitom paušalnom i neosnovanom zaključku da bi HLS, uslijed drugih djelatnosti koje sukladno kogentnim propisima o lovstvu obavlja kao jedini pružatelj, automatski imao vladajući položaj i na ovom konkretnom tržištu pružanja usluga osposobljavanja za lovca. S tim u vezi HLS obrazlaže kako »HLS-ova monopolska tržišta« ne predstavljaju usko povezana tržišta s tržištem pružanja usluge osposobljavanja za lovca u smislu primjenjive EU prakse, jer da se ne radi ni o vertikalno povezanim tržištima (tj. tržištu sirovine u odnosu na tržište finalnog proizvoda) niti o horizontalno povezanim tržištima (tj. tržištima proizvoda/usluga s istim opsegom kupaca).

Osim što je, dakle, ocjena tržišnog udjela i položaja HLS-a na tržištu pružanja usluga osposobljavanja za lovca u predmetnom postupku izostala, HLS smatra pogrešnim uspoređivati broj osposobljenih kandidata, već smatra potrebnim uspoređivati prihode od prodaje navedene usluge, s obzirom da je za očekivati da su cijene usluge HLS-ovih konkurenata više od HLS-ovih pa da bi usporedba prihoda dala precizniju sliku o stanju na tržištu i tržišnim udjelima od usporedbe broja kandidata.

Nadalje se navodi da je odluka Komisije u predmetu Deutsche Post interesantna jer je po prvi put uvela pojam inkrementalnih troškova kao relevantnog troškovnog praga koji je cijena usluge dostave paketa Deutsche Posta trebala pokriti, pa je Komisija u tom predmetu tražila da Deutsche Post cijenom svoje usluge dostave paketa pokrije samo inkrementalne troškove pružanja te konkretne usluge, odnosno samo one troškove koji Deutsche Postu dodatno nastaju uslijed pružanja te usluge i mogu se izravno pripisati njoj, dok svi zajednički fiksni troškovi koje Deutsche Post i dalje ima zbog pružanja svojih ostalih usluga, čak i ako prestane pružati uslugu dostave paketa, nisu uključeni u inkrementalne troškove usluge dostave paketa.

K tome dodaje, kako se isti princip primjenjuje se i kod LRAIC-a, što je Komisija potvrdila u najrecentnijem predmetu Qualcomm, prema kojem poduzetnik u vladajućem položaju koji proizvodi više proizvoda/usluga ostvaruje prednosti ekonomije razmjera, uslijed čega neki njegovi poslovni procesi ne moraju biti replicirani za svaki pojedinačni proizvod/uslugu nego ih dijele svi proizvodi/usluge koje taj poduzetnik proizvodi, pa kako troškovi takvih zajedničkih poslovnih procesa ne variraju u ovisnosti o broju različitih proizvoda/usluga koje taj poduzetnik nudi, isti se ne uključuju u LRAIC, budući da LRAIC uključuje samo troškove proizvodnje koji su specifični za onaj proizvod koji je predmet istrage.

U tom smislu, zaključuje HLS, predmet Deutsche Post i predmet Qualcomm, potvrđuju da kad god neki zajednički trošak ostaje konstantan za poduzetnika unatoč tome što on odluči prestati proizvoditi jedan od proizvoda iz svojeg proizvodnog asortimana, tada taj zajednički trošak uopće ne ulazi u LRAIC tog poduzetnika za taj konkretan proizvod, pa je sukladno načelu »in dubio pro reo« u slučaju dvojbe oko ocjene i kategorizacije bilo koje troškovne komponente u LRAIC modelu, potrebno usvojiti primjedbe HLS-a na AZTN-ove izračune HLS-ovih troškova, te prihvatiti HLS-ove kalkulacije troškova iz podneska od 11. prosinca 2023. i 9. travnja 2024.

Zaključno, HLS ostaje kod prijedloga da se donese rješenje kojim se utvrđuje da HLS nije počinio povredu tržišnog natjecanja koja mu se stavlja na teret, odnosno podredno kojim se obustavlja predmetni postupak jer više ne postoje pravne pretpostavke za njegovo vođenje, a opreza radi, ukoliko AZTN i dalje smatra kako postoje indicije da bi HLS počinio povredu koja mu se stavlja na teret za što da nema nikakve osnove, da je AZTN dužan donijeti novu obavijest o preliminarno utvrđenim činjenicama u postupku u kojoj će detaljno adresirati prigovore koje je HLS iznio u dosadašnjem tijeku postupka.

5.17. Očitovanje HLS-a zaprimljeno 5. lipnja 2024.

Podneskom zaprimljenim 5. lipnja 2024., HLS navodi da ostaje kod navoda i prijedloga iznesenih u dosadašnjem tijeku postupka, te da dopunjuje svoja dosadašnja očitovanja podacima o prihodima i dobiti ostalih lovačkih učilišta koji su postali javno dostupni od usmene rasprave održane 9. travnja 2024., a koji da ukazuju da nema nikakvog isključujućeg učinka na tržištu. Smatra kako dostavljeni podaci dodatno potvrđuju da HLS-ovo snižavanje cijena nije proizvelo negativan učinak na tržištu, budući da glavni HLS-ovi konkurenti unatoč tome ostvaruju poslovni rast ili u najgoru ruku stagnaciju svojeg tržišnog položaja. Također, daje usporedbu podataka o prihodima ostalih škola u 2022. i 2023. s podacima o prihodima HLS-a od usluge osposobljavanja za lovca u tim godinama, navodeći kako iz iste proizlazi kako HLS nikako ne može biti u vladajućem položaju ni u 2022. niti u 2023. godini, jer je u 2022. godini njegov tržišni udjel iznosi tek [20-30] % što je bitno manje od minimalno potrebnih 40 %, da učilište Eustahije ima gotovo isti tržišni udjel ([20-30] %), a da su značajni tržišni takmaci učilište Argali s tržišnim udjelom od [10-20] %, te Capreolus s [5-15 ]%. U 2023. navodi da je HLS […] na tržištu s tržišnim udjelom od [10-20] %, a da učilišta Argali i Eustahije imaju više nego dvostruko više prihode i tržišni udjel u odnosu na HLS. Slijedom toga, u predmetnom razdoblju u kojem je HLS primjenjivao sniženu cijenu predmetne usluge, HLS niti u jednom trenutku nije ostvario tržišni udjel koji bi ga uopće mogao približiti eventualnom vladajućem položaju, pri čemu je sniženom cijenom već u 2023. godini ostvario

[…].

5.18. Očitovanje HLS-a zaprimljeno 6. studenoga 2024.

U vezi navoda stranke o njegovu povećanju cijene usluge osposobljavanja za lovca, AZTN je dopisom od 21. listopada 2024. zatražio od HLS očitovanje o tome jesu li HLS-u rasli troškovi provedbe usluge osposobljavanja za lovca, jesu li rasli njegovi troškovi usluga predavača i ispitivača koji za HLS sudjeluju u provedbi programa osposobljavanja za lovca, jesu li rasli iznosi dotacija koje HLS plaća županijskim lovačkim savezima za provedbu programa osposobljavanja za lovca, te jesu li rasli troškovi izdavanja diploma i uvjerenja ili drugi eventualni materijalni troškovi ili troškovi usluga (održavanje HLS EDU platforme i sl.), koje očitovanje je potrebno potkrijepiti primjerima preslika ugovora o djelu o provedbi nastave i ispita za lovce, izdanih računa ili drugom odgovarajućom dokumentacijom.

Nastavno na navedeno traženje AZTN-a, HLS je podneskom zaprimljenim 6. studenog 2024. naveo da ostaje kod navoda i prijedloga iznesenih u dosadašnjem tijeku postupka, dodatno dostavljajući daljnja relevantna očitovanja s obzirom na nove činjenice koje su u međuvremenu postale dostupne.

U bitnome, HLS ponavlja da nije u vladajućem položaju ni na jednom tržištu koje može biti mjerodavno u ovom postupku, pozivajući se na podatke dostavljene podneskom od 5. lipnja 2024., što a priori isključuje mogućnost HLS-ove zlouporabe vladajućeg položaja navodnim predatorskim cijenama na tom tržištu, budući da vladajući položaj može zlouporabiti samo onaj poduzetnik koji ga doista i ima. S tim u vezi navodi da bi poduzetnik koji ima vladajući položaj na jednom tržištu mogao počiniti zlouporabu vladajućeg položaja na drugom tržištu na kojem taj poduzetnik nema vladajući položaj, nužno je da ta dva tržišta (vladajuće i nevladajuće) budu usko povezana, što potvrđuje presuda CJEU br. C-333/94 u predmetu Tetra Pak (točke 27-29).

Također, analizirajući odluku Komisije u predmetu Deutsche Post na kojoj se koncept unakrsnog financiranja kao tipa zlouporabe vladajućeg položaja temelji, navodi kako je prvenstveno je u svjetlu kriterija iz predmeta Tetra Pak evidentno da je tu postojala horizontalna povezanost onog tržišta na kojem je Deutsche Post imala zakonski monopol (univerzalna poštanska usluga) s tržištem na kojemu je Deutsche Post bila izložena natjecanju (dostava paketa), budući da je očito kako oba ta tržišta targetiraju suštinski isti opseg kupaca.

Pored toga, za razliku od ovog predmetnog postupka, u tom predmetu je utvrđeno da je Deutsche Post imala vladajući položaj na oba tržišta, te je dakle Deutsche Post zlouporabila svoj vladajući položaj na samom tržištu dostave paketa na kojem je doista i imala vrlo snažan vladajući položaj.

Nadalje, pozivajući se na fusnotu 39 Smjernica o isključujućim postupanjima, stranka navodi kako Komisija limitira mogućnost ovakve svoje intervencije samo na tzv. sekundarna tržišta u odnosu na ona na kojima poduzetnik ima vladajući položaj, koje u svjetlu Uredbe o načinu i kriterijima utvrđivanja mjerodavnog tržišta i Smjernica Komisije o definiciji mjerodavnog tržišta, pojam tzv. sekundarnog tržišta spominju isključivo u kontekstu komplementarnih proizvoda, to jest u situaciji u kojoj potrošnja jednog trajnog proizvoda (primarni proizvod) dovodi do potrošnje drugog povezanog proizvoda (sekundarni proizvod). Dakle, u kontekstu ove definicije sekundarnog tržišta i citirane fusnote 39 Smjernicama o isključujućim postupanjima, Komisija će postupanje u odnosu na predatorske cijene vladajućeg poduzetnika na tržištu na kojemu isti nema vladajući položaj, ograničiti samo na situaciju da se radi o predaciji na sekundarnom tržištu na kojem poduzetnik nema vladajući položaj, a da pritom poduzetnik ima vladajući položaj na povezanom primarnom tržištu. S tim u vezi stranka navodi da je točkom 3. Smjernica o isključujućim postupanjima izričito predviđeno da iste ne predstavljaju izvor prava (eng. statement of the law), te da ne mogu prejudicirati tumačenje čl. 102. UFEU od strane Općeg suda i CJEU, što znači kako navedene Smjernice ne mogu ići contra prakse Općeg suda i CJEU, pa ne mogu proširiti ovlast Komisije (a posebno ne nacionalnih tijela za zaštitu tržišnog natjecanja) da intervenira u postupanja vladajućih poduzetnika na onim tržištima na kojima isti nemaju vladajući položaj, izvan kriterija horizontalne ili vertikalne povezanosti vladajućeg i nevladajućeg tržišta utvrđenih u dosadašnjoj praksi CJEU.

U smislu naprijed navedenog, HLS ponavlja kako činjenica da je HLS-u kogentnim propisima o lovstvu pružanje nekih drugih djelatnosti dodijeljeno kao jedinom pružatelju (npr. osposobljavanje za lovnika, ispitivača mesa divljači i dr.), ne znači automatski da HLS eventualne prednosti takvog položaja prelijeva, niti može prelijevati, na uslugu osposobljavanja za lovca, budući da ta »HLS-ova monopolska tržišta« ne predstavljaju povezana tržišta s tržištem pružanja usluge osposobljavanja za lovca, te da »HLS-ove monopolske usluge« nisu sirovina (input) drugim školama za pružanje usluge osposobljavanja za lovca, pa evidentno nema vertikalne povezanosti tih tržišta s tržištem usluge osposobljavanja za lovca. Nadalje, smatra jasnim kako ovdje nema ni horizontalne povezanosti u smislu spomenute prakse CJEU iz predmeta Tetra Pak, budući da kupci »HLS-ovih monopolskih usluga« nisu isti kao i kupci usluge osposobljavanja za lovca, kao i da »HLS-ove monopolske usluge« nisu povezane s uslugom osposobljavanja za lovca, na način da bi prve predstavljale primarni proizvod, a potonje sekundarni proizvod, pozivajući se pri tome na određenu praksu AZTN-a.

Slijedom naprijed navedenog, HLS zaključuje da nužan preduvjet za AZTN-ovo utvrđenje cjenovne predacije HLS-a na tržištu usluge osposobljavanja za lovca jest taj da HLS ima vladajući položaj upravo na tom tržištu, koja činjenica tijekom postupka uopće nije utvrđivana od strane AZTN-a.

HLS, nadalje, ponavlja da njegova cijena usluge osposobljavanja za lovca nije predatorska jer da nedvojbeno pokriva LRAIC, s obzirom da je u dosadašnjem tijeku postupka dokazao da prihodima iz svoje usluge osposobljavanja za lovca u potpunosti pokriva LRAIC te usluge uz prihvatljivu maržu, uslijed čega ne može biti govora o predatornosti HLS-ove cijene te usluge.

Nastavno, HLS ponavlja da je u dosadašnjem tijeku postupka dokazao da ne postoji HLS-ov plan za isključenje konkurencije, te da audio snimke sjednica Skupštine i Izvršnog odbora HLS-a koje su pribavljene tijekom nenajavljene pretrage ne daju temelja za zaključak o HLS-ovoj namjeri istiskivanja konkurenata predatorskim cijenama, opravdavajući sadržaj izuzetih audio snimki tvrdnjama da je primarni motiv HLS-ove izmjene načina provedbe osposobljavanja za lovca i posljedičnog sniženja cijena bio privlačenje i pomlađivanje članstva, da je eventualna predatorska strategija za HLS potpuno besmislena jer je HLS neprofitna udruga koja nema dioničare kojima bi sredstva od naknadno podignutih cijena smio isplatiti u vidu dobiti, a sukladno primjenjivim propisima o udrugama niti čelnici tijela HLS-a ne mogu »staviti tu lovu u džep«, da navodi vezani za uklanjanje nekih drugih škola nisu motivirani ekonomskim razlozima ni željom za općenitim isključenjem konkurencije, već saznanjima da neke konkretne škole nezakonito prodaju diplome bez provedenog osposobljavanja (što se u međuvremenu potvrdilo točnim uslijed pokretanja kaznenog postupka protiv […] iz Učilišta […]) i posve razumnom i životnom željom HLS-a kao zakonom uspostavljenog »čuvara lovstva« u Hrvatskoj da takve konkretne nezakonite i opasne prakse prestanu. Nadalje, navedeno opravdava navodima da u navedenim audio snimkama ključni čelnici HLS-a u niti jednom trenutku ni eksplicitno niti implicitno ne navode kako će cijenu osposobljavanja spustiti ispod vlastitog troška, budući da to nikada nije bila namjera ni plan HLS-a, već je HLS u skladu s Propisima o lovstvu, modificirao način pružanja usluge na način da se dio usluge provodi putem Platforme, a dio nastave konzultativno, što mu je omogućilo da troškovno optimizira navedenu uslugu i ponudi je po tadašnjoj cijeni od 400,00 kn bez PDV-a koja u cijelosti pokriva optimizirane troškove pružanja usluge.

Na kraju, HLS je ponovio da sniženje cijene njegove usluge nije imalo isključujući učinak na konkurenciju već samo pozitivne učinke za potrošače, za što ponavlja sve navode i podatke iz dosadašnjeg tijeka postupka, a kao novu okolnost navodi kako HLS primjećuje da na tržište osposobljavanja za lovca ulaze i novi igrači, kao primjerice Učilište Imperium Gorana, sa sjedištem u Križevcima, Ulica Franje Tuđmana 20, OIB: 05799629458, koje je osnovano 1. 9. 2023., a s obavljanjem usluge osposobljavanja za lovca je započelo u 2024. godini.

U konačnici, predmetnim se podneskom HLS očitovao i u odnosu na traženje AZTN-a iz navedenog dopisa od 21. listopada 2024., prethodno tražeći produljenje roka za dostavu traženih podataka, cit. »s obzirom na ograničeni kapacitet HLS-ovog računovodstvenog i administrativnog odjela koji se sastoji od malog broja djelatnika, HLS-u je iz opravdanih razdoblja potrebno nešto duže vrijeme za pribavljanje i pripremu dokumentacije i podataka za udovoljavanje traženju iz Dopisa«, kojem zahtjevu stranke je udovoljeno.

HLS je predmetnim podneskom naveo kako jedini HLS-ov trošak usluge osposobljavanja za lovca koji je do danas[…] Povećanje cijene predmetne usluge HLS opravdava na način da je

[…].

6. UTVRĐENE ČINJENICE I OKOLNOSTI KOJE
 SU BITNE ZA RJEŠAVANJE PREDMETNE
 UPRAVNE STVARI

6.1. Promatrano razdoblje

Uz proizvodnu i zemljopisnu dimenziju, mjerodavno tržište treba promatrati dinamički, pri čemu je stav Europske komisije kako takvo postupanje treba sankcionirati već u samim začecima, dakle kad se utvrdi da bi na opisani način moglo doći do isključivanja tržišnih takmaca, a ne čekati da do toga doista i dođe, koji stav je potvrđen i presudom Suda EU od 6. 11. 1996. u predmetu Tetra Pak II, točka 44.

Iz prethodne analize te dobivenih rezultata, razvidno je kako je sporna cjenovna politika HLS-a, koja je predmet ispitivanja u ovom postupku, trajala neprekidno od 1. siječnja 2022. do 31. ožujka 2024.

Početak trajanja povrede vezan je za donošenje odluke o određivanju cijene za uslugu osposobljavanja za lovca i njezinom stupanju na snagu na isti dan, tj. od 1. siječnja 2022.

Prema podacima koje je HLS dostavio podneskom predanim na usmenoj raspravi održanoj 9. travnja 2024., Izvršni odbor HLS-a je na sjednici održanoj 1. ožujka 2024. donio novi cjenik prema kojemu cijena provođenja programa osposobljavanja za lovca od 1. travnja 2024., umjesto dotadašnjih 66,36 EUR, iznosi 80,00 EUR s PDV-om.

Razlozi zbog kojih je trajanje predmetne povrede članka 13. ZZTN-a od strane HLS-a utvrđeno u razdoblju od 1. siječnja 2022. do 31. ožujka 2024., navedeni su pod točkom 7. obrazloženja ovog rješenja.

6.2. Položaj HLS-a na mjerodavnom tržištu
 pružanja usluga osposobljavanja za lovca

Člankom 3. stavak 3. ZZTN-a propisano je da se taj Zakon primjenjuje i na poduzetnike kojima je na temelju posebnih propisa povjereno obavljanje usluga od općeg gospodarskog interesa, poduzetnike koji su po svojoj prirodi monopoli koji ostvaruju prihod ili kojima je, na temelju dodijeljenih posebnih ili isključivih prava, povjereno obavljanje određene djelatnosti, i to samo u slučajevima ako primjena rečenog zakona ne bi sprječavala, pravno i činjenično, obavljanje zadaća koje su im posebnim propisima i mjerama utvrđene i zbog kojih su te osobe osnovane.

Pritom valja naglasiti kako se funkcionalni pristup kod određivanja pojma poduzetnika oslanja isključivo na djelatnost koju određeni subjekt obavlja, dok su nebitne sve ostale značajke gospodarskog subjekta, poput pravnog oblika, pravne osobnosti, ostvarivanja dobiti, načina financiranja i dr.

S obzirom na činjenicu da HLS obavljajući gospodarsku djelatnost sudjeluje u prometu roba odnosno pružanju usluga, te na taj način ispunjava ekonomske funkcije na tržištu, rečeni se savez, u smislu članka 3. ZZTN-a, smatra poduzetnikom.

Također, okolnosti konkretnog slučaja ne upućuju na zaključak da bi primjena odredaba ZZTN-a u konkretnom slučaju sprječavala, pravno i činjenično, obavljanje zadaća koje su HLS-u posebnim propisima utvrđene i zbog kojih je savez osnovan, u smislu članka 3. stavka 3. ZZTN-a.

Pored navedenog, utvrđeno je kako HLS, na temelju Zakona o lovstvu, pruža niz usluga i drugih povezanih radnji na temelju dodijeljenih javnih ovlasti na koje ima isključivo pravo obavljanja. Samim time može se zaključiti kako u odnosu na navedena isključiva prava određena posebnim propisom HLS ima vladajući položaj odnosno zakonski monopol na teritoriju Republike Hrvatske, u smislu članka 12. ZZTN-a, a vezano za članak 3. ZZTN-a. S tim u svezi HLS ostvaruje visoke monopolske prihode koji sukladno očitovanju HLS, u razdoblju od 2019. do 2021., iznose od […] do […] kuna.

Ovdje valja naglasiti kako u konkretnoj upravnoj stvari detaljna analiza tržišnih udjela poduzetnika na predmetnom mjerodavnom tržištu nije potrebna, što proizlazi iz naprijed citirane poredbene prakse Općeg suda u predmetu Tetra Pak II, prema kojoj se na postupanje poduzetnika na određenom tržištu može primijeniti članak 86. Ugovora (danas članak 102. UFEU) bez nužnosti utvrđivanja vladajućeg položaja na tom tržištu, jer je dovoljno da je poduzetnik u vladajućem položaju ili monopolu na blisko povezanom tržištu.

U odnosu na tržište pružanja usluga osposobljavanja za lovca valja naglasiti kako je riječ o tržišnoj djelatnosti koju, osim HLS-a, obavlja niz poduzetnika koji svi imaju ovlaštenje ministarstva nadležnog za poslove lovstva, a koje ovlaštenje je preduvjet za pružanje predmetne usluge. Dakle, riječ je o djelatnosti koja se ne ubraja u djelatnosti koje su povjerene isključivo HLS-u, budući da ni iz jednog propisa ne proizlazi ekskluzivno pravo tog saveza da samo on može obavljati navedenu djelatnost, već upravo suprotno.

U prilog navedenom govore podaci Ministarstva poljoprivrede iz kojih proizlazi kako je za provedbu programa osposobljavanja za lovca na području Republike Hrvatske registrirano ukupno 25 poduzetnika, dok prema podacima kojima raspolaže AZTN, pored HLS-a, mjerodavnu uslugu je do početka 2022. godine aktivno pružalo 13 učilišta, a radi se o sljedećim učilištima: Učilište Sigurnost, Učilište APIS, LAS d.o.o., Učilište Eustahije, Pučko otvoreno učilište Fazan, Tehničko učilište Vinkovci, Pučko otvoreno učilište Capreolus, Pučko otvoreno učilište Argali, Ustanova za obrazovanje odraslih Vero, BILO-LOV d.o.o., Učilište BM lovstvo, Učilište Ferdinand (u likvidaciji) i Učilište Šoić ustanova za obrazovanje odraslih.

Dakle, nesporno je kako se usluga osposobljavanja za lovca obavlja na slobodnom tržištu što znači da pružanje usluge osposobljavanja za lovca spada u tržišne poslove.

Što se tiče broja kandidata osposobljenih za lovce, valja napomenuti da je tijekom 2020. HLS osposobio […] kandidata, dok su svi naprijed navedeni konkurenti zajedno osposobili 1.771 kandidata. Tijekom 2021. HLS je osposobio […] kandidata, dok su konkurenti zajedno osposobili […] kandidata. Međutim, u 2022. kada je HLS snizio cijenu programa osposobljavanja za lovca, HLS je osposobio […] kandidata, dok su konkurenti zajedno osposobili 2.366 kandidata.

6.3. Analiza postupanja HLS-a

Iz provedenog postupka nedvojbeno proizlazi da je HLS u razdoblju od 1. siječnja 2022. do 31. ožujka 2024., narušio tržišno natjecanje na mjerodavnom tržištu pružanja usluge osposobljavanja za lovca na teritoriju Republike Hrvatske, izravnim ili neizravnim nametanjem nepravednih kupovnih ili prodajnih cijena, odnosno drugih nepravednih trgovinskih uvjeta i to primjenom predatorske cijene za uslugu osposobljavanja za lovca u iznosu od 400,00 kuna bez PDV-a odnosno 500,00 kuna s PDV-om, što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a odnosno 66,36 EUR s PDV-om, koja je niža od troškova pružanja navedene usluge, kako bi istisnuo s navedenog tržišta ili došao u vjerojatnu poziciju da istisne s istog tržišta jednog ili više konkurenata u cilju jačanja svoje tržišne snage, čime je u smislu članka 13. točke 1. ZZTN-a počinio zlouporabu svojeg vladajućeg položaja na kojemu se nalazi na skupini povezanih susjednih tržišta na kojima temeljem posebnih propisa jedini pruža usluge koje su stoga zaštićene zakonskim monopolom, koristeći dobit iz tih tržišta kako bi na mjerodavnom tržištu pružanja usluge osposobljavanja za lovca na teritoriju Republike Hrvatske na kojemu nije u vladajućem položaju, unakrsno financirao svoje aktivnosti sredstvima ili resursima različitima od onih koja uređuju uobičajeno tržišno natjecanje.

Od 1. siječnja 2022. HLS je cijenu usluge osposobljavanja za lovca smanjio s 2.500,00 kuna s PDV-om na 500,00 kuna s PDV-om odnosno 400,00 kuna bez PDV-a, te je s obzirom na tako veliko sniženje i na cijene ostalih konkurenata na tržištu, postojala snažna indicija da je riječ o primjeni predatorske cijene koja se unakrsno financira prelijevanjem prihoda iz djelatnosti koje se obavljaju na temelju zakonskog monopola HLS-a.

Još je tijekom prethodnog ispitivanja stanja na mjerodavnom tržištu utvrđeno postojanje dostatnih indicija da HLS, u smislu članka 13. ZZTN-a, zlouporabljuje vladajući položaj na način da prihode od svih aktivnosti i djelatnosti koje obavlja na temelju javne ovlasti određene ZOL-om i/ili drugim propisima koristi za financiranje predatorske cijene na mjerodavnom tržištu pružanja usluge programa osposobljavanja za lovca (cross-subsidisation).

Naime, temeljem odredbi ZOL-a, HLS ima javnu ovlast izdavanja lovačke iskaznice, uvjerenja o položenom lovačkom ispitu osobama koje su tijekom višeg ili visokoškolskog obrazovanja završile odgovarajući nastavni plan iz lovstva i druge javne ovlasti određene tim Zakonom, gospodarenje lovištem, uzgoj i zaštita divljači te obavljanja i drugih poslova i djelatnosti sukladno posebnim propisima te ostvarenu dobit koristiti isključivo za unaprjeđenje osnovne djelatnosti, predviđene zakonskim i podzakonskim odredbama te odredbama Statuta HLS-a.

Uz to, HLS pruža uslugu provedbe programa osposobljavanja za lovca i pritom se na predmetnom tržištu natječe s drugim poduzetnicima koji su, jednako kao i HLS, ovlašteni od strane Ministarstva poljoprivrede provoditi predmetni program.

Vezano za prihode u promatranom razdoblju, prema podacima koja je dostavila sama stranka, HLS je u uvjetima monopola (prihodi od prodaje prema ZOL-u, prihodi od osposobljavanja lovnika, prihodi od lovačkih iskaznica, prihodi od lovočuvarskih iskaznica i prihodi od ispita za pregledavače mesa divljači) ostvario od […] do […] kuna, od prodaje roba i usluga od […] do […] kuna, dok je od prodaje roba i usluga u uvjetima tržišnog natjecanja s konkurencijom, među kojima je i prihod od osposobljavanja za lovce, u 2020. ostvaren iznos […], a u 2021. iznos od […].

Pritom su većinu od sveukupnih prihoda s kojima je u promatranom razdoblju HLS raspolagao činili […], pa je razvidno kako HLS ima dovoljne financijske resurse, a samim time i značajnu financijsku (pa i tržišnu) snagu da unakrsno financira eventualne gubitke ostvarene u bilo kojoj tržišnoj djelatnosti koju obavlja, u konkretnom slučaju u pružanju usluge programa osposobljavanja za lovca.

6.4. Troškovi pružanja usluge osposobljavanja za lovca

Kako bi utvrdio pruža li HLS uslugu osposobljavanja kandidata za lovca po cijeni koja je ispod razine troškova, AZTN je kao mjerilo troškova koristio dugoročne prosječne inkrementalne troškove – LRAIC (eng. long run average incremental costs).

Uvidom u točku 63. Smjernice o isključujućim postupanjima, razvidno je da će u skladu sa svojim prioritetima u provedbi Komisija u pravilu intervenirati kada postoje dokazi koji ukazuju na predatorsko ponašanje poduzetnika u vladajućem položaju, pri čemu privremeno namjerno posluje s gubitkom ili se odriče dobiti kako bi istisnuo s tržišta ili došao u vjerojatnu poziciju da istisne s tržišta jednog ili više svojih stvarnih ili potencijalnih konkurenata u cilju jačanja ili zadržavanja svoje tržišne snage, čime nanosi štetu potrošačima. Nadalje, Komisija se također može baviti postupanjima koja uključuju predatorske cijene poduzetnika u vladajućem položaju na sekundarnim tržištima na kojima ti poduzetnici još nisu u vladajućem položaju. Takvu zlouporabu Komisija će posebno naći u sektorima u kojima su aktivnosti zaštićene zakonskim monopolom. Dok se poduzetnik u vladajućem položaju na tržištu koje je zaštićeno zakonskim monopolom ne mora baviti predatorskim postupanjima kako bi zaštitio svoj vladajući položaj, može iskoristiti dobit iz tog tržišta koje je obilježeno monopolom kako bi unakrsno financirao svoje aktivnosti na drugom tržištu i na taj način prijetio ukidanjem učinkovitog tržišnog natjecanja na tom tržištu.

Naime, iz točke 122. presude Općeg Suda u predmetu Tetra Pak II proizlazi da se na postupanje poduzetnika na određenom tržištu može primijeniti članak 86. Ugovora (danas članak 102. Ugovora o funkcioniranju Europske unije) bez nužnosti utvrđivanja vladajućeg položaja na tom tržištu, već je dovoljno da je poduzetnik u vladajućem položaju ili monopolu na blisko povezanom tržištu. Drugim riječima poduzetnik ne mora nužno biti u vladajućem položaju na tržištu na kojem se događa zlouporaba. Još eksplicitnije Opći Sud to navodi u točki 115. navedene presude, pozivajući se na stajalište Europskog Suda pravde (ECJ) u presudi Commercial Solvents ν Commission, cit: »... Sud pravde drži, naročito u presudi Commercial Solvents protiv Komisije (paragrafi 21 i 22) i CBEM protiv CLT i IPB (paragrafi 25 do 27) da se članak 86. Ugovora primjenjuje kada poduzetnik koji ima vladajući položaj na određenom tržištu, rezervira za sebe, bez ikakve objektivne potrebe, prateću ili ovisnu aktivnost na susjednom ali zasebnom tržištu na kojemu nije u vladajućem položaju, s mogućnošću da istisne svu konkurenciju na tržištu.«

Iz ukupnosti navedene presude Tetra Pak II proizlazi da se zlouporaba vladajućeg položaja predatorskim cijenama putem unakrsnog financiranja događa kada se poduzetnik nalazi u vladajućem položaju na jednom tržištu i koristi fondove (prihode) s tog tržišta da subvencionira gubitke na drugom povezanom tržištu gdje se natječe s konkurentima koji djeluju samo na tom drugom tržištu.

Sukladno Smjernicama o isključujućim postupanjima, pri analizi price-cost testa Komisija će vjerojatno koristiti prosječni izbježivi trošak (average avoidable cost – AAC) i dugoročni prosječni inkrementalni trošak (long-run average incremental cost – LRAIC). Prosječni izbježivi trošak je prosjek troškova koji su se mogli izbjeći da se poduzetnik odrekao proizvesti određenu količinu (dodatnog) obujma, pri čemu je u ovom slučaju ta količina proizvodnje predmet zlouporabe. U većini će slučajeva prosječni izbježivi trošak (AAC) biti jednak prosječnom varijabilnom trošku (AVC), budući da su varijabilni troškovi često ti koji se mogu izbjeći. Ne pokriva li poduzetnik u vladajućem položaju svoje prosječne izbježive troškove to ukazuje na činjenicu da kratkoročno svjesno žrtvuje svoju dobit te da jednako efikasan konkurent ne može prodavati ciljanim kupcima, a da ne pretrpi gubitak.

Vrijednosti dugoročnog prosječnog inkrementalnog troška uobičajeno su iznad prosječnog izbježivog troška, jer za razliku od prosječnog izbježivog troška (koji uključuje samo fiksne troškove ako su nastali za vrijeme razdoblja koje je predmetom ocjene), dugoročni prosječni inkrementalni trošak se sastoji od fiksnih troškova u odnosu na specifični proizvod koji su nastali prije razdoblja u kojem se javila navodna zlouporaba. Dugoročni prosječni inkrementalni trošak (LRAIC) i prosječni ukupni trošak (ATC) dobri su zamjenski pokazatelji, a identični su u slučaju poduzetnika koji proizvode jedan proizvod. Kada se radi o poduzetnicima koji proizvode više proizvoda te mogu iskoristiti ekonomiju obuhvata (opsega), dugoročni prosječni inkrementalni trošak LRAIC bio bi ispod prosječnog ukupnog troška ATC za svaki pojedinačni proizvod, budući da se stvarni zajednički troškovi ne uzimaju u obzir pri izračunu dugoročnog prosječnog inkrementalnog troška LRAIC. U slučaju kada poduzetnik proizvodi različite proizvode, troškovi koji su mogli biti izbjegnuti ne-proizvodnjom određenog proizvoda ili niza proizvoda ne smatraju se zajedničkim troškovima. Kada su pak ti zajednički troškovi značajni, može se dogoditi da ih se mora uzeti u obzir pri ocjeni mogućnosti da se s tržišta istisne jednako efikasan konkurent.

Kada poduzetnik u vladajućem položaju ne pokriva svoj dugoročni prosječni inkrementalni trošak to je pokazatelj da isti ne pokriva sve fiksne troškove koji se zaračunavaju u proizvodnji predmetnih proizvoda ili pružanju usluga te da bi jednako efikasan poduzetnik mogao biti istisnut s tržišta.

Također, sukladno kriteriju koji proizlazi iz presude Suda EU u predmetu AKZO, ako je cijena niža od prosječnih varijabilnih troškova, cijena se smatra predatorskom odnosno zlouporabnom bez potrebe dokazivanja namjere isključenja konkurenata s tržišta.

U konkretnom slučaju, iz očitovanja HLS-ovih konkurenata, u bitnome proizlazi kako je za provedbu programa osposobljavanja kandidata za lovca potrebno raspolagati barem sljedećim resursima:

– literatura prema kojoj se provodi osposobljavanje (knjige, skripte i drugi nastavni materijali,

– prostorija/učionica u kojoj se provodi teorijska nastava i/ili dio praktične nastave, i/ili ispit;

– lovište za izvođenje terenske nastave,

– streljana ili strelište za obuku za rukovanje i korištenje lovačkog oružja;

– oružje, municija, odnosno streljivo, mete i druga lovačka oprema (lovački ruksak, lovački nož, lovačka odjeća i obuća)

– kadrovi za obuku kandidata (predavači i/ili ispitivači),

– hrana i piće za vrijeme terenske nastave,

– ostali resursi (primjerice računovodstveni servis, zatim razna druga lovačka oprema počevši od terenskog vozila za izvođenje terenske nastave, optika za oružje, noćnih optika, termovizijskih ciljnika i termovizijskih monokulara, preparature divljači, trofeja divljači, lovačkih pasa i slično, zatim razna uredska oprema poput laptopa, tableta, posebnih uređaja za live prijenos predavanja, mikrofona, printera, projektora i slično).

Uzevši u obzir gore navedene potrebne resurse, iz očitovanja HLS-a glede troškova koje je u 2022. podnio za osposobljavanje kandidata za lovca, proizlazi da je HLS imao samo troškove

[…]

[…]. Druge troškove HLS nije iskazao i kategorički tvrdi da ih nema. Ovakva struktura troškova proizlazi iz same strukture i organizacije provedbe programa osposobljavanja kandidata za lovca.

Naime, HLS teorijski dio programa osposobljavanja za lovca provodi on line, putem HLS EDU platforme, dok praktični dio osposobljavanja odnosno praktične nastave ne obavlja HLS već županijski lovački savezi i Lovački savez Grada Zagreba. Sukladno zaprimljenim očitovanjima, praktični dio nastave dijelom se obavlja u prostorijama županijskih lovačkih saveza (bilo iznajmljenim ili vlastitim), a također i ispit pred komisijom, dok se dijelom obavlja u lovištima i strelištima ili streljanama kojima upravlja određena članica županijskog saveza (lovačka udruga ili lovačko društvo) ili sam županijski lovački savez. Iznimku predstavlja lovački savez Grada Zagreba, koji ispite i dio praktične nastave provodi u prostorijama samog HLS-a, u ulici Vladimira Nazora, u Zagrebu. Slijedom navedenoga, HLS od cjelokupne provedbe programa osposobljavanja za lovca teorijsku nastavu provodi on line, te sklapa ugovore o djelu s predavačima i ispitivačima praktičnog dijela nastave i isplaćuje im dohotke sukladno ugovoru, a pored toga još izdaje uvjerenja i diplome o završenom programu osposobljavanja. Sve ostale, gore grupirane resurse, poput prostorija/učionica, lovišta, streljana ili strelišta, oružja, municije, odnosno streljiva, meta i druge lovačke opreme, hrane i pića za vrijeme terenske nastave, te ostalih eventualno potrebnih resursa, osiguravaju županijski lovački savezi.

Naime, iz očitovanja županijskih lovačkih saveza nedvojbeno proizlazi da HLS za provedbu programa osposobljavanja za lovca koristi usluge i resurse lovačkih saveza i udruga koji su njegove članice. Pri tome, županijski lovački savezi za svoje prostorije u kojima se održavaju ispiti, režijske troškove, troškove hrane i vode, zatim lovačka društva i udruge za svoja lovišta, strelišta, streljivo, drugu lovačku opremu, hranu i vodu, te eventualno korištenje pasa, HLS-u ne izdaju račune na naplatu prema stvarno nastalim troškovima odnosno prema tržišnim cijenama.

Pri tome valja naglasiti da odluka da se HLS-u ne naplati primjerice korištenje strelišta ili lovišta, te uporaba lovačke opreme i streljiva, ne znači da takvih troškova nema, te je potrebno razlikovati odluku županijskih saveza da ne naplate određeni trošak, od činjenice da je taj trošak nastao. To tim više što često nisu u pitanju samo resursi samih županijskih saveza, već i lovačkih društava ili udruga koji su njihovi članovi, te civilnih ili sportskih strelišta.

Na činjenicu da je HLS prevaljivao troškove održavanja praktične nastave i usmenog dijela ispita na županijske lovačke saveze, te čak i na lovačka društva i udruge, zorno ukazuje i odluka HLS-a da je tek nakon što je AZTN otvorio predmet, a nakon više od pola godine primjene nove snižene cijene osposobljavanja za lovca od 400,00 kn bez PDV-a, odlučio retroaktivno pokriti dio troškova prevaljenih na županijske saveze i njihove članove (lovačka društva i udruge) […].

Slijedom navedenog, lovačka društva i udruge ne određuju cijene korištenja primjerice lovišta ili strelišta kojim upravljaju, već HLS paušalno određuje iznos od […] koji se primjenjuje jednako na sve. S obzirom da različiti županijski savezi i njihove lovačke udruge i društva imaju različite troškove održavanja i uporabe lovišta i strelišta i svojih službenih prostorija, HLS dakle, ne snosi niti prikazuje stvarne troškove provedbe programa osposobljavanja za lovca. Onaj tko u stvarnosti realno pruža uslugu nema mogućnost da na tržišnom principu određuje cijenu za svoju uslugu, već mu je ona arbitrarno određena od strane HLS-a. Štoviše, određena je skupno, zbirno, odnosno za cijeli set ili paket usluga (engl. bundle), te je tim više nerealna.

U konačnici iz očitovanja županijskih saveza i/ili njihovih članica može se razabrati da navedena dotacija ne pokriva njihove stvarno nastale troškove u provedbi praktične nastave i ispita za lovca. Naime, iako je većina županijskih saveza na veoma detaljne i precizne upite AZTN-a odgovorila veoma površno i šturo, nekolicina saveza (Osječko-baranjske županije, Sisačko-moslavačke županije i Dubrovačko-neretvanske županije) ipak je navela konkretnije podatke o troškovima, iz čega proizlazi da očitovanje i podaci koje je HLS tijekom postupka dostavio nisu vjerodostojni.

U tom smislu, iako HLS svojim članicama isplaćuje dotaciju od […] kn po osposobljenom kandidatu, iz podataka određenih članica HLS-a je izvjesno da HLS ne pokriva stvarne troškove provođenja programa osposobljavanja za lovca već ih, koristeći se vladajućim položajem, dijelom prevaljuje na druge sudionike osposobljavanja za lovca. Štoviše, s obzirom da županijski savezi i njihove članice-lovačke udruge i lovačka društva, ne fakturiraju svoje usluge HLS-u na tržišnom principu ili na temelju stvarno nastalih troškova, nije moguće utvrditi koliki su stvarni troškovi koji nastaju pri provedbi programa osposobljavanja za lovca kojeg provodi HLS.

Nadalje, nedostatak Kalkulacije HLS-a proizlazi i iz činjenice da dio podataka HLS-a, u vezi broja kandidata i broja održanih ispita, nisu točno iskazani, što bitno utječe na iznose troškova održavanja ispita koje je dostavio HLS.

Daljnji nedostatak HLS-ove Kalkulacije odnosi se na iskazivanje troškova ispita koji su se održali u Lovačkom savezu Grada Zagreba (LSGZ), kod kojega je uslijed velikog broja kandidata ostvarena visoka razlika između prihoda i troškova. Navedeni ispiti i iskazani visoki pozitivni rezultati bitno utječu na kalkulaciju troškova programa osposobljavanja za lovca, a posljedica su činjenice da HLS u konkretnom slučaju angažira samo dva vanjska predavača praktične nastave dok su ostali ispitivači ili predavači osobe zaposlene u HLS-u ili LS-u Grada Zagreba, pa ih HLS dodatno ne plaća za predavanja ili ispite.

Međutim, iako su, dakle, ispitivači na plaći HLS-a koja je zajednički trošak, ipak je dio troška njihove plaće trebalo alocirati na uslugu osposobljavanja za lovca, pri čemu postoji pouzdan kriterij za alokaciju, budući da je više nego jasno da HLS ispitivače plaća

[…], pri čemu bruto iznos ovisi o visini stope poreza i prireza na dohodak.

To stoga, što se sukladno Smjernicama o isključujućim postupanjima, u slučaju kada su pak zajednički troškovi značajni može se dogoditi da ih se mora uzeti u obzir pri ocjeni mogućnosti da se s tržišta istisne jednako efikasan konkurent.

S obzirom na podatke koje je s jedne strane dostavio HLS do 10. srpnja 2022., proizlazi da je održano […], dok s druge strane na temelju podataka koje je dostavio LSGZ, proizlazi da su održana

[…], postoji veliki nesrazmjer između troškova koji su trebali biti ukalkulirani i koji su iskazani od strane HLS-a.

Na navedeni zaključak ukazuje i tablica HLS-a dostavljena uz očitovanje zaprimljeno 20. ožujka 2023., iz koje je razvidno da u slučaju kada bi HLS alocirao pripadajući dio troškova plaće zaposlenika HLS-a koji sudjeluju u provedbi programa osposobljavanja za lovca kao predavači i/ili ispitivači, da bi trošak praktičnog dijela iznosio […], trošak ispita […], a naknada odnosno dotacija […], za ispite koje je održao Lovački savez Grada Zagreba u prostorijama HLS-a. Ovo je značajan iznos zajedničkog troška (oko […]) kojeg je HLS, sukladno kriterijima iz Smjernica o isključujućim postupanjima, trebao uzeti u obzir odnosno ukalkulirati u trošak pružanja usluge osposobljavanja kandidata za lovca.

Također, kako bi izbjegao alokaciju ovih troškova, HLS sve ispite koji su održani u Gradu Zagrebu pri Lovačkom savezu Grada Zagreba, tretira kao da ih je održao sam HLS, iako iz očitovanja Lovačkog saveza Grada Zagreba zaprimljenom 29. prosinca 2022. proizlazi da je upravo ovaj savez održao […], precizno navodeći za svaki ispit koliko je trajao, tko je bio u ispitnoj komisiji, koliko je kandidata pristupilo polaganju, te koliko je kandidata položilo ispit. Iz navedenoga proizlazi da u Gradu Zagrebu program osposobljavanja za lovca u praktičnom dijelu, te sam ispit provodi Lovački savez Grada Zagreba, ali ne u svojim prostorijama već u prostorijama HLS-a, te uz angažman zaposlenika HLS-a.

Daljnji nedostatak odnosno manjkavost Kalkulacije HLS-a odnosno analize troškova provedenih osposobljavanja za lovca/lovačkih ispita u 2022. se odnosi na troškove izrade uvjerenja o osposobljenosti za lovca i diplome o položenom lovačkom ispitu, za koje je HLS najprije iskazao trošak u iznosu od […] kn ([…] kn diploma, […] kn Uvjerenje o osposobljenosti za lovca, […] kn toner; pri čemu je riječ o veleprodajnim cijenama HLS-a), da bi kasnijim očitovanjem navedeni iznos troška umjesto […] kuna bez obrazloženja bio izmijenjen na iznos od […] kuna po osposobljenom kandidatu. Kako je HLS bez obrazloženja snizio navedeni trošak, AZTN vjerodostojnim smatra viši iznos troška u visini od […] kuna.

Nadalje, u pogledu troškova platforme HLS-EDU koje HLS u svoju Kalkulaciju uopće nije uvrstio, AZTN je 21. studenog 2022. zaprimio očitovanje

[…].

S obzirom na navedeno očitovanje i dostavljene preslike računa u prilogu, bilo je potrebno korigirati i troškove platforme koje je HLS prikazao svojim očitovanjem, na iznose koji proizlaze iz preslika računa.

Ključni nedostatak odnosno manjkavost Kalkulacije HLS-a ili analize troškova provedenih osposobljavanja za lovca/lovačkih ispita od 1. siječnja 2022. do 10. srpnja 2022., tiče se broja realno odrađenih sati praktične nastave i broja plaćenih sati. Naime, na temelju prikupljene dokumentacije i očitovanja HLS-a i njegovih članica proizlazi da su predavači formalno plaćeni za puni fond sati praktične nastave koji iznosi 35 sati, a da su realno održali znatno manji broj sati praktične nastave, čime značajno raste jedinični trošak praktične nastave, odnosno trošak po jednom ispredavanom satu.

Tako, na temelju podataka onih saveza koji su dostavili broj sati praktične nastave, nedvojbeno proizlazi kako su ti županijski savezi ispredavali oko […] sati od programom predviđenih oko […] sati, što znači oko [50-60] posto.

Stoga, ukoliko bilo koji konkurent koji je jednako učinkovit odnosno konkurentan HLS-u provodi praktični dio programa osposobljavanja za lovca u punom opsegu od 35 sati praktične nastave u lovištu i na strelištu, a kako je to izričito i propisano člankom 10. stavak 4. Pravilnika, takav se poduzetnik ne može učinkovito natjecati s HLS-om, budući da HLS plaća samo polovicu od predviđenih 35 sati. Ove činjenice su svjesni predavači HLS-a, kao i županijski savezi, jer je upravo proistekla iz samih očitovanja županijskih saveza, iz kojih je nedvojbeno da se praktična nastava izvodi uglavnom za 1 dan ili eventualno iz dva puta po pola dana, a sve dulje od toga su izuzeci. U suprotnom, nije za očekivati da bi predavači bili spremni za […] predavati praktičnu nastavu, za koju je propisano da se provodi isključivo u lovištu i na strelištu, u punom fondu od 35 sati odnosno u fondu od oko 10 sati po predavaču.

Slijedom navedenoga, razvidno je da HLS iznose ugovorene za održavanje praktične nastave plaća za polovicu stvarno održane praktične nastave, što implicira da bi cijena praktične nastave po satu iznosila dvostruko više.

Ukoliko se podaci koje je HLS dostavio isprave na način da se otklone svi gore detaljno opisani i uočeni nedostaci, odnosno manjkavosti troškova kako su prikazani od strane HLS-a, te da se troškovi pružanja usluge osposobljavanja za lovca bazira na pravilnoj provedbi praktične nastave u lovištu i na strelištu u punom trajanju od propisanih 35 sati, trošak provedbe programa osposobljavanja za lovca ne bi mogao biti pokriven iznosom od 400 kn bez PDV-a, koji zaključak nedvojbeno proizlazi iz raspoloživih podataka, odnosno preslika računa isplata koje je HLS izvršio ispitivačima i predavačima, odnosno preslikama ugovora HLS-a i ispitivača i predavača, te preslici računa za HLS EDU platformu i očitovanjima županijskih lovačkih saveza.

Pri tome je, također, utvrđeno da time nisu obuhvaćeni svi proizvodno specifični troškovi, odnosno troškovi koji su vezani za uslugu osposobljavanja za lovca, a tu se prije svega misli na dio troškova koje u provedbi programa osposobljavanja za lovca snose županijski lovački savezi koje isti nisu znali iskazati, već je iste umjesto njih paušalno iskazao HLS u iznosu od […], za koji iznos je izvjesno da ne pokriva stvarne troškove članica HLS-a koje sudjeluju u provedbi HLS-ovog programa osposobljavanja za lovce.

Slijedom navedenoga, proizlazi kako cijena od 400,00 kuna bez PDV-a ne pokriva troškove koje HLS i županijski savezi uključeni u provedbu programa osposobljavanja za lovca snose u provedbi istoga programa.

6.5. Namjera istiskivanja konkurenata

Iako se, sukladno kriteriju koji proizlazi iz presude Suda EU u predmetu AKZO, cijena smatra predatorskom odnosno zlouporabnom bez potrebe dokazivanja namjere isključenja konkurenata s tržišta, ako je cijena niža od prosječnih varijabilnih troškova, iz pregleda i analize podataka izuzetih s kopija čvrstih diskova sačinjenih na licu mjesta tijekom nenajavljene pretrage prostorija HLS-a, pronađene su audio snimke sjednica HLS-a i Izvršnog odbora HLS-a, čiji sadržaj upućuje na činjenicu da HLS unazad više godina problematizira djelovanje ostalih poduzetnika ovlaštenih na provođenje programa osposobljavanja kadrova u lovstvu.

Zakonitost navedene nenajavljene pretrage, sadržaj predmetnih audio snimki niti njihovu vjerodostojnost, HLS nije osporavao u ovome postupku.

Sadržaj izuzetih snimki upućuje na nepobitnu namjeru HLS-a da cijenom provođenja programa osposobljavanja za lovce koja je niža od troškova provođenja toga programa, istisnu s tržišta konkurente koji nisu u stanju konkurirati tako niskim cijenama, a s ciljem da, nakon što konkurenti budu istisnuti s tržišta, bude u prilici neovisno odnosno jednostrano odlučivati na mjerodavnom tržištu, pa tako i formirati novu cijenu.

U postizanju zadanog cilja HLS je išao svim sredstvima, pa i na štetu krajnjih korisnika smanjujući razinu usluge u vidu značajno manjeg fonda odrađenih sati od onih predviđenih programom, što potvrđuje audio snimka sa 12. sjednice Izvršnog odbora Skupštine HLS-a održane 3. studenog 2021., kao i podaci županijskih lovačkih saveza o broju sati praktične nastave koje su održali u razdoblju od 1. siječnja 2022. do 10. srpnja 2022. iz kojih proizlazi kako su rečeni savezi ispredavali oko […] sati od programom predviđenih oko […] sati, što znači oko [50-60] posto.

Ovakvo je postupanje u mogućnosti poduzeti isključivo HLS kao poduzetnik koji je sposoban opstati na tržištu za vrijeme trajanja njegove predatorske mjere, s obzirom da mu to omogućuju značajni financijski resursi i dobit na tržištu na kojemu je HLS ima monopolski položaj, kao i prebacivanje dijela posla odnosno troškova u provedbi programa osposobljavanja za lovca na županijske saveze ili njihove članice (lovačke udruge i lovačka društva).

Štoviše, namjera istiskivanja konkurenata s mjerodavnog tržišta ide i dalje, što nesumnjivo proizlazi iz odluka dvaju županijskih lovačkih saveza kao članova HLS-a.

Naime, s problematiziranjem djelovanja privatnih učilišta od strane HLS-a, što proizlazi još od Redovne izvještajne skupštine Hrvatskog lovačkog saveza održane 31. svibnja 2019., na što upućuje sadržaj izuzete audio snimke, Lovački savez Istarske županije je nedugo poslije, 18. kolovoza 2019. donio odluku prema kojoj visina upisnine za sve novoprimljene članove koji nisu položili ispit po programu HLS-a iznosi 1.200,00 Kn, dok visina upisnine za sve novoprimljene članove koji su lovački ispit položili po programu HLS-a iznosi 400,00 Kn. Sličnu Odluku o članarini i upisnini za lovnu godinu 2023/24 donio je i Lovački savez Splitsko-dalmatinske županije dana 21. studenoga 2022., prema kojoj Upisnina lovca koji su lovački ispit polagali pri HLS-u (upisninu plaćaju lovci koji po prvi put postaju članovi HLS-a i LSZSD-a ili su imali prekid u članstvu) iznosi 27,00 eura, dok Upisnina lovca koji su lovački ispit polagali izvan HLS-a (upisninu plaćaju lovci koji po prvi put postaju članovi HLS-a i LSŽSD-a ili su imali prekid u članstvu) iznosi 100,00 eura.

Pozadina donošenja ovakvih odluka navedenih dvaju županijskih lovačkih saveza proizlazi iz činjenice da je upravo u navedene dvije županije pritisak konkurencije bio najjači, što nedvojbeno proizlazi iz podataka osposobljenih kandidata za lovce i ostalih činjenica utvrđenih tijekom predmetnog postupka.

U tom smislu, odnos cijena za prijem u članstvo tih saveza prema kandidatima koji su za lovce osposobljeni izvan HLS-a i onih koji su osposobljeni od strane HLS-a odnosno njegovih članova je diskriminatoran, s obzirom da kandidati osposobljeni izvan HLS-a plaćaju znatno veću upisninu što nedvojbeno, kao i uslijed značajnog sniženja cijene provođenja programa od strane HLS-a, utječe na odabir za kojeg poduzetnika ovlaštenog za provođenje programa osposobljavanja za lovca će se kandidat odlučiti.

6.6. Mogući učinak istiskivanja konkurenata s tržišta pružanja usluga osposobljavanja za lovca

S obzirom da je nakon sniženja cijene od strane HLS-a razlika između cijena koje primjenjuju privatna učilišta i cijene koju primjenjuje HLS veoma velika, primjetan je značajan pad broja polaznika kod većine učilišta u 2022. u odnosu na 2021.

Tako sva učilišta u 2022. u odnosu na 2021., izuzev učilišta […], […] i učilišta […], bilježe pad broja kandidata za lovca, dok istovremeno HLS bilježi značajan rast broja kandidata za lovca.

Navedeno jasno upućuje da HLS ne samo da je imao namjeru da istisne konkurente, već je snižavanjem cijene na 400,00 kuna bez PDV-a tu namjeru učinio i mogućom, pa u konačnici snižavanje cijene na 400,00 kuna bez PDV-a od strane HLS-a može dovesti do istiskivanja konkurenata, na što upućuje i očitovanje resornog Ministarstva kojim se zaključuje da navedeni iznos dugoročno nije održiv te da pravnim osobama ne može osigurati financijsku sigurnost, a posebno ne uvjete za bilo kakvu isplativost provedbe programa.

S tim u vezi se podsjeća na stav Europske komisije prema kojem takvo postupanje treba sankcionirati već u samim začecima, dakle kad se utvrdi da bi na opisani način moglo doći do isključivanja tržišnih takmaca, a ne čekati da do toga doista i dođe, koji stav je potvrđen presudom Suda EU od 6.11.1996. u predmetu Tetra Pak II protiv Komisije, EU:C:1996:436, paragraf 44.

6.7. Očitovanje u odnosu na prigovore
 i dokazni prijedlog HLS-a

6.7.1. O procesnopravnim prigovorima i dokaznom prijedlogu za provođenje vještačenja

Prvenstveno, u odnosu na usmenu raspravu zakazanu za dan 11. prosinca 2023., suprotno navodima stranke je utvrđeno kako razlozi za njezinu odgodu ne postoje, s obzirom da je HLS objektivno imao dovoljno vremena za očitovanje o svim činjenicama i okolnostima koje su bitne za rješavanje o predmetnoj upravnoj stvari. Navedeno stoga što je Obavijest HLS-u uredno bila dostavljena 3. listopada 2023., slijedom čega je propisani rok za očitovanje na zaprimljenu Obavijest od mjesec dana protekao 3. studenog 2023. S tim u vezi, ponovnom dostavom predmetne Obavijesti stranci dana 24. studenog 2023., koja je istovjetnog sadržaja onoj koja je HLS-u dostavljena 3. listopada 2023., HLS-u je otkriven samo identitet poduzetnika koji su se očitovali u predmetnom postupku i dostavili traženu dokumentaciju.

Pri tome je potrebno naglasiti kako, sukladno članku 37. stavak 5. ZZTN-a, podnositelj inicijative od AZTN-a može tražiti zaštitu identiteta, čemu je u predmetnom postupku udovoljeno, slijedom čega se zahtjevu HLS-a iz njegovog podneska od 11. prosinca 2023., za otkrivanje identiteta podnositelja inicijative, kao i uvida u dokumente s urudžbenim brojevima koji završavaju na znamenke 02, 04 i 21 iz kojih bi bio vidljiv identitet podnositelja inicijative, po prirodi stvari nije moglo udovoljiti. Ovdje je potrebno naglasiti da su, osim identiteta podnositelja inicijative, svi navodi podnositelja inicijative HLS-u bili poznati, dok su dokumenti s urudžbenim brojevima koji završavaju na znamenke 08, 118 i 119, službene bilješke o predmetu u čiji uvid stranka nema pravo sukladno odredbi članka 47. stavak 4. ZZTN-a.

Nadalje, sukladno članku 53. stavku 3. ZZTN-a, pod poslovnom tajnom smatraju se osobito poslovne informacije koje imaju stvarnu ili potencijalnu tržišnu vrijednost, a čije bi otkrivanje ili uporaba moglo rezultirati ekonomskom prednosti za druge poduzetnike. Iz uvida u dokumentaciju koju su dostavili ostali sudionici na mjerodavnom tržištu, AZTN je utvrdio kako su njome dostavljeni konkretni podaci o broju osposobljenih kandidata i njihovi osobni podaci, ugovori s trećim osobama koji, osim što sadržavaju osobne podatke trećih osoba, sadržavaju i bitne uvjete i elemente poslovnih odnosa koje uređuju, te ostale poslovne podatke konkurenata HLS-a.

Slijedom toga, u vezi s prigovorom HLS-a iz podneska od 11. prosinca 2023. o potrebi otkrivanja poslovnih podataka njegovih konkurenata, AZTN je procijenio da određeni sadržaj očitovanja i dokumentacije dostavljene od konkurenata predstavlja interese istih kao trećih osoba, koji interesi se mogu povrijediti otkrivanjem takvih informacija jer bi njihovo otkrivanje ili uporaba mogla rezultirati ekonomskom prednosti za druge poduzetnike, slijedom čega je riječ o povjerljivim informacijama koje objektivno zaslužuju zaštitu.

U prilog objektivne opravdanosti zaštite povjerljivih informacija ostalih poduzetnika koji djeluju na mjerodavnom tržištu govori i činjenica kako je i HLS istu vrstu podataka koje je dostavio tijekom postupka također označio poslovnom tajnom.

Osim toga, ovdje je potrebno posebno naglasiti kako je priroda dokumentacije konkurenata HLS-a, za koju stranka tvrdi da je neovlašteno redaktirana od strane AZTN-a, sporednog karaktera s obzirom da je njezinim pribavljanjem AZTN bio primoran nadomjestiti nekooperativnost HLS-a u pogledu određivanja troškova specifičnih za provedbu programa osposobljavanja za lovce te njihovih iznosa, za koje troškove je HLS od početka postupka izričito tvrdio da ne postoje, a što se tijekom postupka ispostavilo netočnim.

S tim u vezi se napominje kako se ekonomska i pravna analiza iz Obavijesti, te činjenice koje su njome u predmetnoj stvari preliminarno utvrđene, temelje isključivo na podacima dostavljenim od strane HLS-a, njegovih članica i dobavljača, te da nakon dostave Obavijesti HLS-u 3. listopada 2024., nikakva dodatna analiza nije bila provedena niti su na taj ili neki drugi način utvrđene nove činjenice ili dokazi kojima se značajno mijenja već utvrđeno činjenično stanje, kako je to propisano člankom 48. stavak 6. ZZTN-a. U tom smislu, dana 24. studenog 2023. HLS-u nije dostavljena nikakva nova ili kako je HLS naziva »dopunjena« Obavijest, već je riječ o suštinski istovjetnoj Obavijesti, iz koje su, dakle, svi podaci koji su bitni za rješavanje o upravnoj stvari stranci bili dostupni još od 3. listopada 2023. Ovdje je potrebno samo usput napomenuti kako odredbe ZZTN-a niti ne poznaju »dopunjenu« obavijest o preliminarno utvrđenim činjenicama.

Međutim, iako su predmetne analize HLS-u bile dostupne u punom opsegu još od dostave Obavijesti dana 3. listopada 2023., HLS se na ključne činjenice i utvrđenja predmetnih analiza pisano očitovao tek na usmenoj raspravi održanoj 11. prosinca 2023., a nakon čega se na sve okolnosti i činjenice utvrđene tijekom postupka detaljno očitovao još ukupno 5 puta pisano (24. siječnja 2024., 9. travnja 2024., 25. travnja 2024., 5. lipnja 2024. i 6. studenog 2024.), te tri puta usmeno, na raspravama održanim 11. prosinca 2023., 9. travnja 2024. i 16. svibnja 2024.

Slijedom naprijed navedenog, prigovor stranke o njezinoj nemogućnosti da se izjasni o svim relevantnim činjenicama, okolnostima i pravnim pitanjima u predmetnom postupku, sukladno članku 30. stavak 1. ZUP-a, ne može se prihvatiti s obzirom da su stranci sve analize, utvrđene činjenice i okolnosti na kojima se ovo rješenje temelji bile poznate od 3. listopada 2023., na što sve se stranka i iscrpno očitovala u više navrata.

Niti zahtjev stranke za izdavanje nove obavijesti o preliminarno utvrđenim činjenicama nije osnovan, s obzirom da, kako je naprijed navedeno, nakon dostave Obavijesti stranci dana 3. listopada 2023., nikakva dodatna analiza nije bila provedena niti su na taj ili neki drugi način utvrđene nove činjenice ili dokazi kojima se značajno mijenja već utvrđeno činjenično stanje.

U odnosu na dokazni prijedlog HLS-a za provođenje dokaza knjigovodstveno-financijskog vještačenja, valja istaknuti kako provođenje ovog dokaza u predmetnom postupku nije svrsishodno, s obzirom na već utvrđene činjenice i okolnosti u predmetnom postupku te da AZTN raspolaže svim kapacitetima i resursima potrebnim za obavljanje ovlasti iz svog djelokruga propisanih ZZTN-om.

6.7.2. O materijalnopravnim prigovorima HLS-a

Materijalnopravni prigovori HLS-a istaknuti tijekom predmetnog postupka, sumarno se svode na navode da:

1. HLS nema vladajući položaj na tržištu osposobljavanja kandidata za lovca, s čim u vezi je i prigovor kako »HLS-ova monopolska tržišta« ne predstavljaju povezana tržišta s tržištem pružanja usluge osposobljavanja za lovca.

2. AZTN nije pravilno izračunao LRAIC trošak HLS-a učinivši grube pogreške, na način da je:

a) u LRAIC troškove neopravdano ukalkulirao maloprodajnu cijenu knjige Osnove lovstva u iznosu od 100,00 kn kao trošak literature za pripremu polaganja ispita,

b) u LRAIC troškove ukalkulirao troškove ispitivača i predavača koji su zaposlenici HLS-a, a koji troškovi su zajednički trošak HLS-a koji kao takav ne može ulaziti u LRAIC za predmetnu uslugu osposobljavanja za lovca,

c) proizvoljno i neutemeljeno izmislio odnosno udvostručio ili dvostruko povećao troškove praktične nastave,

d) pogrešan zaključak AZTN-a da dotacija HLS-a od […] županijskim savezima ne pokriva proizvodno specifične troškove tih saveza,

e) ostale neosnovane primjedbe AZTN-a.

3. HLS nije imao plan ni namjeru za protutržišno isključenje konkurencije predatorskim cijenama.

4. ne postoje učinci isključenja konkurenata.

U vezi navoda Ad 1., HLS je otpočetka postupka najprije tvrdio kako se ne nalazi u vladajućem položaju na bilo kojem mjerodavnom tržištu slijedom čega da nije mogao niti počiniti zlouporabu vladajućeg položaja, pa da je AZTN u prvom redu bio dužan utvrditi postojanje njegovog vladajućeg položaja, a što nije učinio, kao i da se zaključak AZTN-a o vladajućem položaju HLS-a na mjerodavnom tržištu nepravilno i neosnovano temelji na činjenici da je HLS jedini pružatelj određenih djelatnosti sukladno kogentnim propisima o lovstvu.

Međutim, navodi HLS-a u vezi nedostatka njegovog vladajućeg položaja na tržištu pružanja usluga osposobljavanja za lovca te upiranje stranke u potrebu dokazivanja te činjenice, nije odlučno za predmetni postupak budući da u pravu tržišnog natjecanja nije nužno da zlouporaba nastupi odnosno ima učinak na istom tržištu ili tržištima na kojima se poduzetnik nalazi u vladajućem položaju.

Naime, iako se iz podataka o broju kandidata osposobljenih za lovce od strane poduzetnika koji djeluju na mjerodavnom tržištu pružanja usluge osposobljavanja za lovce iz točke 6.2. ovog rješenja, tržišni udjel HLS-a na navedenom mjerodavnom tržištu mogao izračunati, kao indikator postojanja eventualnog vladajućeg položaja, AZTN navedeno nije utvrđivao budući da se sukladno pravnoj stečevini EU-a zlouporaba ne mora nužno dogoditi na tržištu na kojem je poduzetnik u vladajućem položaju već na povezanom tržištu (presuda u predmetu AKZO, točke 35-45; presuda u predmetu Tetra Pak II, točka 122). Osim toga, u Smjernicama o isključujućim postupanjima, u fusnoti 39., navedeno je da se cit: »Komisija također može baviti postupanjima koja uključuju predatorske cijene poduzetnika u vladajućem položaju na sekundarnim tržištima na kojima ti poduzetnici još nisu u vladajućem položaju. Takvu zlouporabu Komisija će posebno naći u sektorima u kojima su aktivnosti zaštićene zakonskim monopolom. Dok se poduzetnik u vladajućem položaju na tržištu koje je zaštićeno zakonskim monopolom ne mora baviti predatorskim postupanjima kako bi zaštitio svoj vladajući položaj, može iskoristiti dobit iz tog tržišta koje je obilježeno monopolom kako bi unakrsno financirao svoje aktivnosti na drugom tržištu i na taj način prijetio ukidanjem učinkovitog tržišnog natjecanja na tom tržištu.«

Međutim, podneskom od 6. studenog 2024. i sama stranka je prihvatila mogućnost i činjenicu da poduzetnik koji ima vladajući položaj na jednom tržištu može počiniti zlouporabu vladajućeg položaja na drugom tržištu na kojem se ne nalazi u vladajućem položaju, ukoliko su ta dva tržišta (vladajuće i nevladajuće) usko povezana, pri tome se pozivajući na presudu CJEU br. C-333/94 u predmetu Tetra Pak (točke 27-29).

Ono što HLS navedenim podneskom pogrešno tvrdi jest da »HLS-ova monopolska tržišta« nisu povezana s tržištem pružanja usluge osposobljavanja za lovca, slijedom čega da HLS uopće nije u prilici počiniti zlouporabu vladajućeg položaja, kao i da kupci »monopolskih usluga HLS-a« nisu isti kupci usluge osposobljavanja za lovce.

Naime, s tim u vezi potrebno je naglasiti:

• da se svakom kandidatu za lovca koji je položio lovački ispit, izdaje uvjerenje o položenom lovačkom ispitu na formularu koji svim poduzetnicima koji provode program osposobljavanja za lovca prodaje isključivo HLS,

• da je konačni cilj osposobljavanja i polaganja ispita za lovca da se postane lovac, za što je nužan uvjet da se takvoj osobi, temeljem uvjerenja da je položila lovački ispit, izda lovačka iskaznica koju opet izdaje isključivo HLS, te naposljetku,

• da bi lovačka iskaznica bila važeća potrebno je imati odgovarajuću lovačku markicu koja se lijepi na lovačku iskaznicu, a koju markicu, ponovno, izdaje isključivo HLS.

Dakle, suprotno tvrdnjama stranke, monopolska tržišta HLS-a, i to prodaja formulara o položenom lovačkom ispitu, izdavanje lovačke iskaznice i izdavanje lovačke markice ciljaju upravo identične korisnike kao i usluga osposobljavanja za lovca, s obzirom da je konačna posljedica osposobljavanja za lovca da se postane lovac, a što nije moguće bez osposobljavanja i položenog ispita za lovca što kandidat može provesti kod bilo kojeg poduzetnika koji je za to ovlašten (s popisa nadležnog Ministarstva), te bez formulara o položenom lovačkom ispitu, lovačke iskaznice i lovačke markice, što sve prodaje isključivo HLS. Iz navedenog proizlazi kako nema nikakvih dvojbi o tome da su navedena monopolska tržišta HLS-a i tržište osposobljavanja za lovca, najuže povezana te da bez navedenih inputa HLS-a (formulara o položenom lovačkom ispitu, lovačke iskaznice i lovačke markice) nije moguće postati lovcem, što je cilj i svrha provedbe programa osposobljavanja za lovca.

Također, ovdje je potrebno naglasiti i činjenicu da lista postupanja i oblika ponašanja koja je navedena u članku 102. UFEU, kojemu sadržajno odgovara odredba članka 13. ZZTN-a, nije zaključena odnosno konačna, u smislu da su njome obuhvaćene sve moguće metode zlouporabe vladajućeg položaja zabranjenog pravom EU. Navedeno je jasno naglašeno, primjerice, u presudi Continental Can (točka 26), te u presudi TeliaSonera (točka 26).

Nadalje, vezano za trošak literature Ad 2. a), prihvaćen je argument HLS-a da je trošak stjecanja prava na izdavanje knjige Osnove lovstva pokriven, slijedom čega se ovaj trošak u predmetnoj upravnoj stvari ne uzima u LRAIC metodologiju.

Vezano za prigovor HLS-a Ad 2. b), da se u LRAIC troškove ne može ukalkulirati troškove ispitivača i predavača koji su zaposlenici HLS-a, jer je to zajednički trošak HLS-a, isti se ne može prihvatiti.

Kako to navodi HLS, riječ je o zaposlenicima na drugim ključnim funkcijama u HLS, te im predavanje/ispitivanje kandidata za lovca predstavlja tek zanemariv dio ukupnih poslova koje obavljaju za HLS.

Naime, poznata je praksa Komisije da se zajednički troškovi ne uzimaju u obzir prilikom izračuna LRAIC troškova, odnosno ne ulaze u LRAIC mjerilo. Jasna je i logika zbog koje je to tako. Ukoliko poduzetnik (pa čak i onaj koji se nalazi u vladajućem položaju) na istoj proizvodnoj traci proizvodi barem dva proizvoda, onda je to zajednički trošak za oba proizvoda, te bi prestankom proizvodnje primjerice drugog proizvoda poduzetniku i dalje ostao isti trošak proizvodne trake (zbog proizvodnje prvog proizvoda). Slijedom navedenoga i poduzetniku u vladajućem položaju dozvoljeno je da koristi odnosno uživa blagodati ekonomije opsega (eng. economy of scope), te će sigurno imati znatno niže troškove nego u slučaju bilo kojeg konkurenta koji proizvodi primjerice samo drugi proizvod. Stoga, ukoliko bi trošak proizvodne trake alocirali (pomoću određenog ključa za alokaciju odnosno raspodjelu) na oba proizvoda, i prvi i drugi, time bi neopravdano penalizirali vladajućeg poduzetnika, budući da je izvjesno da mu je dodatni/inkrementalni trošak proizvodne trake u slučaju uvođenja proizvodnje drugoga proizvoda ravan nuli.

Međutim, kao što je istaknuto u Smjernicama o isključujućim postupanjima (fusnota 18), cit.: »Kada su pak ti zajednički troškovi značajni, može se dogoditi da ih se mora uzeti u obzir pri ocjeni mogućnosti da se s tržišta istisne jednako efikasan konkurent.«. Naime, iz tablice koju je HLS dostavio u očitovanju zaprimljenom 20. ožujka 2023., razvidno je da u slučaju kada bi HLS alocirao pripadajući dio troškova plaće zaposlenika HLS-a koji sudjeluju u provedbi programa osposobljavanja za lovca kao predavači i/ili ispitivači, da bi trošak praktičnog dijela iznosio […], trošak ispita […], a naknada odnosno dotacija […], za ispite koje je održao Lovački savez Grada Zagreba u prostorijama HLS-a. Ovo je značajan iznos zajedničkog troška (oko […]) kojeg je HLS, sukladno kriterijima iz Smjernica o isključujućim postupanjima, trebao uzeti u obzir odnosno ukalkulirati u trošak pružanja usluge osposobljavanja kandidata za lovca.

Ovo potvrđuju i kriteriji iz predmeta Post Danmark (točke 31-34), kao i iz predmeta Deutsche Post (točke 18-22) prema kojima kada poduzetnik u vladajućem položaju (ovdje je to HLS koji ima niz monopola) pruža usluge i na otvorenom tržištu onda samo ako se aktivnosti takvog poduzetnika koje su otvorene za tržišno natjecanje pružaju zasebno od onih pokrivenih rezerviranim područjem, postoji jamstvo da se konkurenti ne eliminiraju temeljem ponuda koje nisu zasnovane na učinkovitosti ili superiornim performansama, već isključivo na osnovu cijene ispod dodatnih troškova pružanja konkurentske usluge. Strukturno razdvajanje rezerviranog područja od područja (djelatnosti) koja su otvorena za tržišno natjecanje može čvrsto dokazati i stoga spriječiti situaciju u kojoj dodatni troškovi pružanja konkurentske usluge nisu pokriveni.

S tim u vezi, vrlo je važno naglasiti da se u kontekstu prava na fer, korektno tržišno natjecanje logika isključivanja zajedničkih troškova iz LRAIC mijenja u ovisnosti o tome na koji način je poduzetnik dospio u vladajući položaj. Naime, nije svejedno je li poduzetnik dospio u vladajući položaj natjecanjem na tržištu s konkurencijom odnosno natjecanjem na temelju zasluga (eng. competition on the merits) ili mu je vladajući položaj i/ili monopol dodijeljen na temelju zakona ili drugih pravnih propisa. Kada se poduzetniku povjeri monopol, on tada ima osigurane prihode od prodaje ili pružanja usluge, jer nema konkurencije koja bi mu preotela kupce odnosno potrošače. Pri tome, ukoliko bi se takav poduzetnik odlučio baviti proizvodnjom ili prodajom i nekih drugih dodatnih proizvoda ili usluga na otvorenom tržištu gdje se suočava s konkurencijom, bio bi u ogromnoj troškovnoj prednosti ukoliko bi navedenu djelatnost obavljao koristeći u velikoj mjeri postojeće resurse (ekonomija razmjera i opsega), te bi tada fer, tržišno natjecanje bilo osigurano ukoliko odvoji knjigovodstvo troškova za tržišne i monopolske djelatnosti, odnosno ukoliko »pravilno« raspodjeli/alocira zajedničke troškove (koji su u tom slučaju veoma značajni) na monopolsku i tržišnu djelatnost.

Upravo je to slučaj u predmetnom postupku. Iako je HLS »dobrovoljna« udruga, a ne državno poduzeće, ipak je od strane države sponzoriran zakonskim monopolom na niz aktivnosti i djelatnosti u lovstvu, odnosno zaklonjen od svakog pritiska konkurencije u zavjetrinu monopola, čime si je istovremeno priskrbio monopolske prihode kao i ekskluzivno, isključivo prikupljanje raznih naknada, poput naknada za izdavanje lovačkih i drugih iskaznica, te povrh svega toga i izdašnu članarinu članstva koje broji preko 65 tisuća. Sve to samo po sebi nije i ne bi bilo sporno da HLS ne koristi i ne miješa resurse iz monopolskih djelatnosti za obavljanje aktivnosti na otvorenom konkurentskom tržištu pružanja usluga osposobljavanja kadrova za lovca (primjerice, osoblje koje je na plaći HLS-a predaje praktičnu nastavu, te provodi ispite iz praktičnog dijela).

U konkretnom slučaju, nesporno je da su zaposlenici HLS-a pružili uslugu predavanja i ispitivanja kandidata za lovca, te da takvu uslugu HLS na tržištu pribavlja za […] ili […] po ispitnom području […], odnosno za […] kada je riječ o usluzi ispitivača. Također, nesporno je da HLS svoje zaposlenike koji sudjeluju u provedbi programa osposobljavanja za lovca ne plaća iz prihoda ostvarenih provedbom osposobljavanja za lovca, već iz drugih prihoda koje HLS ostvaruje na temelju javnih ovlasti, odnosno iz monopolskih prihoda. Stoga je nesporno da bi zaposlenici HLS-a na otvorenom tržištu postigli najmanje ili barem cijene koje HLS plaća kada angažira predavače, slijedom čega je alokacija troškova predavača i troškova ispitivača koji su zaposlenici HLS-a u LRAIC usluge osposobljavanja opravdana.

Isto vrijedi i kada je riječ o ispitima koje provodi Lovački savez Grada Zagreba u prostorijama HLS-a, uslugu predavača i ispitivača HLS ne pruža zasebno u odnosu na svoje monopolske usluge, a niti su ta dva područja rada HLS-a strukturno razdvojena. Da jesu, i da se koriste resursi HLS-ovih zaposlenika, tada bi HLS morao usluge svojih zaposlenika svojem strukturno odvojenom dijelu pružiti po tržišnim cijenama, odnosno točnije po istim cijenama i istim uvjetima u okviru svojeg raspoloživog kapaciteta koje bi zaračunao konkurentima svojeg strukturno odvojenog dijela, što bi u konkretnom slučaju bile privatne škole i učilišta.

Pri tome, svoje pravo i argument da ne alocira dio troška plaće zaposlenika u LRAIC trošak osposobljavanja za lovca, HLS crpi iz činjenice da je to zajednički trošak. Međutim, osim što ovime HLS nepobitno dokazuje da unakrsno financira troškove osposobljavanja kandidata za lovca prihodima iz monopolskih djelatnosti, ovakvo je postupanje protivno naprijed opisanoj europskoj praksi i Smjernicama o isključujućim postupanjima koje, ponavlja se, predviđaju da kada su zajednički troškovi značajni (kao što je to u konkretnom slučaju), može se dogoditi da ih se mora uzeti u obzir pri ocjeni mogućnosti da se s tržišta istisne jednako efikasan konkurent.

Stoga je više nego jasno da se u konkretnom slučaju ovi zajednički troškovi moraju uzeti u obzir odnosno ući u izračun LRAIC troškova. Pri tome se napominje da po načelu »in dubio pro reo«, AZTN u LRAIC troškove nije alocirao tzv. opće zajedničke troškove poput troškova računovodstva i troškova menadžmenta, te režijske troškove koje HLS ima kao krovna udruga, iako računovodstvo i menadžment HLS-a također, barem indirektno, sudjeluju u osposobljavanju kandidata za lovce.

Slijedom navedenoga, navedeni se prigovori HLS-a ne mogu prihvatiti.

Niti prigovor HLS-a Ad 2. c), da je AZTN proizvoljno i neutemeljeno izmislio odnosno udvostručio ili dvostruko povećao troškove praktične nastave, ne može se prihvatiti.

Naime, u predmetnom je postupku bilo potrebno utvrditi bi li se jednako učinkovit poduzetnik kao HLS mogao natjecati i dugoročno opstati na tržištu ako bi zaračunao cijenu osposobljavanja od 400,00 kn bez PDV-a. Drugim riječima, to je hipotetski test u kojem se zamišlja hipotetskog poduzetnika s istom strukturom troškova, istom ekonomijom obujma i opsega i slično.

Međutim, također se podrazumijeva da je riječ o hipotetski jednako učinkovitom poduzetniku koji djelatnost obavlja u skladu sa svim drugim propisima (različitim od ZZTN-a), a kojim je regulirana djelatnost pružanja usluge osposobljavanja za lovca. Stoga je u predmetnom postupku razmatran hipotetski scenarij u kojem hipotetski konkurent jednako učinkovit kao HLS, osposobljavanje kandidata za lovca vrši po Izvedbenom nastavnom planu HLS-a donesenog sukladno Pravilniku.

Provoditi »price-cost« test ili test jednako učinkovitog poduzetnika (AEC test) uz pretpostavku o hipotetskom poduzetniku koji jednako kao i HLS samovoljno smanjuje broj sati praktične nastave protivno propisanom nastavnom planu kojeg je sam predložio i dostavio resornom Ministarstvu, nije moguće.

Pri ovome valja naglasiti da je Pravilnikom propisano provođenje 35 sati vježbi (izvedbeni nastavni plan osposobljavanja za lovca iz Priloga 1. Pravilnika), te da se praktična nastava provodi u lovištu i na strelištu (članak 10. stavak 4. Pravilnika). Stoga se navod kako nije propisano koliko se od ukupno propisanih 35 sati vježbi može izvesti konzultativno, a koliko praktično u lovištu i na strelištu, ne može prihvatiti logičnim jer bi to bilo u suprotnosti s intencijom da se propisanih 35 sati vježbi koje bi po prirodi stvari trebali biti odrađeni praktično, dakle u lovištu i na strelištu, provodi u manjem opsegu i na način koji je različit od onog propisanog člankom 10. stavak 4. Pravilnika. U tom smislu se može zaključiti kako provođenje vježbi u opsegu manjem od 35 sati u lovištu i na strelištu nije u skladu s odredbama Pravilnika, a što je očito bio i stav HLS-a, kako to izričito proizlazi iz sadržaja izuzetih audio snimki.

Stoga je u predmetnom postupku razmatrano kolike bi troškove praktične nastave imao hipotetski jednako učinkovit konkurent kada bi praktičnu nastavu vršio sukladno izvedbenom nastavnom planu osposobljavanja za lovca propisanog Pravilnikom, a koji odgovara i nastavnom planu HLS-a. U stvarnosti, to bi trebali biti upravo troškovi HLS koje je snosio pri provedbi praktične nastave. Međutim, HLS je svjesno i namjerno smanjio praktičnu nastavu za [50-60]% od predviđenih 35 sati, svjestan nepravilnosti takvog postupanja, pogotovo u etičkom smislu, što također nesporno proizlazi iz sadržaja audio snimki, a o čemu će detaljnije biti obrazloženo u nastavku ovog rješenja u vezi prigovora stranke Ad. 3.

Nadalje, temeljem očitovanja članica HLS-a utvrđeno je da se praktična nastava u pravilu izvodila za jedan dan ili za dva puta pola dana, te je konkretno utvrđeno da se na praktičnom dijelu održi svega [50-60]% sati od predviđenih 35 sati nastave, što se opravdava navodima da se preostala polovica održava konzultativno u smislu da kandidati mogu nazvati predavača i konzultirati se oko bilo kojeg dijela gradiva. Međutim, iz sadržaja audio snimki čiji se prikaz daje u nastavku ovog rješenja, jasno je da je to samo izlika, te da je dobiveni naputak predsjednika HLS-a cit.: »od sada će lovački ispit pri HLS-u koštati 500,00 kuna, održat ćete ga najviše kroz dva dana…«, proveden u djelo.

S duge strane, međutim, u ugovorima između HLS-a i predavača/ispitivača stoji de facto da će za praktični dio nastave dobiti naknadu od […] za nastavne cjeline koje traju 10 sati, odnosno […] za nastavnu cjelinu koja prema nastavnom planu traje 5 sati, što znači da je HLS ugovorio naknadu predavačima od […] za puni fond od 35 sati. Pri tome je i jednoj i drugoj strani jasno da je to iznos koji predavači u stvarnosti dobivaju za polovicu usluge u odnosu na onu koja je predviđena nastavnim planom HLS-a i Pravilnikom.

Slijedom navedenoga, s obzirom da je HLS gore navedene iznose plaćao predavačima za polovicu satnice predviđene Pravilnikom i vlastitim izvedbenim nastavnim planom za praktični dio nastave, logička i razumna pretpostavka je da bi hipotetski poduzetnik, koji bi bio jednako učinkovit kao HLS, nastavni plan od 35 sati praktične nastave proveo ostvarivši troškove koji bi bili najmanje dvostruko veći nego što ih je u stvarnosti platio HLS. Drugim riječima, pošto je HLS u stvarnosti platio […] za najviše polovicu predviđenog fonda sati nastave, realno je i razumno pretpostaviti da bi za punu satnicu platio dvostruko više.

Prema tome, navod HLS-a o izmišljenim ili neutemeljeno udvostručenim troškovima praktične nastave ne stoji, s obzirom da je u konkretnoj stvari potrebno uzeti u obzir razumni hipotetski scenarij koliko bi troškovi HLS-a iznosili da je poštovao vlastiti nastavni plan. Kako HLS u stvarnosti nije proveo nastavni plan za praktični dio nastave u cijelosti, barem u 2022. (a najvjerojatnije i u prijašnjim godinama, kako to proizlazi iz sadržaja izuzetih audio snimki), AZTN u provedbi AEC testa nije niti mogao koristiti stvarno plaćene troškove HLS-a.

Ovdje je potrebno napomenuti kako nije sporno da AZTN nije ovlašten utvrđivati obavlja li HLS svoju uslugu osposobljavanja za lovca sukladno propisima o lovstvu, niti penalizirati HLS zbog povrede tih posebnih propisa o lovstvu, ali svakako jest ovlašten da u okviru svog djelokruga i nadležnosti propisanih ZZTN-om, sukladno načelu utvrđivanja materijalne istine iz članka 8. ZUP-a, utvrdi pravo stanje stvari i u tu svrhu utvrdi sve činjenice i okolnosti koje su bitne za zakonito i pravilno rješavanje predmetne upravne stvari. Stoga se u smislu prava tržišnog natjecanja, prilikom ocjene predatornosti cijene mora utvrditi i uzeti u obzir razina usluge koja se na mjerodavnom tržištu pruža za tu cijenu, a koja razina usluge je u pogledu provedbe vježbi od strane HLS-a prepolovljena, kako to nepobitno proizlazi iz rezultata provedenog postupka.

U odnosu na prigovor HLS-a Ad 2. d), da je AZTN krivo zaključio da dotacija HLS-a […] županijskim savezima ne pokriva proizvodno specifične troškove tih saveza jer smije u obzir uzeti samo onaj trošak koji HLS doista ima, a to je iznos […], za istaknuti je kako niti ovaj prigovor nije osnovan.

Naime, iznos koji HLS isplaćuje […] županijskim savezima u iznosu od […], u strogo formalnom smislu jest upravo dotacija ili donacija, a ne trošak. Stoga HLS ovaj iznos u svim svojim ranijim podnescima navodi kao hipotetski trošak. Međutim, trošak je ili nastao ili nije, a dokazuje se knjigovodstvenim ispravama. U konkretnom slučaju, nesporno je riječ o arbitrarnom i retroaktivno određenom iznosu koji je HLS 7. srpnja 2022. odlučio isplaćivati županijskim lovačkim savezima za sve eventualne troškove koje su imali pri provedbi praktičnog dijela nastave i ispita.

Tijekom postupka svi su županijski savezi bili pozvani da iskažu troškove koje imaju pri provedbi programa osposobljavanja za lovca, budući da osiguravaju prostorije za održavanje praktične nastave i ispita i svu potrebnu opremu u prostorijama, zatim lovišta i strelišta, oružje, municiju, mete, hranu i piće, eventualno lovačke pse, te drugu lovačku i tehničku opremu potrebnu za provođenje obuke za lovca.

Svi županijski lovački savezi su se očitovali, ali samo poneki i dostavili konkretne iznose troškova koje su snosili. Slijedom navedenoga, kako nisu znali iskazati kolike troškove po tom pitanju snose, a kamoli iste primjerice potkrijepiti računima, iskazi da im dotacija u potpunosti pokriva sve troškove ne mogu se prihvatiti kao vjerodostojni. Štoviše, iz očitovanja onih saveza koji su iskazali neke stavke troškova koje su imali u provedbi osposobljavanja kandidata za lovca dokazuju upravo suprotno, odnosno da dotacija ne pokriva njihove troškove onako kako je to predvidio HLS. Naime, HLS je pretpostavio (arbitrarno i čisto diskrecijski) te Odlukom Izvršnog odbora HLS-a od 7. srpnja 2022., odlučio da županijskim lovačkim savezima treba donirati za:

– […]

– […]

– […]

– […]

ukupno: […]

što po planiranom broju od […] kandidata po jednom ciklusu nastave, iznosi […].

Međutim, izvjesno je da svi županijski savezi nemaju iste troškove prostora, lovišta, strelišta, streljiva, hrane i pića itd., slijedom čega se ne može niti dati svima retroaktivno isti iznos koji uopće ne korespondira stvarno nastalim troškovima. Navedeno, stoga, ne može predstavljati dokaz da je HLS pokrio savezima i ujedno svojim dobavljačima stvarne troškove pruženih usluga, već je to ponajprije dokaz i manifestacija vladajućeg položaja HLS-a. Samo poduzetnik u vladajućem položaju može svim svojim dobavljačima nametnuti istu cijenu, iako je dobavljači ne mogu pružiti po istim troškovima.

Tako je, primjerice, Lovački savez Dubrovačko-neretvanske županije naveo da je trošak […].

Nadalje, Lovački savez Osječko-baranjske županije je detaljno specificirao troškove […].

Kako se iznos dotacije od […] ne može uzeti kao stvarni trošak utemeljen na vjerodostojnoj dokumentaciji (ugovoru o pružanju odgovarajućih usluga) i knjigovodstvenim ispravama (izdani računi), to ga HLS tijekom ovoga postupka svakojako naziva – hipotetski trošak, trošak koji (još) nije nastao, dotacija i slično.

Međutim, gornji konkretni primjeri ukazuju da HLS ne pokriva stvarne troškove provođenja programa osposobljavanja za lovca već ih, koristeći se vladajućim položajem, dijelom prevaljuje na druge sudionike osposobljavanja za lovca. Štoviše, s obzirom da županijski savezi i njihove članice-lovačke udruge i lovačka društva ne fakturiraju svoje usluge HLS-u na tržišnom principu ili na temelju stvarno nastalih troškova, odnosno ne fakturiraju troškove uopće, ne zna se koliki je ukupni iznos stvarnih troškova koji nastaju pri provedbi programa osposobljavanja za lovca kojeg provodi HLS.

U prilog činjenice da HLS ne pokriva stvarne troškove provođenja programa osposobljavanja za lovca, kao i da ti troškovi premašuju iznos dotacije od […], potvrđuju navodi iz podneska stranke od 11. prosinca 2023. da pojedini županijski savezi, kao neprofitne udruge čiji je cilj promicanje lovstva, mogu kandidatima koji kod njih obavljaju osposobljavanje samostalno ponuditi i neke dodatne pogodnosti (npr. veći broj streljiva, hrana i piće, i sl.) u odnosu na onaj minimalni opseg usluga koji je nužno potreban i dostatan za osposobljavanje za lovca koji HLS kompenzira dotacijom od […], te da ih HLS cit. »u takvoj ponudi dodatnih pogodnosti ne može, niti treba, niti smije sprečavati s obzirom da se radi o njihovoj samostalnoj odluci i njihovim samostalnim troškovima kojima oni samostalno upravljaju«.

Međutim, upravo se ovaj citirani stav stranke ne može prihvatiti. Ovo iz razloga što su, prema podacima Ministarstva poljoprivrede, za provedbu programa osposobljavanja za lovca, osim konkurentskih poduzetnika, ovlašteni samo HLS i Lovački savez Zagrebačke županije. U tom smislu sve ostale članice HLS-a koje sudjeluju u provedbi programa osposobljavanja za lovca nisu ovlaštene predmetnu uslugu pružati samostalno, kako to proizlazi iz citiranog navoda, već to mogu činiti isključivo za račun HLS-a. Slijedom toga, troškovi koji su u provedbi programa osposobljavanja za lovca utrošeni od strane članica HLS-a, predstavljaju upravo HLS-ove stvarne troškove provedbe toga programa te se kao takvi moraju uzeti u obzir kod izrade ekonomske analize i kalkulacije troškova.

Kako, dakle, skup procesa, radnji i usluga koje županijski savezi pružaju HLS-u u sklopu vršenja programa osposobljavanja za lovca nije raščlanjen na pojedinačne usluge, a HLS kao korisnik tih usluga proizvoljno i arbitrarno određuje dotaciju u visini od […] kao nadoknadu za cijeli paket usluga, pri čemu ne postoji nikakav sustav transfernih cijena, a kamoli zasnovan na tržišnoj cijeni ili inkrementalnom trošku onih usluga ili resursa koje županijski savezi pružaju HLS-u, to HLS na opisani način djeluje u suprotnosti s kriterijima Europske komisije, utvrđenim u predmetu Deutsche Post, točke 18. do 22. Samim time ne postoji nikakvo jamstvo da HLS u 2022. povećanje broja kandidata za lovca zasniva na učinkovitosti ili superiornim performansama, već izvjesno na osnovu cijene koju je HLS odredio ispod inkrementalnih (dodatnih) troškova provedbe programa osposobljavanja za lovca. Štoviše, činjenica da je HLS od 1. siječnja 2022. do 7. srpnja 2022. koristio inpute odnosno resurse županijskih saveza i njihovih članica bez ikakve naknade, pa potom retroaktivno dotacijom pokušao arbitrarno i proizvoljno nadoknaditi iste, ukazuje na potpuno suprotno. Također, HLS je od […]

koristio usluge izrade, implementacije i održavanja edukacijskog portala HLS-EDU od početka ili najkasnije od ožujka 2022., a račune za predmetnu uslugu je […], što znači da se u tom razdoblju netransparentno koristio resursima […].

Slijedom navedenoga, dok HLS ne ustroji čvrst i transparentan sustav transfernih cijena svih pojedinačnih usluga koje koristi od županijskih saveza i njihovih članica ili trećih osoba poput […], te dok ne pruži dokaze da su usluge korištene po tržišnim cijenama ili barem po stvarnim inkrementalnim troškovima proizvodnje istih, kao i dok računovodstveno ne odvoji troškove koji su zajednički za uslugu osposobljavanja kandidata za lovca i za druge monopolske djelatnosti (primjerice troškovi zaposlenika HLS-a koji između ostaloga rade i kao predavači i ispitivači na ispitima za lovca), nema jamstva da HLS ne krši članak 13. ZZTN-a, unakrsnim financiranjem provedbe programa osposobljavanja za lovca sredstvima županijskih saveza ili svojim sredstvima stečenim u uvjetima monopola, te na taj način istiskuje jednako učinkovite konkurente, a sve na štetu korisnika usluga.

Nadalje, HLS je iznio i određene tehničke primjedbe na utvrđenja AZTN-a iz Obavijesti te ih je grupno definirao kao ostale primjedbe. Stoga, u odnosu na primjedbe Ad. 2. e), AZTN ističe da ih je moguće skoro u cijelosti uvažiti. Konkretno, AZTN prihvaća navod HLS-a vezano za ispit održan […] i umanjuje trošak tog ispita za […]. Nadalje, vezano uz navod HLS-a da je na ispitu održanom […], AZTN ističe da je tako i obračunao trošak ispita pa nema razloga za korekciju troška. Vezano uz navod HLS-a da je na ispitu održanom […], AZTN prihvaća navod HLS-a […]. Ipak, AZTN je umanjio trošak ispita za […]. Vezano uz navode HLS-a da je na ispitima od […], AZTN iste prihvaća […]. Stoga je AZTN umanjio trošak ta dva ispita za po […]. U konačnici, vezano uz navod HLS-a da je na ispitu održanom […], AZTN prihvaća navod HLS-a.

Sva navedena umanjenja uvrštena su u Tablici 2. koja se nalazi u nastavku ovog rješenja, te zanemarivo utječu na promjenu visine troškova.

U vezi navoda Ad. 3., nezakonita protutržišna namjera isključivanja konkurenata nepobitno proizlazi iz sadržaja audio snimki sa sjednica HLS-a izuzetih tijekom nenajavljene pretrage, a na što upućuje i odluka Lovačkog saveza Istarske županije od 18. kolovoza 2019., prema kojoj visina upisnine za sve novoprimljene članove koji nisu položili ispit po programu HLS-a iznosi 1.200,00 kn, dok visina upisnine za sve novoprimljene članove koji su lovački ispit položili po programu HLS-a iznosi 400,00 kn, te slične Odluke o članarini i upisnini za lovnu godinu 2023/24 koju je donio i Lovački savez Splitsko-dalmatinske 21. studenog 2022., prema kojoj Upisnina lovca koji su lovački ispit polagali pri HLS-u iznosi 27,00 eura, dok Upisnina lovca koji su lovački ispit polagali izvan HLS-a iznosi 100,00 eura.

Pri tome se ne može zanemariti i činjenica da su predsjednik i uže rukovodstvo HLS-a svjesni nezakonitosti i namjere svog postupanja, što proizlazi iz sadržaja rasprave sa sjednica koje su prethodile donošenju sporne odluke o sniženju cijene programa osposobljavanja za lovca.

Slijedom navedenog, postojanje dokaza o artikuliranoj namjeri HLS-a da protupravno i protutržišno, u smislu odredbi ZZTN-a, istisne svoju konkurenciju, koja je manifestirana nizom radnji koje su bile izravno usmjerene i ciljano poduzete da dovedu do isključivanja konkurencije, nepobitno proizlazi iz sadržaja izuzetih audio snimaka.

Naime, HLS je unazad više godina problematizirao djelovanje ostalih poduzetnika ovlaštenih na provođenje programa osposobljavanja kadrova u lovstvu, te njegovu namjeru za poduzimanje predatorskog postupanja s ciljem eliminacije konkurenata. Tako je još na Redovnoj izvještajnoj skupštini Hrvatskog lovačkog saveza, održanoj 31. svibnja 2019., tadašnji predsjednik HLS-a iznio:

• »Ja ću sad reći nešto po pitanju te naše izobrazbe. Vi morate znat da više ni [20-30] % položenih lovačkih ispita u godini dana nije pri Hrvatskom lovačkom savezu odnosno pri županijskim lovačkim savezima. Čak [70-80] % imaju privatne škole. Škole koje su škole…. po zakonima Republike Hrvatske koji im je pružio mogućnost ne mora biti predavanje nego se može doći samo polagat, …polaže se da li se polaže nema veze ja nemam pravo o tome suditi, nisam prisutan, ali moramo nešto poduzet po tom pitanju uz napomenu, to morate naglasit, da te škole u Europi ne vrijede. Jedna ozbiljna država, poglavito Bavarska,.. Njemačka, Austrija, ne priznaju diplome iz Republike Hrvatske koje nisu polagane pri Hrvatskom lovačkom savezu. Tako da ovaj, ali morate se potruditi da što veći broj kandidata dovedemo i da ELIMINIRAMO te … škole radi sigurnosti ljudi. Znamo svi kako se to radi, ali ne možemo dokazati, nije na nama da mi dokazujemo da li netko prodaje ili ne prodaje. Upozoravam na to već od 1998. godine kad smo bili u raspravi tamo hoće li opstat Savez ili neće opstat, neki su to iskoristili, ugradili su se u nomenklaturu i ne možemo tu za sad mi ne možemo ništa…«

Rasprava u smislu naprijed navedenog je održana i na 9. sjednici Izvršnog odbora Skupštine HLS-a održanoj 27. 2. 2020., na kojoj su sudionici iznijeli problematiku broja privatnih škola koje su ovlaštene za provođenje programa osposobljavanja za lovce, kao i najniže cijene po kojoj je HLS u mogućnosti provoditi ovaj program, cit.:

Osoba 1: »Ja potpuno razumijem Dubravku, ono što je zakon je zakon, tu nema razgovora, tu ima samo jedna kvaka, a ta se zove da mi inače imamo problem sa ovim, neću ih nazvat kak bi ih trebao nazvat, nego sa školama ovim privatnima i mi smo sada u mat poziciji. Kod nas se ide na izobrazbe po tri tjedna il kolko već duže, a kod njih se jedan ili dva dana … i mi ćemo doć u situaciju da će cijena bit ista i da ćemo doć u situaciju da mi uopće nećemo imat izobrazbe po županijskim savezima. To je moja procjena i mislim da sam 100 % u pravu… to mogu i drugi potvrdit.«

Osoba 2: »Ma naime, svi mi znamo da trebamo raditi prema Pravilniku o izobrazbi kadrova u lovstvu. Prema tom Pravilniku trebaju raditi i sve druge privatne škole počev od onih autoškola koje imaju tečajeve za lovca i td. Naime, nije sada da trebamo tužibaba, ali zašto netko može za dva dana proći tečaj koji je obavezan 125 sati. Mislim, ako je zakonodavac propisao da bude 90 sati predavanja i da bude 35 sati vježbi, onda to treba i odraditi, znamo mi isto da mi ne odrađujemo sve to… dobro, ne odrađuju svi. Papir sve podnese.«

Osoba 3: »…Ja imam slučaj Ferdinand iz Samobora, govorim, imam i dečke… Došli su, uzeli su mu podatke i dok je otišao platit vratio se nazad. Danas je bio kod mene da pita kad počima seminar. Kad sam mu rekao kad počima i koliko je to… on je sutradan donio diplomu od Ferdinanda iz Samobora, položio. Ja pitam njega … kaže on: »Predsjedniče, on je meni upisao uplatnicu, ja sam otišao tamo« i njega je čekala diploma. S takvima mi nemamo šanse, ne možemo se sa takvima borit… S kojim pravom Dobra kob (glasnik HLS-a) otvara škole i polažu, a naša je konkurencija, ma j\*\*\*\* ja te priče.«

…..

Predsjednik HLS-a: »….Ako se može u […] kn ukalkulirat tih sada […] kn…«

Osoba 2: »Nije […] nego je […] kn, sada je […] bi bilo… Mile bilo bi […] na […]25%, ali na […]odbiješ 25% to je […] kn, znači […] kn + PDV bi bilo onda, za ovu godinu.«

Predsjednik HLS-a: »Jel to možeš pokrit sa […] kn sve troškove?«

Osoba 2: »…. Ovu godinu, s tim da pazite, lovački ispiti se ne smiju organizirati za manje od […] kandidata… rekli smo, davno smo rekli […] davno smo rekli […], maksimalno […].«

Predsjednik HLS-a: »Nećemo napamet, sjest ćemo, izračunat ćemo… Ja ne mogu sad tu prihvatiti ovu ili onu…«

Osoba 2: »Izračunala sam, izračunala sam….«

Predsjednik HLS-a: »Matematika je egzaktna znanost, točno ćemo znat, koliko košta predavanje, koliko nas košta sala, imamo li prostora ili moramo.. ali se zakon mora poštivat i tu nema razgovora, da budemo jasni…«

Osoba 2: »Izračunala sam, izračunala sam, ima izračun cijeli.«

Predsjednik HLS-a: »Naravno da će nas to udarit, to je savršeno jasno… … Prvo ne radimo mi na terenu, zato oni dobiju prostor i budimo otvoreni, pogledajmo istini u oči …«

Osoba 2: »Pa kad nas je malo.«

Predsjednik HLS-a: »Ovaj tu Ferdinand, sad su dva Ferdinanda, sad se rastavili otac i sin, sad svaki ima svoju školu…. Imamo mi lijek protiv toga, itekakav lijek, samo će to prihvatit, nećemo primiti u društvo takve lovce, koji nisu polagali po programu Hrvatskog lovačkog saveza…..«

……

Osoba 4: »….Kada su nastale privatne škole, Županijski lovački savez je donio odluku da svi oni koji ne polože po programu Hrvatskog lovačkog saveza plaćaju 800,00 kn dodatno…. Prošle godine je bila na zadnjoj skupštini rasprava. Neki članovi su tražili i 5.000,00 kn, na kraju smo donijeli odluku da je to 1.200,00 kn. To je objavljeno u lovačkom vjesniku i dobili smo dopis iz Splita da se izvolimo očitovati zbog čega županijski lovački savez, ovoga, na neki način diskriminira ravnopravnost drugih. Mi se nismo oko toga očitovali na savjet naših odvjetnika. Ta odluka saveza je samo preporuka lovačkim udrugama i lovačke udruge to provode. Mi ne moramo znati gdje je tko položio, ali znamo tko je kod nas položio, znači svi oni koji nisu kod nas položili su položili negdje drugdje i svi ti koji dođu sa lovačkom iskaznicom iz drugih krajeva, po drugoj odluki koju je županijski lovački savez donio još, u isto vrijeme, preporuka udrugama je da godinu dana ne izdaju dopuštenje za lov, nego da budu pripravnici u udrugi. I, ja ne znam da li se baš sve udruge pridržavaju, ali neke udruge sam siguran, da se toga pridržavaju. I usprkos tome, ŠKOLE PROLAZE I DALJE, ovaj idu potencijalni lovci odnosno kandidati tamo polagati. Znači da niti 2.500,00 kn neće ih spriječiti… Taj iznos nije presudan jer ako je spreman platiti još 1.200,00 i još tamo plati 4.000,00 kn…«

Odluku da se cijena usluge osposobljavanja za lovca smanji s 2.500,00 kuna s PDV-om na 500,00 kuna s PDV-om, odnosno 400,00 kuna bez PDV-a, HLS je donio na 12. sjednici Izvršnog odbora Skupštine Hrvatskog lovačkog saveza održanoj dana 3. studenog 2021., na kojoj je iskazana namjera za poduzimanje predatorskog postupanja s ciljem eliminacije konkurenata. Naprijed navedena promišljanja oko predmetne problematike između članova HLS-a rezultirala su prijedlogom predsjednika HLS-a izrečena na sjednici 3. studenoga 2021., cit.:

• »Prvo dozvolite da kratki uvod. U Hrvatskoj danas 27 čimbenika vrši ispite za lovca. (nabrajanje svih poduzetnika koji se bave osposobljavanjem za lovca). Svi oni rade legalno po zakonu i po odobrenjima koje im je odobrilo Ministarstvo poljoprivrede… Međutim, mi smo jedini ostali da tako kažem dinosaursi u tome sa 125 sati predavanja sa 2.000,00 u savezu i još svak uzme malo za sebe komad kolača i postali smo nekonkurentni, prije svega radi vremena, pa ću vam samo reć, statistika u prošloj godini održano je […] lovačka ispita, osposobljeno je […] novih lovaca, govorim o Hrvatskom lovačkom savezu. (...) Na što se svelo polaganje lovačkog ispita. Kada kažem da smo jedini ostali dinosauri, jedini inzistiramo na tih 125 sati.(...) Pa zato ja predlažem vrlo jednostavno. Od sada će lovački ispit pri HLS-u koštati 500,00 kuna, održat ćete ga najviše kroz dva dana. Predavači i ispitivači neće štetit ništa, sve će ići na trošak HLS-a. I ako to ne bude dovoljan mamac da privučemo ljude k sebi, a ne da ima 700 ljudi, onda ne znam šta će biti. (...) Dakle, ja predlažem da prihvatimo to da polaganje lovačkih ispita bude, da naši ljudi koji će vršiti predavanje ne budu oštećeni, a da će HLS snosit troškove. Dubravka se mršti, al ćemo navuć ta sredstva, 500,00 kuna košta sa upisninom polaganje lovačkog ispita.«;

Citirani prijedlog pojedini članovi Izvršnog odbora izrijekom prihvaćaju, te dodaju, cit.:

• »To bi bio jedini način da srušimo konkurenciju.«;

• »Imat ćemo prostora kroz lovačke iskaznice i sve ono što nam daju javne ovlasti kod budućih lovaca.«.

Predsjednik HLS-a nastavlja, cit.:

• »Ali ovo mislim da se mora napravit, mi moramo napravit rez. Mi se moramo tuć sa adutima koje imamo. Mi drugo ne možemo nego snizit cijenu, privuć na taj način mlađe ljude. Drugo ne može i ti se Mato spremaš u penziju i ako tvoj Filip neće to nastavit ja ne znam tko će radit u lovu. Tko će radit? Budimo objektivni, pogledajmo istini u oči, svi su ovdje su sijede glave, razumijete? Prije 23 godine ja sam bio jedan od mlađih u Savezu. Danas sam iza Mladena, Matka i Ivice Halapira, tako je. Prema tome, moramo bit svjesni da nam vrijeme curi, moramo privuć mlađe ljude, moramo žrtvovati dio sredstava da bismo privukli mlađe ljude, da bismo sačuvali lovstvo onako kako su lovili naši stari. To je naš imperativ, to je naš cilj i ja od njega neću odustat bez obzira kome to pasalo, ne pasalo, ako nećete vi, naći ćemo nekoga tko hoće. Znam da će to pogodit neke privatne škole i da će to bit malo isto, ali i oni će se isto tako, prodo tu diplomu 3.000,00 kn ili je prodo za 500,00 kn, njemu je opet 500,00 kn u đep… I onda naći ćemo neke metode kako ćemo dodatno da tako kažem oporezovat ljude koji donesu te diplome, ne možemo, jer moramo ih priznat po zakonu Republike Hrvatske. Ja ne mogu to napravit, pokušo sam na milijon načina nać modalitet, ali ne.«

Pri tome navodi HLS-a kako dijelovi audio snimaka nigdje ne sadrže navode čelnika HLS-a da će cijenu spustiti ispod vlastitog troška, nisu odlučni, uzimajući u obzir stav HLS-a kako je prilikom provedbe jednog kompleksnog (uključen cijeli niz ljudi, opreme, tehnike i drugih resursa) i dugotrajnog (125 sati) programa obrazovanja, potrebno pokriti samo troškove praktičnog dijela predavanja i praktičnog dijela ispita. Upravo je ovakvo ponašanje tipično za poduzetnika u vladajućem položaju, koji snagom svoje moći, čisto diskrecijski može odlučiti da će platiti samo predavače i ispitivače praktičnog dijela ispita, pri tome zanemarujući troškove svih onih resursa koje koriste županijski savezi i njihove članice (lovačka društva i udruge) kako bi obučili HLS-ove kandidate za lovce. Štoviše, kada i sam HLS koristi svoje zaposlenike kao predavače i ispitivače, uopće ne nalazi potrebnim ukalkulirati trošak korištenja svojih zaposlenika, već samo troškove unajmljenog osoblja čime se izravno potvrđuje unakrsno financiranje troškova osposobljavanja lovaca prihodima ostvarenim u uvjetima monopola. Takva praksa ne ostavlja nikakvu šansu za natjecanje konkurentima koji bi bili jednako učinkoviti kao HLS, ali koji nemaju monopolske prihode i javne ovlasti da ih prikupljaju.

Protivno pravilima tržišnog natjecanja, ovakva praksa ne predstavlja ništa drugo nego prelijevanje sredstava iz monopolskih u tržišne djelatnosti, na što upućuje i očitovanje Ministarstva poljoprivrede, prema kojemu, uzevši u obzir minimalnu satnicu predavača od 125 sati (90 sati teorija i 35 sati vježbe), praktičnu nastavu na u lovištu i na streljani, literaturu, uvjerenja, režijske troškove, poreze i slično, cijena od 400,00 kn bez PDV-a dugoročno nije održiva i ne može osigurati pravnim osobama financijsku sigurnost, a posebno ne uvjete za bilo kakvu isplativost provedbe programa.

S tim u vezi, nije prihvatljiv niti argument HLS-a kojim se ovakvo postupanje nastoji opravdati s ciljem i namjerom HLS-a da se privuče mlade lovce i pomladi članstvo, s obzirom da privlačenjem novih kandidata za obrazovanje za lovca i HLS i konkurencija u stvari pomlađuju bazu lovaca, pa se namjera istiskivanja konkurenata ne može ni na koji način opravdati ciljem i navodnom namjerom pomlađivanja lovaca.

Naposljetku, niti prigovor HLS-a Ad 4., kako učinci isključenja konkurenata ne postoje, također, nije prihvatljiv s obzirom da je nesporno utvrđeno da opisano postupanje HLS-a može dovesti do negativnih učinaka isključenja konkurencije.

Pri tome argument HLS-a da u pogledu mogućih isključujućih učinaka, tržište u promatranom trogodišnjem razdoblju raste nije odlučan. Naime, iako tržište jest rastuće, sve do uvođenja zlouporabne cijene HLS nije mogao povećati volumen svoje usluge, već su rast tržišta u cijelosti prisvajali konkurenti. Tek od uvođenja zlouporabne cijene, HLS uspijeva apsorbirati rast tržišta, odnosno povećati broj osposobljenih kandidata, dok se uzlazni trend rasta broja kandidata koje je osposobljavala konkurencija u potpunosti zaustavlja i prelazi u trend pada, što proizlazi iz podataka i kretanju broja osposobljenih kandidata prikazanim u Tablici 1.

Tablica 1. Kretanje broja polaznika

|  |  |  |  |
| --- | --- | --- | --- |
|  | 2020. | 2022. | 2021. |
| Učilište Sigurnost |  | […] |  |
| Učilište APIS | […] | […] | […] |
| LAS d.o.o. | […] | […] | […] |
| Učilište Eustahije | […] | […] | […] |
| Pučko otvoreno učilište Fazan | […] | […] | […] |
| Tehničko učilište Vinkovci |  | […] | […] |
| Pučko otvoreno učilište Capreolus | […] | […] | […] |
| Pučko otvoreno učilište Argali | […] | […] | […] |
| Ustanova za obrazovanje odraslih Verto | […] | […] | […] |
| BILO-LOV d.o.o. |  | […] | […] |
| Učilište BM lovstvo | […] | […] | […] |
| Učilište Ferdinand (u likvidaciji) | […] | […] |  |
| Učilište Šoić Ustanova za obrazovanje odraslih | […] | […] | […] |
| Hrvatski lovački savez | 1080 | 1024 | 2682 |

Izvor: očitovanja učilišta i HLS-a. Obrada: AZTN

Sva učilišta u 2022. u odnosu na 2021. bilježe pad broja kandidata za lovca, izuzev učilišta […],[…] i učilišta […]. Pri tome, Učilište Eustahije je u 2022. preuzelo bazu kandidata Učilišta Ferdinand koje je u postupku likvidacije.

Istovremeno, HLS u 2022. u odnosu na 2021. bilježi značajan rast broja kandidata za lovca. Na sljedećem grafikonu prikazano je kretanje broja kandidata svih učilišta zajedno naspram HLS-a.

Grafikon 1. Broja kandidata za lovca – HLS i učilišta

![](/files/_web/sluzbeni-dio/2025/133222/images/7074.jpg)

Izvor: očitovanja učilišta i HLS-a

Obrada: AZTN

Iz navedenoga grafikona razvidan je značajan pozitivan učinak sniženja cijene usluge osposobljavanja za lovca na 400,00 kn bez PDV-a odnosno 500,00 kn s PDV-om na HLS i negativan učinak na ostala učilišta u vidu pada broja kandidata za lovca, što sve nedvojbeno upućuje ne samo da je HLS imao namjeru da istisne konkurente, već je opisanim snižavanjem cijene tu namjeru učinio mogućom.

S tim u vezi, potrebno je istaknuti kako iz sudske prakse EU proizlazi da se pojam isključivanja konkurenata prema članku 102. UFEU-a odnosi na sposobnost postupanja da izazove negativan učinak na postojeći stupanj tržišnog natjecanja na tržištu ili na rast tog natjecanja, primjerice kroz ulazak novih konkurenata na tržište. Stoga se sukladno EU sudskoj praksi pod pojmom isključujućih učinaka podrazumijevaju sveobuhvatne situacije koje mogu dovesti do smanjenja mogućnosti ili namjere stvarnih ili postojećih konkurenata da izvrše konkurentski pritisak na poduzetnika u vladajućem položaju. To uključuje potpuno isključenje ili marginalizaciju konkurenata, povećanje zapreka ulaska ili širenja na tržištu, sprječavanje ili potpuna eliminacija učinkovitoga pristupa tržištu ili dijelovima tržišta, te uvođenje ograničenja potencijalnom rastu tržišnih takmaca.

Tako je primjerice u presudi u predmetu British Airways, Prvostupanjski sud u paragrafu 297. naveo da kada poduzetnik poduzme operaciju koja bi trebala proizvesti učinak istiskivanja svojih konkurenata, činjenica da očekivani rezultat nije postignut nije dovoljan da spriječi utvrđivanje zlouporabe vladajućeg položaja u smislu članka 82. EZ-a (sada članak 102. UFEU-a, koji sadržajno odgovara članku 13. ZZTN-a).

U paragrafu 298. stoji: »Štoviše, rast tržišnih udjela nekih od zrakoplovnih konkurenata British Airwaysa, koji je bio skroman u apsolutnoj vrijednosti s obzirom na njihovu malu veličinu izvornih tržišnih udjela, ne znači da praksa British Airwaysa nije imala učinka. Da takve prakse nisu postojale može se opravdano smatrati da bi tržišni udjeli tih konkurenata mogli značajnije rasti (vidi, u tom smislu Compagnie Maritime Belge Transports, točka 149.)«.

Slijedom navedenoga, uzimajući u obzir jasnu i nedvojbenu namjeru tržišnog istiskivanja konkurenata koju je HLS proveo prvenstveno drastičnim snižavanjem cijene usluge, s kojom hipotetski jednako učinkovit konkurent kao i HLS ne bi mogao pokriti troškove bez pomoći županijskih saveza kakvu je imao HLS, te bez očitog drastičnog rezanja razine usluge (praktični dio se završava za dva dana) kakvu je poduzeo HLS, nedvojbeno proizlazi da je HLS poduzeo operaciju koja je trebala dovesti do eliminacije konkurenata s tržišta, iako je željeni učinak HLS-a potpunog isključenja konkurenata s mjerodavnog tržišta u konačnici izostao. Umjesto toga spriječen je rast konkurenata na tržištu kakav je ostvarivan na tržištu poglavito u 2021., te koji bi se dogodio da je opisana praksa HLS-a tijekom 2022. godine izostala, kao i praksa pojedinih županijskih saveza i njihovih članova koja predstavlja tzv. naked restrictions koja nema za cilj ništa drugo nego za pomoći HLS-u da ograniči tržišno natjecanje i/ili eliminira konkurenciju.

Naime, iz podataka s gornjeg grafikona razvidno je da je prije zlouporabne prakse HLS-a sav rast tržišta apsorbirala konkurencija, dok je HLS ili stagnirao, ili pak bilježio lagani pad. Uostalom, da je tome tako svjedoči i gore navedeni dio izuzete audio snimke u kojem predsjednik HLS-a navodi: »Ja ću sad reći nešto po pitanju te naše izobrazbe. Vi morate znat da više ni [20-30] % položenih lovačkih ispita u godini dana nije pri Hrvatskom lovačkom savezu odnosno pri županijskim lovačkim savezima. Čak [70-80] % imaju privatne škole. … »mi smo sada u mat poziciji« … »i mi ćemo doć u situaciju da mi uopće nećemo imat izobrazbe po županijskim savezima. To je moja procjena i mislim da sam 100 % u pravu… to mogu i drugi potvrdit.«

U konačnici, da snižavanje cijene na 400,00 kuna bez PDV-a može dovesti do istiskivanja konkurenata upućuje i očitovanje resornog Ministarstva od 23. ožujka 2022. u kojem zaključuje da taj iznos dugoročno nije održiv te da ne može osigurati pravnim osobama financijsku sigurnost, a posebno ne uvjete za bilo kakvu isplativost provedbe programa.

Navedeno očitovanje Ministarstva znači samo jedno – da se hipotetski jednako učinkovit konkurent ne može na dugi rok s primjenom ovakve cijene ekonomski održivo natjecati protiv HLS-a, te da stoga, ovakva cijena, ne može proizvesti nikakav drugi učinak, osim negativnog, predatorskog, isključujućeg učinka na tržišno natjecanje.

Stoga, navodi HLS-a kako učinci isključivanja nisu nastali iz razloga što su najveći konkurenti poput učilišta Eustahije, Capreolus i Argali u 2023. ostvarili u najmanju ruku iste rezultate kao i u 2022., ako ne i bolje, u smislu, prihoda, dobiti i broja osposobljenih kandidata, ne znači da se zlouporaba nije dogodila niti da isključujućih učinaka nema.

Ovo iz razloga što činjenica da postupanje poduzetnika u vladajućem položaju nije proizvelo očekivani učinak stvarnog isključivanja konkurenata, ne može samo po sebi isključiti mogućnost da je predmetno postupanje zapravo moglo dovesti do isključivanja stvarnih ili potencijalnih konkurenata. Izostanak stvarnih učinaka može se dogoditi iz drugih razloga, primjerice, zbog toga što su se dogodile promjene na mjerodavnom tržištu od trenutka kada je počelo postupanje vladajućeg poduzetnika, a pri tome nisu povezane s tim postupanjem, ili zbog činjenice da poduzetnik u vladajućem položaju nije bio u mogućnosti u cijelosti implementirati strategiju koja podupire takvo isključujuće postupanje.

Naime, iz izuzetih audio snimki je razvidno da je HLS svjestan da, iako će poduzeti razorne operacije za istiskivanje konkurenata, učinak stvarnog i potpunog istiskivanja konkurenata bi mogao izostati. Naime, čelnik HLS-a je svjestan da će snižavanje cijene sa 2.500,00 na 500,00 kuna negativno djelovati na konkurenciju, ali ipak izražava sumnju u potpuni učinak strategije isključivanja konkurenata. »… Znam da će to pogodit neke privatne škole i da će to bit malo isto, ali i oni će se isto tako, prodo tu diplomu 3.000,00 kn ili je prodo za 500,00 kn, njemu je opet 500,00 kn u đep… I onda naći ćemo neke metode kako ćemo dodatno da tako kažem oporezovat ljude koji donesu te diplome, ne možemo, jer moramo ih priznat po zakonu Republike Hrvatske. Ja ne mogu to napravit, pokušo sam na milijon načina nać modalitet, ali ne«.

O tome još zornije svjedoči i stajalište osobe koja očito dolazi iz lovačkog saveza Splitsko-dalmatinske županije. »… Kada su nastale privatne škole, Županijski lovački savez je donio odluku da svi oni koji ne polože po programu Hrvatskog lovačkog saveza plaćaju 800,00 kn dodatno« … Prošle godine je bila na zadnjoj skupštini rasprava. Neki članovi su tražili i 5.000,00 kn, na kraju smo donijeli odluku da je to 1.200,00 kn. … po drugoj odluki koju je županijski lovački savez donio još, u isto vrijeme, preporuka udrugama je da godinu dana ne izdaju dopuštenje za lov, nego da budu pripravnici u udrugi. I, ja ne znam da li se baš sve udruge pridržavaju, ali neke udruge sam siguran, da se toga pridržavaju. I usprkos tome, ŠKOLE PROLAZE I DALJE, ovaj idu potencijalni lovci odnosno kandidati tamo polagati. Znači da niti 2.500,00 kn neće ih spriječiti… Taj iznos nije presudan jer ako je spreman platiti još 1.200,00 i još tamo plati 4.000,00 kn…«

Dakle, HLS je bio svjestan da sve moguće operacije i aktivnosti koje će poduzeti pojedinačno ili združeno sa županijskim lovačkim savezima možda neće dovesti do stvarne i potpune eliminacije konkurencije s tržišta. Izostanak takvog učinka ne znači da isti nije bio moguć, već naprotiv suprotno, da je HLS znao da sve njegove operacije definitivno mogu proizvesti negativan isključujući učinak na konkurenciju, ali ne i onolikog intenziteta koliko je to HLS priželjkivao i kojemu se nadao.

S tim u vezi, ponavlja se stav Europske komisije kako zlouporabno postupanje treba sankcionirati već u samim začecima, dakle kad se utvrdi da bi na opisani način moglo doći do isključivanja tržišnih takmaca, a ne čekati da do toga doista i dođe, koji stav je potvrđen i presudom Suda EU u predmetu Tetra Pak II, paragraf 44.

7. ZAKLJUČNO U VEZI PRIGOVORA HLS-a

Predatorske cijene su cijene proizvoda ili usluge koje su manje od troškova njegove proizvodnje odnosno pružanja, pa je u konkretnom slučaju bilo potrebno utvrditi cijenu ispod koje predmetnu uslugu nije moguće pružiti.

Prema teoriji tržišnog prava i europskoj stečevini, predatorsku cijenu su u mogućnosti primijeniti oni poduzetnici u vladajućem položaju koji za vrijeme primjene takve cijene imaju mogućnost opstati na tržištu, što im omogućuju znatni financijski resursi ili dobit na drugom tržištu na kojem je takav poduzetnik prisutan. U tom smislu, kada je poduzetnik koji primjenjuje predatorsku cijenu u vladajućem položaju samo na jednom od više tržišta, tada se takva predatorska cijena može primijeniti na bilo kojem od mjerodavnih tržišta na kojima taj poduzetnik djeluje, pa i na onom na kojem nije u vladajućem položaju, ukoliko je riječ o susjednim tržištima koja su na neki način ekonomski povezana.

Sukladno kriterijima iz predmeta British Airways, u konkretnom slučaju nije potrebno dokazati da je opisanim sniženjem cijene provedbe programa osposobljavanja za lovca došlo do stvarno narušenog tržišnog natjecanja, već samo da predmetno zlouporabno postupanje ima tendenciju narušavanja tržišnog natjecanja.

Dovođenje u vezu ili uspoređivanje djelovanja ostalih poduzetnika s mjerodavnog tržišta usluga osposobljavanja za lovca s djelovanjem HLS-a nije primjenjivo iz osnovnog razloga što djelatnosti koje su HLS-u isključivo dodijeljene temeljem propisa i prihodi koje iz njih ostvaruje, stavljaju HLS u nadmoćni tržišni položaj u odnosu na ostale poduzetnike koji mu konkuriraju.

Nadalje, povodom prigovora stranke na Obavijest moguće je bilo prihvatiti jedino argument HLS-a da nije imao trošak knjige Osnove lovstva, dok je tijekom postupka utvrđeno kako cijena od 400,00 kuna bez PDV-a ne pokriva troškove koje HLS i županijski savezi uključeni u provedbu programa osposobljavanja za lovca snose u provedbi toga programa.

Slijedom svega navedenog, uzimajući u obzir primjedbe HLS-a na preliminarno utvrđene činjenice u postupku iz Obavijesti, iz rezultata ekonomske analize proizlazi da trošak provedbe programa osposobljavanja za lovca iznosi najmanje […] kn po osposobljenom kandidatu, ali i da stvarni troškovi provedbe toga programa moguće iznose i više.

Navedeni izračun baziran je na podacima raspoloživim tijekom postupka, odnosno na preslikama računa isplata koje je HLS izvršio ispitivačima i predavačima, odnosno preslikama ugovora HLS-a i ispitivača i predavača, preslici računa za HLS EDU platformu, te očitovanjima županijskih lovačkih saveza. Navedeno je prikazano u donjoj Tablici 2.

Tablica 2. Financijski rezultat lovačkih ispita HLS-a u razdoblju od 31. ožujka 2022. do 28. prosinca 2022. na bazi punih 35 sati praktične nastave

[…]

Izvor: očitovanje HLS-a od 3. kolovoza 2022., 20. ožujka 2023., 11. prosinca 2023., očitovanje […], očitovanja županijskih lovačkih saveza

Obrada: AZTN

Pritom je, također, nesporno utvrđeno da time nisu obuhvaćeni svi proizvodno specifični troškovi, odnosno troškovi koji su vezani za uslugu osposobljavanja za lovca. Tu se prije svega misli na dio troškova koje u provedbi programa osposobljavanja za lovca snose županijski lovački savezi koje isti nisu znali iskazati, već je iste umjesto njih paušalno iskazao HLS u iznosu od […]. Činjenica da dio troškova u vezi s provedbom programa osposobljavanja za lovce koje umjesto HLS-a snose njegove članice, nipošto se ne može poistovjetiti kao da tih troškova nema.

Slijedom navedenoga, proizlazi kako cijena od 400,00 kuna bez PDV-a odnosno 500,00 kuna s PDV-om, što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a odnosno 66,36 EUR s PDV-om, nije pokrivala troškove provedbe programa osposobljavanja za lovce koje su HLS i županijski savezi uključeni u provedbu programa osposobljavanja za lovca snosili u provedbi istoga programa.

Izvršni odbor HLS-a je na sjednici održanoj 1. ožujka 2024. donio novi cjenik prema kojemu cijena provođenja programa osposobljavanja za lovca od 1. travnja 2024., umjesto dotadašnjih 66,36 EUR s PDV-om, iznosi 80,00 EUR s PDV-om.

U vezi navedenog povećanja HLS-ove cijene programa osposobljavanja za lovca, valja istaknuti da je AZTN u predmetnom postupku utvrđivao zlouporabljuje li HLS na teritoriju Republike Hrvatske vladajući položaj na mjerodavnom tržištu u smislu članka 13. ZZTN-a, određivanjem i naplatom cijene usluge osposobljavanja za lovce u iznosu od 400,00 kuna bez PDV-a odnosno 500,00 kuna s PDV-om, što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a odnosno 66,36 EUR s PDV-om, za vrijeme njezine primjene.

Iz rezultata predmetnog postupka proizlazi da troškovi provedbe ovog programa iznose najmanje […] kn, kako je to detaljno obrazloženo u točkama 6.4. i 7. ovog rješenja, te da se iznos od […] kojeg HLS dotira svojim članicama po kandidatu za značajan dio usluge koji one pružaju u provedbi toga programa, ne temelji na tržišnim uvjetima, slijedom čega u konkretnoj stvari nije bilo moguće utvrditi egzaktan iznos stvarnih troškova potrebnih za provedbu predmetnog programa HLS-a,

U tom smislu, nije moguće nesporno utvrditi jesu li cijenom programa osposobljavanja za lovca u iznosu od 80,00 EUR s PDV-om koju HLS primjenjuje od 1. travnja 2024., pokriveni stvarni troškovi provedbe tog programa ili je riječ o predatorskoj cijeni.

Tek kada HLS računovodstveno razdvoji troškove ostvarene na tržištu pružanja usluge osposobljavanja za lovca od troškova ostvarenih na tržištima na kojima jedini pruža usluge koje su stoga zaštićene zakonskim monopolom, te ustroji transparentan sustav transfernih cijena svih pojedinačnih usluga koje u stvarnim količinama pri provedbi toga programa koristi od svojih članica kao dobavljača, a koje cijene trebaju odgovarati tržišnim cijenama koje bi zaračunali trećima, odnosno konkurentima HLS-a ili barem stvarnim inkrementalnim troškovima proizvodnje i pružanja predmetnih usluga, to sve kako je stranci naloženo točkom IV. izreke ovog rješenja, moći će se ispitati jesu li ovako povećanom cijenom pokriveni svi stvarni troškovi provedbe predmetnog programa, što može biti predmet zasebnog postupka.

Slijedom svega navedenog, uzimajući u obzir pravila o teretu dokazivanja prema kojima AZTN u dovoljnoj mjeri treba dokazati postojanje činjenica koje čine povredu propisa o zaštiti tržišnog natjecanja, a svaka sumnja treba ići u prilog poduzetniku koji je adresat odluke kojom se utvrđuje takva povreda, u konkretnom slučaju trajanje predmetne povrede članka 13. ZZTN-a od strane HLS-a utvrđeno je u razdoblju od 1. siječnja 2022. do 31. ožujka 2024., kada je HLS određivao i naplaćivao cijenu usluge osposobljavanja za lovce u iznosu od 400,00 kuna bez PDV-a odnosno 500,00 kuna s PDV-om, što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a odnosno 66,36 EUR s PDV-om.

8. ODLUKA VIJEĆA ZA ZAŠTITU TRŽIŠNOG NATJECANJA

Na temelju provedenog postupka i utvrđenog činjeničnog stanja, savjesnom i detaljnom ocjenom svakog dokaza posebno i svih dokaza zajedno, te na temelju rezultata cjelokupnog postupka, Vijeće za zaštitu tržišnog natjecanja (dalje u tekstu: Vijeće) na sjednici 51/2024., održanoj 23. prosinca 2024., na temelju članka 30. stavaka 2., članka 31. i članka 58. stavka 1. točki 4. i 13. ZZTN-a, razmatralo je navedeni predmet te je utvrdilo da je HLS u razdoblju od 1. siječnja 2022. do 31. ožujka 2024., narušio tržišno natjecanje na mjerodavnom tržištu pružanja usluge osposobljavanja za lovca na teritoriju Republike Hrvatske, izravnim ili neizravnim nametanjem nepravednih kupovnih ili prodajnih cijena, odnosno drugih nepravednih trgovinskih uvjeta i to primjenom predatorske cijene za uslugu osposobljavanja za lovca u iznosu od 400,00 kuna bez PDV-a odnosno 500,00 kuna s PDV-om, što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a odnosno 66,36 EUR s PDV-om, koja je niža od troškova pružanja navedene usluge, kako bi istisnuo s navedenog tržišta ili došao u poziciju da istisne s istog tržišta jednog ili više konkurenata u cilju jačanja svoje tržišne snage, čime je u smislu članka 13. točke 1. ZZTN-a počinio zlouporabu svojeg vladajućeg položaja na kojemu se nalazi na skupini povezanih susjednih tržišta na kojima temeljem posebnih propisa jedini pruža usluge koje su stoga zaštićene zakonskim monopolom, koristeći dobit iz tih tržišta kako bi na mjerodavnom tržištu pružanja usluge osposobljavanja za lovca na teritoriju Republike Hrvatske na kojemu nije u vladajućem položaju, unakrsno financirao svoje aktivnosti sredstvima ili resursima različitima od onih koja uređuju uobičajeno tržišno natjecanje.

Vijeće svoju odluku obrazlaže kako slijedi.

Vladajući položaj poduzetnika na mjerodavnom tržištu per se nije zabranjen. Međutim, poduzetnik u vladajućem položaju ima posebnu odgovornost da njegovo ponašanje nema za posljedicu slabljenje razine tržišnog natjecanja koja na tržištu postoji, s obzirom da takav poduzetnik može u značajnoj mjeri utjecati na razinu i razvoj učinkovitog tržišnog natjecanja na mjerodavnom tržištu.

Sukladno članku 13. točki 1. ZZTN-a, zabranjena je svaka zlouporaba vladajućeg položaja jednog ili više poduzetnika na mjerodavnom tržištu, a osobito izravno ili neizravno nametanje nepravednih kupovnih ili prodajnih cijena, odnosno drugih nepravednih trgovinskih uvjeta. Pod pojmom »nepravednih« cijena iz članka 13. točke 1. ZZTN-a obuhvaćene su i tzv. »predatorske« cijene.

Primjenom na odgovarajući način kriterija koji proizlaze iz primjene pravila o tržišnom natjecanju u EU, a koji se sukladno članku 74. ZZTN-a primjenjuju u primjeni ZZTN-a, osobito u slučajevima postojanja pravnih praznina ili dvojbi pri tumačenju propisa, poduzetnik u vladajućem položaju na tržištu koje je zaštićeno zakonskim monopolom, može iskoristiti dobit iz tog tržišta koje je obilježeno monopolom kako bi unakrsno financirao svoje aktivnosti na drugom tržištu i na taj način prijetio ukidanjem učinkovitog tržišnog natjecanja na tom tržištu, što je detaljnije navedeno pod točkom 6.4. obrazloženja ovog rješenja.

U teoriji prava tržišnog natjecanja, predatorske cijene predstavljaju jedan od oblika zlouporabe vladajućeg položaja koji se očituje na način da poduzetnik u vladajućem položaju (predator) svoje proizvode i/ili usluge privremeno prodaje po cijenama nižim od troškova proizvodnje i/ili troškova pružanja usluge, kako bi istisnuo konkurente ili onemogućio njihov ulazak na tržište, s ciljem da se dugoročno višim cijenama postigne dobit veća od one koja bi se ostvarivala da nije došlo do sniženja cijena. Takav poduzetnik privremeno namjerno posluje s gubitkom ili se odriče dobiti.

U konkretnom slučaju, Vijeće smatra kako je na temelju činjenica utvrđenih u provedenom postupku dokazano:

• da se na skupini tržišta na kojima poslove obavlja isključivo HLS temeljem zakonskih i podzakonskih propisa kao mjerodavnim tržištima iz točke 4.1. ovog rješenja, HLS nalazi u vladajućem položaju,

• da su mjerodavna tržišta na kojima HLS ima vladajući položaj iz prethodne alineje i tržište pružanja usluge osposobljavanja za lovca, susjedna tržišta koja su ekonomski povezana, što je detaljno objašnjeno u točki 6.7.2. ovog rješenja,

• da na mjerodavnom tržištu pružanja usluge osposobljavanja za lovca HLS djeluje s jasnom namjerom isključivanja konkurentnih poduzetnika s toga tržišta, što je detaljno objašnjeno u točki 6.7.2. ovog rješenja, te

• da primjenom predatorskih cijena na tržištu pružanja usluga osposobljavanja za lovca postoji realna mogućnost da HLS istisne konkurente, a da učinke isključivanja tržišnih takmaca ne treba ni dokazivati već u samim začecima sankcionirati, na što upućuju kriteriji koji proizlaze iz primjene pravila o tržišnom natjecanju u EU, osobito praksa Suda EU.

Sukladno točki 63. Smjernica o isključujućim postupanjima, cilj takvog predatorskog postupanja poduzetnika u vladajućem položaju jest istiskivanje s tržišta ili dolazak u vjerojatnu poziciju da istisne s tržišta jednog ili više svojih stvarnih ili potencijalnih konkurenata u cilju jačanja ili zadržavanja svoje tržišne snage, čime se nanosi šteta potrošačima.

S tim u svezi, a u odnosu na konkretnu upravnu stvar, iz sadržaja audio snimki izuzetih tijekom nenajavljene pretrage poslovnih prostorija HLS-a jasno proizlazi postojanje namjere HLS-a, ne samo da određivanjem predatorske cijene za uslugu osposobljavanja lovca rečeni poduzetnik istisne konkurente, već i da, u trenutku kada iste uspije istisnuti s mjerodavnog tržišta ili ih potisnuti na njegove margine, podigne cijenu predmetne usluge.

Također, iz provedene ekonomske analize proizlazi da trošak provedbe programa osposobljavanja za lovca nije pokriven cijenom od 400,00 kuna bez PDV-a (što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a) s obzirom na to da iz analize proizlazi da trošak osposobljavanja za lovca iznosi najmanje […] kuna (što preračunato u euro po fiksnom tečaju konverzije 7,53450 kuna za 1 euro, iznosi […] EUR) po osposobljenom kandidatu, te da navedenu razliku HLS unakrsno financira sredstvima županijskih saveza i drugih članica ili svojim sredstvima stečenim na skupini povezanih susjednih tržišta na kojima temeljem posebnih propisa jedini pruža usluge koje su stoga zaštićene zakonskim monopolom.

Predmetno sniženje cijene usluge osposobljavanja za lovca s 2.500,00 kuna s PDV-om na 500,00 kuna s PDV-om odnosno 400,00 kuna bez PDV-a od strane HLS-a, polučilo je takav učinak da je, s jedne strane, pružanje usluge osposobljavanja za lovca od strane preostalih konkurenata na mjerodavnom tržištu značajno smanjeno, dok je s druge strane HLS u 2022. imao izniman porast broja polaznika njegovog programa.

Opisano postupanje moguće je u slučaju velikih poduzetnika tj. poduzetnika koji se bave proizvodnjom velikog broja proizvoda odnosno koji pružaju veliki spektar usluga, posluju na više različitih i/ili nezavisnih mjerodavnih tržišta (u smislu proizvodne i zemljopisne dimenzije), kao što je to HLS u konkretnom slučaju. Ovo iz razloga što HLS, osim na tržištu pružanja usluge osposobljavanja za lovca, na skupini povezanih susjednih tržišta poduzima aktivnosti i radnje koje mu pripadaju temeljem javnih ovlasti što mu generira značajne prihode koji imaju karakter »monopolskih« prihoda, a što mu omogućava nadoknaditi gubitke na tržištu pružanja usluge osposobljavanja za lovca na kojem primjenjuje predatorsku cijenu za navedenu uslugu koja je niža od troškova pružanja navedene usluge, korištenjem dobiti ostvarene na tržištima na kojima nije izložen tržišnom natjecanju.

Na temelju utvrđenih činjenica i okolnosti u predmetnom postupku, osobito uzimajući u obzir sadržaj audio snimki izuzetih tijekom nenajavljene pretrage poslovnih prostorija HLS-a, Vijeće je ocijenilo kako HLS na mjerodavnom tržištu pružanja usluge osposobljavanja za lovca nije imao drugih razloga za sniženje cijene navedene usluge s 2.500,00 kuna s PDV-om na 500,00 kuna s PDV-om odnosno 400,00 kuna bez PDV – a, osim u cilju istiskivanja s navedenog tržišta ili dolaska u poziciju da istisne s istog tržišta jednog ili više konkurenata radi jačanja svoje tržišne snage.

Slijedom svega navedenog, temeljem odluke Vijeća, AZTN je odlučio kao u točkama I. i II. izreke ovoga rješenja, sukladno odredbi članka 14. stavak 1. i stavak 2. ZZTN-a.

8.1. Odluka Vijeća kojom je utvrđeno postojanje uvjeta za izricanje novčane kazne stranci, njezina visina,
 rokovi i način izvršenja

Vijeće je prilikom donošenja odluke kojom se utvrđuje postojanje uvjeta za izricanje novčane kazne stranci, njezina visina, rokovi i način izvršenja, uzelo u obzir sve činjenice i okolnosti utvrđene u ovoj upravnoj stvari, kako bi se u smislu članka 60. ZZTN-a osiguralo primjereno kažnjavanje počinitelja predmetne povrede ZZTN-a i ispunio propisani cilj novčane kazne odvraćanjem drugih poduzetnika od kršenja odredaba ZZTN-a.

Članak 61. ZZTN-a propisuje kako će se novčanom kaznom u iznosu do najviše 10% vrijednosti ukupnog prihoda koji je poduzetnik ostvario na svjetskoj razini u posljednjoj godini za koju postoje zaključena godišnja financijska izvješća, kazniti poduzetnik koji s namjerom ili nepažnjom zlouporabi vladajući položaj na način opisan odredbom članka 13. ZZTN-a.

Sukladno odredbi članka 64. stavka 1. ZZTN-a, najviši iznos novčane kazne koja se može izreći na temelju ZZTN-a, ne može niti u kojem slučaju premašiti iznos od 10% vrijednosti ukupnoga prihoda koji je poduzetnik ostvario u posljednjoj godini za koju postoje zaključena godišnja financijska izvješća u smislu članka 61. ZZTN-a.

Sukladno odredbi članka 64. stavka 10. ZZTN-a, pri izricanju novčane kazne AZTN uzima u obzir sve olakotne i otegotne okolnosti kao što su težina povrede, vrijeme trajanja povrede i posljedice te povrede za druge poduzetnike na tržištu i potrošače. Pritom se primjenjuje dvostupanjska metodologija izračuna novčane kazne na način da se utvrđuje osnovni iznos novčane kazne za poduzetnike, a zatim se tako utvrđeni iznos smanjuje ili povećava ovisno o utvrđenim olakotnim i/ili otegotnim okolnostima.

Članak 64. stavak 11. ZZTN-a propisuje da se osnovni iznos novčane kazne obračunava do najviše 30% prihoda koji je poduzetnik ostvario isključivo od obavljanja djelatnosti na utvrđenom mjerodavnom tržištu na kojem je povrijeđen ZZTN, koji se množi s brojem godina trajanja povrede, a nakon toga se smanjuje ili povećava ovisno o utvrđenim olakotnim i/ili otegotnim okolnostima.

Prema članku 2. stavku 1. točki c) Uredbe o kriterijima za izricanje upravno-kaznene mjere, prihod poduzetnika na osnovu kojega se izračunava osnovni iznos novčane kazne predstavlja vrijednost prodaje robe i/ili usluga koji je poduzetnik ostvario isključivo od obavljanja djelatnosti na mjerodavnom tržištu na kojem je AZTN utvrdio povredu ZZTN-a, i to, sukladno članku 5. stavku 2. Uredbe o kriterijima za izricanje upravno-kaznene mjere, tijekom posljednje poslovne godine u kojoj je poduzetnik povrijedio ZZTN, odnosno posljednje godine za koju postoje zaključena financijska izvješća.

U konkretnom slučaju, izračun prihoda ostvarenog isključivo od obavljanja djelatnosti na mjerodavnim tržištima na kojima je utvrđena povreda ZZTN-a, temelji se na podacima koje je stranka dostavila u predmetnom postupku.

Budući da utvrđena zlouporaba vladajućeg položaja traje od 1. siječnja 2022. do 31. ožujka 2024., AZTN je promatrao prihode HLS-a ostvarene u 2023. godini, budući da je navedena godina zadnja poslovna godina HLS-a za koju postoje zaključena financijska izvješća.

Prilikom utvrđivanja težine povrede ZZTN-a, sukladno odredbi članka 6. stavka 2. Uredbe o kriterijima za izricanje upravno-kaznene mjere, AZTN u svakom pojedinačnom slučaju utvrđuje treba li postotak od prihoda biti određen u gornjem ili donjem dijelu raspona. Pritom je AZTN obvezan uzimati niz čimbenika, kao što su primjerice, vrsta povrede ZZTN-a, način zlouporabe vladajućeg položaja, zemljopisno područje na kojem povrede ZZTN-a ima ili može imati učinak te je li povreda ZZTN-a u praksi izvršena ili je samo ostavljena otvorena mogućnost za izvršenje povrede.

Sukladno odredbi članka 61. stavak 1. točki 2. ZZTN-a, zlouporaba vladajućeg položaja na način opisan odredbom članka 13. ZZTN-a, predstavlja tešku povredu propisa o tržišnom natjecanju.

Kako je u konkretnom slučaju utvrđeno da je HLS počinio zlouporabu svojeg vladajućeg položaja na kojemu se nalazi na skupini povezanih susjednih tržišta na kojima temeljem posebnih propisa jedini pruža usluge koje su stoga zaštićene zakonskim monopolom, koristeći dobit iz tih tržišta kako bi na mjerodavnom tržištu pružanja usluge osposobljavanja za lovca na teritoriju Republike Hrvatske na kojemu nije u vladajućem položaju, unakrsno financirao svoje aktivnosti sredstvima ili resursima različitima od onih koja uređuju uobičajeno tržišno natjecanje, primjenom predatorske cijene za uslugu osposobljavanja za lovca u iznosu od 400,00 kuna bez PDV-a odnosno 500,00 kuna s PDV-om, što preračunato u euro po fiksnom tečaju konverzije 7,53450 kuna za 1 euro, iznosi 53,09 EUR bez PDV-a odnosno 66,36 EUR s PDV-om, koja je niža od troškova pružanja navedene usluge, kako bi istisnuo s navedenog tržišta ili došao u vjerojatnu poziciju da istisne s istog tržišta jednog ili više konkurenata u cilju jačanja svoje tržišne snage, Vijeće je donijelo odluku da postotak prihoda koji je HLS ostvario na navedenom mjerodavnom tržištu u 2023. godini, iznosi [20-30] % prilikom obračuna osnovnog iznosa novčane kazne.

Trajanje predmetne zlouporabe vladajućeg položaja utvrđeno je u razdoblju od 1. siječnja 2022. do 31. ožujka 2024., što ukupno čini 27 mjeseci odnosno dvije godine i tri mjeseca.

Pri utvrđivanju broja godina trajanja povrede, AZTN će sukladno članku 4. stavku 4. Uredbe o kriterijima za izricanje upravno-kaznene mjere, razdoblja kraća od 6 mjeseci smatrati razdobljem od pola godine, a razdoblja dulja od 6 mjeseci, ali kraća od jedne godine, punom godinom povrede ZZTN-a.

Slijedom navedenog, kako [20-30] % prihoda koji je HLS ostvario na navedenom mjerodavnom tržištu u 2023. godini iznosi […] EUR, što pomnoženo s brojem godina trajanja povrede koji iznosi 2,5 godine, osnovni iznos novčane kazne je utvrđen u iznosu od […] EUR.

Uredbom o kriterijima za izricanje upravno-kaznene mjere propisano je kako osnovni iznos novčane kazne AZTN može povećati, ukoliko utvrdi postojanje otegotnih okolnosti odnosno može smanjiti, ukoliko utvrdi postojanje olakotnih okolnosti.

Člankom 64. stavci 12. i 13. ZZTN-a propisane su okolnosti koje AZTN osobito smatra olakotnim i otegotnim, pa prilikom izricanja novčane kazne Vijeće u konkretnoj stvari kao otegotnu okolnost na strani HLS-a nalazi činjenicu da je upravo HLS inicijator utvrđenog protupravnog postupanja s jasnom namjerom isključenja konkurencije s mjerodavnog tržišta, dok olakotne okolnosti u smislu navedenih odredbi ZZTN-a AZTN nije našao.

Stoga, razmatrajući sve okolnosti relevantne za utvrđivanje visine novčane kazne, te kako bi se ostvario njezin preventivni učinak na način da se samog poduzetnika koji je povrijedio ZZTN, ali i sve druge poduzetnike, odvrati od povrede propisa o zaštiti tržišnog natjecanja, Vijeće smatra primjerenim uvećanje utvrđenog osnovnog iznosa novčane kazne za [40-50] %, slijedom čega je donijelo odluku o kažnjavanju HLS-a u ukupnom iznosu novčane kazne od 89.935,20 EUR.

Utvrđeni ukupni iznos novčane kazne, sukladno članku 64. stavku 1. ZZTN-a, ne prelazi 10 % vrijednosti ukupnoga prihoda koji je HLS ostvario u 2023. kao posljednjoj godini za koju postoje zaključena godišnja financijska izvješća u smislu članka 61. ZZTN-a.

Stoga, Vijeće smatra da će se izricanjem novčane kazne u navedenom iznosu postići cilj primjerenog kažnjavanja HLS-a zbog povrede članka 13. ZZTN-a te ispuniti propisani cilj novčane kazne odvraćanjem drugih poduzetnika od kršenja odredaba ZZTN-a.

Slijedom navedenog, temeljem odluke Vijeća, AZTN je odlučio kao u točki III. izreke ovog rješenja.

8.2. Rok i način uplate

Sukladno odredbi članka 70. stavka 2. ZZTN-a, novčane kazne uplaćuju se po pravomoćnosti rješenja AZTN-a, uračunavajući u iznos novčane kazne i zakonske zatezne kamate od dana pravomoćnosti rješenja AZTN-a do dana plaćanja.

Izrečeni iznos uplaćuje se u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 6092-20833-(OIB uplatitelja).

Nakon izvršenja uplate, kao dokaz o obavljenoj uplati novčane kazne, HLS je dužan dokaz o plaćanju kazne dostaviti AZTN-u žurno, a najkasnije po isteku roka od 15 (petnaest) dana od dana pravomoćnosti ovog rješenja, s pozivom na predmet, Klasa: UP/I 034-03/21-01/029.

Ukoliko HLS u roku od 15 (petnaest) dana od dana pravomoćnosti ovog rješenja ne uplati novčanu kaznu koja mu je izrečena pod točkom III. izreke ovog rješenja, AZTN će sukladno odredbi članka 70. stavka 4. ZZTN-a, obavijestiti Ministarstvo financija, Poreznu upravu, radi naplate novčane kazne prisilnim putem prema propisima o prisilnoj naplati poreza.

Stoga je AZTN, temeljem odluke Vijeća, odlučio kao u točki III. izreke ovog rješenja.

8.3. Mjera i rok za otklanjanje štetnih učinaka zlouporabe vladajućeg položaja

S obzirom da u konkretnoj stvari nije moguće utvrditi stvarni iznos troškova provedbe programa osposobljavanja za lovca, pri čemu on iznosi najmanje […] kuna bez PDV-a, povećanje cijene rečenog programa od 1. travnja 2024. u iznosu od 80,00 EUR (u koji iznos je PDV uključen) ne jamči da su njome pokriveni i stvarni troškovi provedbe istog programa.

Kako bi se otklonili štetni učinci HLS-ovog zlouporabnog postupanja kojim je tržišno natjecanje narušeno, potrebno je odgovarajućim pravnim poslovima sklopljenim između HLS-a s jedne strane te županijskih lovačkih saveza i njihovih članica s druge strane, ustrojiti čvrst i transparentan sustav transfernih cijena svih pojedinačnih usluga u stvarnim količinama koje HLS koristi od navedenih saveza i njihovih članica, koje cijene trebaju odgovarati tržišnim cijenama koje bi zaračunali trećima, odnosno konkurentima HLS-a ili barem stvarnim inkrementalnim troškovima proizvodnje tih usluga, te računovodstveno odvojiti troškove koji su zajednički za uslugu osposobljavanja kandidata za lovca od troškova drugih monopolskih djelatnosti HLS-a (primjerice troškovi njegovih zaposlenika koji rade i kao predavači i ispitivači na ispitima za lovca), sve s ciljem sprječavanja unakrsnog financiranja provedbe programa osposobljavanja za lovca sredstvima članica HLS-a ili sredstvima stečenim u uvjetima monopola.

Rok od 4 (četiri) mjeseca, računajući od dana dostave ovog rješenja stranci, AZTN smatra dostatnim i primjerenim razdobljem za ispunjenje mjere koja se ovim rješenjem određuje.

U slučaju da stranka u ostavljenom roku ne postupi po ovom rješenju AZTN-a u dijelu naloga o izvršenju mjere u svrhu otklanjanja povrede članka 13., ZZTN člankom 63.a popisuje mogućnost izricanja dnevne novčane kazne.

Slijedom navedenog, Vijeće je odlučilo kao u točki IV. izreke ovog rješenja, sukladno odredbi članka 14. stavka 1. točke 3. ZZTN-a.

8.4. Objava rješenja u »Narodnim novinama« i na internetskoj stranici AZTN-a

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 4. ZZTN-a, ovo rješenje bit će objavljeno u »Narodnim novinama«, dok će se na temelju članka 59. stavka 3. ZZTN-a tekst rješenja objaviti i na internetskoj stranici AZTN-a.

Stoga je AZTN, na temelju odluke Vijeća, odlučio kao u točki V. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od 30 (trideset) dana, računajući od dana dostave ovog rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni […], odnosno koriste se postoci u rasponu.

Klasa: UP/I 034-03/21-01/029

Urbroj: 580-10/141-2024-205

Zagreb, 23. prosinca 2024.

Predsjednica Vijeća
 za zaštitu tržišnog natjecanja
 dr. sc. Mirta Kapural, dipl. iur., v. r.